text
stringlengths 0
38.1k
|
|---|
مساء الخيرات بلادي
هيا ندوروها كورة؟ بعض الارقام من و حول كأس العالم روسيا 2018:
فمّا ثلاثة ملاعبية في كأس العالم هذي، مجموع مداخيلهم عام 2017 برك، بلغ 309 مليون دولار... يعني 3 ملاعبية كورة مدخولهم في عام برك 811 مليار من ملّيمتنا... رونالدو، ميسي، نايمار...في هاك ال309 مليون دولار، فما 111 مليون دولار هي مداخيل ميسي وحدو عام 2017
توزيع السبونسورينغ بين ماركات الملابس الرّياضية: أديداس 12 منتخب، نايك 10 منتخبات، بيما 4 منتخبات، أمبرو 4 منتخبات، تيوبالانس 2 منتخبات...
أسعار تذاكر المباريات (ماعدى الدّور النّهائي) تتراوح بين 50 و 550 دولار
سعر اقلّ تذكرة لمباراة الدّور النّهائي هو 110 دولار، و التذاكر الرخيصة هذي محلولة فقط للرّوس، باقي أسعار تذاكر المباراة النّهائيّة تتراوح بين 120 و 1100 دولار
قبل ما تبدا كأس العالم تباعو ديجا زوز ملاين و 400 الف تسكرة، الرّوس شراو 871 الف و 797 تسكرة، الامريكان 88 الف و 825 تسكرة و البرازيليّين 75 الف و 512 تسكرة، الباقي مفرّقين بين جنسيّات العالم
كلّ بلاد ترشّحت لكأس العالم، الفيفا صبّتلها 1,5 مليون دولار دوب ما ترشحت، و مبعد، كل بلاد تنسحب من دور المجموعات تأخذ جائزة ب8 مليون دولار، كلّ بلاد تنسحب من الثمن النّهائي تأخذ 12 مليون دولار، كلّ بلاد تنسحب من الدّور ربع النّهائي تأخذ 16 مليون دولار، البلاد الرّابعة تأخذ 22 مليون دولار، الثّالثة تأخذ 24 مليون دولار، الثّانية 28 مليون دولار، و بطل العالم يأخذ 38 مليون دولار... و الفيفا منين عندها هالفلوس الكلّ؟
1,625 مليار دولار (1625 مليون دولار)، هي مداخيل الاشهار الي جمعتهم الفيفا بين 2015 و 2018.
3 مليار دولار (3000 مليون دولار) هي مداخيل حقوق البث التلفزي الي جمعتهم الفيفا بين 2015 و 2018
مداخيل الفيفا المتوقّعة من تنظيم أمريكا و كندا و المكسيك لكأس العالم في 2026، باش تكون في حدود 14.... مليار دولار
425 مليون دولار هي حقوق بث مقابلات كأس العالم 2018 و 2022 في الولايات المتحدة الأمريكية لوحدها
كلفة تنظيم كأس العالم على روسيا باش تتراوح بين 13 و 15... مليار دولار...
ليلتكم زينة يا توانسة |
هذي إعادة لفهم حكاية خلق الكتلة النقدية
التضخّم النّقدي...
مساء الخيرات بلادي...
مقال طويل، لكن الي يوسّع بالو معانا ما يندمش بإذن الله......
اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire
ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني:
نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟...
للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار...
الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار....
لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا...
هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب:
أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم
ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)...
باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك...
حاولوا تركزو معايا مليح توّا من فضلكم :
من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة...
و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)...
المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)...
و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر...
لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... الوضعية هذي متاع التضخم الكبير الي ماشيين فيه قادرة تدمر اقتصادنا خاطر عدم السيطرة على نمو الأسعار معناها القضاء على الشهّارة و معناها خاصة ارتفاع سعر السلع التونسية المصدرة، يعني تحطيم اهم مورد تونسي للعملة الصعبة،... و باعتبار الاتحاد رافض توقيف الزيادات عام و الا اثنين،و باعتبار الحكومة عاجزة على مجابهة التهرب الضريبي، البنك المركزي ما يلقى حتى حل لمقاومة التضخم غير انو يرفع في سعر الفائدة... الخلاصةتطور كمية الفلوس مع غياب تطور الإنتاج يساوي تضخم...
طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها...
الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع...
ليلتكم زينة يا توانسة... |
صباح النور
في بلاد الفوضى الاعلامية، وصلنا نشوفو البارح في خبير يدور من وسيلة إعلام لأخرى و يقول انو بعد قرار الحكومة صرف اجور الموظفين استثنائيا نهار 13 جوان الي فات، تونس طبعت أوراق نقدية جديدة للقيام بهذه العملية... يعني السيد لا مشى ثبت في الcompte courant du trésor قبل و بعد 13 جوان، لا مشى ثبت في الmasse de monnaie fiduciaire (حجم الespèce الي يدور في البلاد) قبل و بعد 13 جوان، لا خمم انو عملية طباعة الفلوس هي لوجيستيا معقدة و مكلفة جدا و مستحيل تصير في 4 أيام(بين 7 جوان تاريخ اخذ القرار و 13 جوان تاريخ صرف الاجور) ... هكا، قالك تونس طبعت الفلوس باش خلصت الأجور... و طبعا الخبر يدور في كل وسائل الإعلام و في الصفحة الأولى عادي... مسكينة هالبلاد اش تقاسي...
نهاركم زين يا توانسة
تحيين:
الخبير هو السيد عزالدين سعيدان، و حسب ما شفت مواقع وسائل الإعلام الي تحدثت على الخبر البارح،فإنو اغلبها اليوم غيرت الخبر الي هبط البارح من "طباعة أوراق نقدية" إلى "خلق كتلة نقدية" و هوني يختلف الأمر تماما، و يصبح كلام سي عزالدين معقول، يعني تراجع وسائل الإعلام عن حكاية "طباعة الاوراق النقدية" ما يكون معناه الا انهم فهمو كلامو بالغالط البارح... و في الليل توا باذن الله نعاودو نهبطو مقال التضخم النقدي باش نفهمو قصد السيد عزالدين سعيدان |
شديت روحي باش ما نحكيش كورة ما نجمتش😁:
ماتش اليوم صعيب برشا، و باش نقول للملاعبية كليمتين:
كل ما هو مطلوب منكم هو انكم تخلّيو العالم يحكي علينا كلام باهي، اولا باللعب النظيف و الاخلاق، و ثانيا بالرّجلة و اللعب بقلب اسود، ما يهمش النتيجة صدقوني، فريقنا داخل في الربح خارج من الخسارة، استرجلو و قاتلوا حتى الموت على كل كرة، و اخطاونا من لوغة "باش نفرحو شعب محبط" و هاك الخرافات متاع الفاشلين، استرجلو و ما تخافوش و قاتلوا على كل كرة، موش للميلودراما الشعبية، لكن خاطر هذاكا التونسي في كل مرة يكون في منافسة مع اجانب، استبسلوا، أرفعوا علم بلادكم مادامو على اكتافكم، مهما تكون النتيجة، خلي العالم يحترم اولا اخلاقنا، و ثانيا روحنا القتالية التي ترفض الانهزامية، و صدقوني وقتها نكونوا فخورين بيكم مهما كانت النتيجة...
ربي يوفق تونسنا |
عيدكم مبروك
كل سنة و انتم بالف خير |
مساء الخيرات بلادي...
البنك المركزي اعلن الترفيع في سعر الفائدة الرئيسي متاعو الى 6.75%.... شنية الحكاية و شنوا اثرها على تونس و على التوانية.... هذي اعادة لستاتي هبطناه في مارس الي فات لما صار ترفيع مماثل، التفسير هو بيدو فقط النسب تغيرت...
البنك المركزي اعلن نهار 5 مارس الي فات، التّرفيع في سعر الفائدة الرّئيسي متاعو، او ما يسمّى بالفرنسية le taux directeur de la BCT، الي طلع من 5 الى 5,75%... هات نحاولو نفهمو الحكاية مع بعضنا مع شيء من التبسيط،...
هيّا برّا نقصدو ربّي، الثنيّة طويلة راهي، و الي عندو نفس بإذن الله ما يندمش على الرّحلة 😁
البنوك المركزيّة في العالم اجمع، مهمّتها الاولى، هي السياسة النّقديّة متاع البلاد، وتتمثّل أساسا في التحكّم في زوز حاجات هي: قدّاش حجم فلوس الي تدور في البلاد وقدّاش نسبة الانتيريس في البلاد...
حجم الفلوس الي تدور في البلاد، يتحكّم فيه أساسا عبر المبلغ الي يسلفو هو للبنوك... أي نعم... خاطر البنوك لمّا تستحق، تنجّم تتسلّف من البنك المركزي على نهار او على جمعة او اكثر..
و نسبة الانتيريس في البلاد يتحكّم فيها عبر نسبة الفائدة الرّئيسيّة متاعو او الtaux directeur الي نحكيو عليه... و اليوم باش نحاولو نفهمو مع بعضنا هالtaux directeur و شنوّا تأثيرو على حياة المواطن العادي...
شنوّا الtaux directeur بالضبط؟
الترجمة الأقرب بالعربيّة هي النّسبة التّوجيهيّة الي يحدّدها البنك المركزي لإقتصاد البلاد، و النسبة هذي ما تتغيّرش يوميّا او حتّى شهريّا حسب تطوّر السّوق، و انّما تتغيّر بقرار من مجلس إدارة البنك المركزي، مرّة كلّ بعض اشهر في اغلب الأحيان، و ساعات تقعد أعوام ما تتبدّلش (كيما بين 2003 و 2006، و بين 2006 و 2009)... و المقصود بالنّسبة التّوجيهيّة، هو النسبة الي توجّه باقي النّسب، يعني طلوع الtaux directeur و هبوطو، يليه مباشرة تغيير في باقي النسب النّقديّة في البلاد، و الي المواطن ما يعرف منها الّا الTMM...
شنوّا الـTMM؟
في العالم اجمع، البنوك العاديّة تتسلّف من بعضها على نهار، لاسباب تتعلّق بتوازناتها الماليّة كلّ يوم، و طبعا السلف يتمّ بالانتيريس...
لمّا البنوك تتسلّف من بعضها على نهار، فإنّو نسبة الانتيريس الي يطبقوها على بعضهم تتسمّى نسبة الفائدة في السّوق النّقديّة، و معدّل النّسبة هذي على 30 يوم، يتسمّى الـ TMM او معدّل نسبة الفائدة في السّوق النّقديّة على شهر (مثلا TMM فيفري 2018 هو 5,61%)... يعني الTMM هو نسبة الانتيريس الي تدفعها البانكا لمّا تتسلّف من بانكا أخرى على نهار... و الTMMهذا، هو الي يعرفوه المواطنين الي خذاو قروضات… خاطر البانكا لمّا تعطيهم قرض على 15 سنة او اقل، ما تقلهمش راهو الانتيريس كذا في الميا، و انّما تقلهم الانتيريس هو TMM + هامش ( نقطة او 2 او اكثر حسب البنك و نوع القرض) ...
آي و شنيّة علاقة الTMM بالtaux directeur؟
باهي، قلنا البنوك تتسلّف من بعضها يوميّا على نهار.... فرضا توّا، بنك ما يلقاش بنك آخر يسلفو على نهار؟ شنوّا يعمل؟.... وقتها يمشي للبنك المركزي يتسلّف من عندو، و كيف كيف بالطبيعة، البنك المركزي زادا ما يسلّف كان بالانتيريس... و هوني يدخل دور الtaux directeur متاع البنك المركزي... البنك المركزي يقول للبنوك: الي ما لقاش شكون يسلفو على نهار، مرحبا بيه، يجيني انا نسلفو، بشرط ناخذ عليه نسبة انتيريس تساوي الtaux directeur + 1%... يعني اليوم، اذا بانكا تمشي للبنك المركزي باش تتسلّف على نهار، تدفع 6.75%انتيريس: هي الـ 5,75% متاع الtaux directeur + الـ 1%...
نعاود و نحوصل، من جهة عندنا بنوك تسلّف لبعضها على نهار بنسبة انتيريس هي TMM الي تتغيّر كلّ يوم حسب العرض و الطّلب بين البنوك...، و من جهة ثانية، أي بنك ما تعجبوش نسبة الTMM المتداولة بين البنوك، عندو حل انّو يتسلّف مباشرة من البنك المركزي على نهار، و بنسبة انتيريس معروفة مسبقا تساوي الtaux directeur+1%...
باهييي، نتصوّرو توّا انا بانكا عندي فائض سيولة نحبّ نسلّفهم على نهار للبنوك الأخرى... ما انّجّمش نطلب عليهم نسبة انتيريس اكثر من الtaux directeur + 1%، خاطر بكلّ بساطة، وقتها يبعثوني نقضي، و يمشيو يتسلفو من البنك المركزي بنسبة تساوي الtaux directeur + 1%... الوضعيّة هذي، تخلّي الTMM ديما اقلّ من الtaux directeur + 1%... و هكّا، البنك المركزي، اذا يطلّع في الtaux directeur متاعو، فإنّو آليّا يفتح الباب باش الTMM يطلع، و اذا يهبّط في الtaux directeur متاعو، فإنّو آليّا يخلّي الTMM يهبط... و العملية هذي تنجمو تشوفوها في التصويرة الي هبطتناها نهار الاربعاء و فيها تطور الTMM و الTaux directeur من 2011 الى اليوم
الخلاصة من هذا الكلّ، عمليّة التّرفيع في الtaux directeur متاع البنك المركزي، باش تأدّي نظريّا لارتفاع نسبة الـ TMM، و الي بدورها باش تأدّي للتّرفيع في نسبة الفائدة الي يدفعوها المواطنين و الشّركات على القروضات الي ياخذوها من عند البنوك...
يقول القايل علاش؟ فاش قام هذا الكلّ؟ آآآآآآآآآآآش لز حمّة؟
من اوكد مهامّ أي بنك مركزي في العالم، التحكّم في ارتفاع الأسعار او ما يسمّى بالتضخّم، في تونس، حسب المعهد الوطني للإحصاء نسبة تضخّم الأسعار، بلغت 6.9% في جانفي 2018 مقارنة بجانفي 2017... و الشي تواصل في فيفري 2018، فين بلغت نسبة تضخّم الأسعار 7,1% مقارنة بفيفري 2017... يعني الشّي عمّال يزيد، و هذا اذا تواصل باش يقضي على المقدرة الشرائيّة للمواطن... واحد من أسباب ارتفاع الأسعار، هو كثرة الطّلب على السّلع و قلّة الانتاج الي يوفّر هذه السلع...
لمّا البنك المركزي يرفع في نسبة الانتيريس في البلاد، كيما صار نهار 5 مارس الي فات، فإنّو آليّا يصعّب عمليّة اللّجوء للاقتراض على المواطنين و الشركات، و بالطريقة هذي، ينقّص من قدرتهم على الحصول على موارد اضافيّة، و ينقّص بالتّالي من الطّلب على السّلع، و لمّا ينقص الطّلب على السّلع، أسعارها ترخص... كيف كيف، العمليّة هذي باش ترفع من مبلغ القصاصات متاع خلاص القروضات الي ديجا واخذينها المواطنين و الشركات و الي مازلت قاعدة تخلص حاليا، و هذا شي ينقّص من مواردهم، و يخلّيهم ينقصو مصروف، و ينقص الطلب على السلع، و سعرها يرخص...
هوني لازم نفهمو حاجة، هي انّو الأثر عالأسعار متاع عمليّة الترفيع في الـ taux directeur متاع البنك المركزي، ما يظهر الّا بعد عام و نصف - عامين، و هي المدّة اللّازمة باش يوصل اثر السياسة النّقديّة الى الاقتصاد الحقيقي و مستوى عيش النّاس...
لكن يقول القايل، صعوبة الحصول على القروض، معناها اقل استهلاك و اقل استثمار، و اقل نموّ، معناها الاقساط متاع خلاص القروض القديمة باش تزيد ( بالنسبة للناس الي ماخذين قرض على 15 سنة او اقل)... آش عملنا و جاء مليح؟ هوني المسألة تصبح مسألة اولويّات، تسيير اقتصاد بلاد، يعتمد على عديد العوامل و المؤشّرات المتناقضة أحيانا، و القيادة الاقتصاديّة في الأيام العاديّة هي سياسة مراقبة و تعديل دائم للمؤشّرات، و في أوقات الازمات، يتمّ طبعا البداية بمعالجة المؤشّر الأكثر سوء...
شاهية طيبة يا توانسة |
إعادة لمقال تنشر نهار 21 ماي 2017
هاو مثال من الهند، روعة و شبعة ضحك على خباثة رئيس الوزراء متاعهم😂
حكاية من الهند حول مقاومة التهرب الجبائي
الهند من جملة دول العالم الي تعاني من الاقتصاد الموازي و 90% من المعاملات تصير بالكاش مع ما يعنيه الأمر من سوق سوداء و رشوة و تهرب جبائي...
رئيس الوزراء الهندي المنتخب، كان وعد في الحملة الانتخابية بمقاومة الفساد و التهرب الجبائي...
أي عاد الهنود انتخبو حزبو و أصبح هو رئيس وزراء من ماي 2014 ، و من وقتها بدأت الإجراءات و القوانين نحو مقاومة الفساد و التهرب الجبائي الي ترفعت عقوبتو إلى 10 سنوات، و شي النافع ربي😃😃😃 ما تحسّن شي، و قعد الكاش بال "روبية" (عملة الهند) هو المسيطر على تعاملات البلاد...
سي اوخينا، يطلع نهار الثلاثاء الي فات آخر لعشية في التلفزة، و يسخط الهنود بقرار حتى اغلبية اعضاء حكومتو ما سمعوش بيه و لا بالتحضير ليه😂😂😂😂، قالهم :
"لقد قررنا انو بداية من اليوم منتصف الليل (يعني في ليلتها 😂)، انو الأوراق النقدية بقيمة 500 و 1000 "روبية" (أعلى ورقتين متاع فلوس في الهند، و فما منهم 24 مليار ورقة يدورو في الهند إلى حدود الثلاثاء الي تكلم فيه رئيس الوزراء المصعصع😂) قالهم انو هالاوراق النقدية بقيمة 500 و 1000 "روبية" ما عاد يسواو حتى شي في بلادنا😂😂😂😂😂 و الي عندو هالاوراق ينجم يمشي يصبهم في حساب في البانكا و الا البوسطة، و الا يبدلهم مع ترك تسخة من هويتو في البنك، و في يديكم 50 يوم من اليوم حتى لنهار 31 ديسمبر 2016 😂😂😂😂😂😂😂"
فتكم بالحديث عاد، نسيت ما قلتلكمش انو حكومة هالمصعصع 😂😂😂 سبقلها و أعلنت عن قانون عفو و مصالحة، يمكن أي واحد يعمل تصريح اختياري بأملاكو و مداخيلو الخفية، من انو يديكلاريها و يصبها في البانكا و يخلص عليها 45% ضرائب مقابل انو يمنع من أي تتبع جنائي على مصدر هاك الفلوس، و آخر أجل للتمتع بالمصالحة كان نهار 30 سبتمبر الي فات 😂😂😂😂😂😂😂،
فبحيث تكعبيرة أسطورية للمتهربين😂😂😂
الهدف من العملية :
الأوراق النقدية من فئة 500 و 1000 "روبية" (حوالي 15 و 30 دينار توانسة) هي أوراق كبيرة بالنسبة للمواطن الهندي المتوسط، يعني ممكن نقولو تشبه لوضعية ورقة ال50 دينار عندنا، و رئيس الوزراء الهندي و الفريق الصغير الي خدم معاه على الموضوع، يعرفو انو هالاوراق مفضلة عند تجار السوق السوداء و الموازية و عند المرتشين، خاطرها تساعدهم على نقل مبالغ كبيرة في حجم صغير، دونك المقصود بالعملية هو ضربة قاصمة للسوق الموازية...
كيفاش تمت الحكاية في سرية :
العملية تم تحضيرها في سرية تامة من طرف فريق مصغّر من المساعدين لرئيس الوزراء، و نهار الثلاثاء لعشية، تم استدعاء أعضاء الحكومة لاجتماع مفاجئ، و تم اعلامهم بالموضوع قبل دقائق من كلمة رئيس الوزراء في التلفزة، و تم افتكاك هواتفهم الجوالة و منعهم من استعمالها، و ما خرجو من قصر الحكومة إلا بعد إعلان رئيس الوزراء في التلفزة😂😂😂😂
في الاثناء، البنك المركزي الهندي، الي كان يقود في العملية، قام باللازم لتحضير العملة الجديدة، و تم يوم الثلاثاء استدعاء مديري البنوك، لاجتماع طارئ و بعد الاجتماع تم تسليم كل بنك كمية من الاوراق النقدية الجديدة بو 500 و 1000 روبية...
تحيا تونس |
صحة شريبتكم يا توانسة
بالله ما تقلقوش من إعادة الستاتي هذا مرتين في العام خاطر قد ما انّبهو و شوية :
نداء
توّا في الجامعة، بدا موسم الستاجات الصيفية، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى الامر ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج ساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ممروجين و فادين من الجري من شركة لشركة و من " خلي المطلب توا نشوفو" و "لا ما ناخذوش ستاجارات" و غيرهم من الحكايات الي تعدّاو على الأدمين في شبابو... راهو عدم الاهتمام بالشباب هاذم هو مأساة في بلادنا الي نحبوها، حركة بسيطة منكم، تحلّولهم مشكل كبير، ترجعولهم الثيقة في بلادهم... قبل هبّطت الستاتي هذا و فما بعض الاوخيان الي قالوا انو مستوى بعض المتربصين ما يشجعش على تأطيرهم... ممكن، لكن هذا موش ذنب الطالب في أغلب الاحيان، السيستام في تونس بلادنا، بلااااااادناااااا، هاذاكا اش خرّج، يعني بكلنا مسؤولين، و الحل موش في هزان اليدين، الحل في انو كل واحد من جيهتو يصلح الي يقدر..
كليمتين زادا للناس الي تخدم و يتحطو بحذاهم ستاجيارات، راهو الشباب هاذاكا موش جاي بجنبك خاطرو يحبك و الا يحب يمرجك، كان جاء ليديه راهو قاعد بحذا دارهم أو بحذا صحابو و الناس إلي تقدرو، الشباب هاذاكا حطاتو تونس بجنبك باش تفهمو و تعاونو و توريه الخدمة و تعطيه خدمة تحترم عقلو و مؤهلاتو، و هذا أضعف واجب تقوم بيه انت تجاه البلاد الي قراتك و دبرتلك خدمة ليك انت، تأطير الشاب هاذاكا موش مزية، موش حاجة زايدة على خدمتك، موش ضياع وقت، الاهتمام و تأطير الشاب هاذاكا هو من أولى اولوياتك كتونسي...
نداء لكل الصفحات، برتاجيو، اعملو كوبيي كولّي، انتم احرار، المفيد توصل الفكرة لأقصى ما يمكن من المسؤولين و الناس إلي تنجم تعاون طلبتنا، الناس إلي من واجبها تعاون طلبتنا، خلي الدعوة توصل لأكبر عدد من الموظفين و الناس إلي تنجم تعاون الطلبة...
والله برشا شباب ما عندهمش شكون يعانيو معانية زرقاء على ستاج، و الأهم المعاناة هذي ترسّخ فيهم فكرة التمييز الي يصير عليهم في بلادهم مقارنة بزملاءهم الي تدبير ستاج بالنسبة ليهم أمر هيّن، لذا، لو تتفضلو عاونوني في نشر الدعوة هذي
على خير يا توانسة |
السلام عليكم يا توانسة
شنوا الbitcoin؟ شنيّة تكنولوجيا الblockchain؟ وين تنجّم توصل الحكاية
في ماي 2013، قيمة الbitcoin كانت اقل من 100 أورو، في ديسمبر 2017، وصل سعر الbitcoin حوالي 16 الف أورو، اليوم، سعر الbitcoin حوالي 6938 أورو (المصدر 1)... الى أواخر 2016، قيمة المشاريع الي تخدم على او بالBitcoin، تبلغ حوالي 1,5 مليار أورو (المصدر 2)… من اليوم و الى حدود 2020، المشاريع الي تخدم بتكنولوجيا اسمها الblockchain، منتظر انها تدخّل حوالي 11,9 مليار اورو (المصدر 3)...شنيّة الحكاية؟ فين ماشي العالم؟
نبداو بأوّلا: شنوّا البيتكوين؟
عام 2008، تفجرت الأزمة الماليّة العالميّة، و تلاها افلاس عديد البنوك في أمريكا و حول العالم، و ضياع مدّخرات ملايين النّاس الي كانت تستثمر في الأسواق الماليّة في العالم و الدّول الأوروبية أساسا... في العام هذاكا، خرج مقال دار بين مجموعة ضيقة من مجانين الإعلاميّة، كتبو واحد اسمو Satoshi Nakamoto، يحكي فيه على عملة جديدة رقميّة سمّاها الbitcoin، و في فيري 2009، هبّط اوّل نسخة من اللّوجيسيال "بيتكوين" على موقع منظمة اسمها The Foundation for Peer to Peer Alternatives ...
بطريقة كاريكاتيريّة، شنوّا يعمل اللّوجيسيال هذا، يعمل في عمليّات حساب معقّدة و يكافئ الي الاورديناتارات الي تعطيه قّوة الحساب متاعهم باش يحسب بيها، و المكافأة هوني، موش دولارات او أي دوفيز أخرى، و انّما عملة جديدة، ماهيّاش موجودة في الواقع، و العملة هذي اسمها الbitcoin...
سي Satoshi Nakamoto دخّل معاه ديفلوبارات اخرين، و خدمو مع بعضهم على أساس خلق هالعملة الرّقميّة، و بالشويّة بالشويّة كبرت مجموعة المتعاملين داخل هذه الشبكة، و كثر التّعامل بيناتهم في قضياتهم لبعضهم بعملة الbitcoin... يقول القايل، شنوّا الي يخلّي عباد بعقولاتها تقبل تتعامل بعملة موش موجودة في الواقع؟ في البداية، كان الدّافع حاجة برك: هي انّو المجموعة الي بدات الحكاية، فقدت الثقة في المؤسسات الماليّة بعد كارثة الازمة الماليّة، ماعاش عندهم ثقة لا في البنوك، لا في الفيديرال ريزارف الامريكيّة لا في أسواق الأسهم، و عجبتهم فكرة خلق عملة تكسّر السيستام هذا الكلّ... لكن ولو.... هذا يبقى مجرّد تخضريط حالمين ما عندهم فين يوصلو، شنوّا الي خلّى عدد المتعاملين بالعملة هذي يوصل ل21,5 مليون شخص بنهاية سنة 2017... بكلّ بساطة، التكنولوجيا الي تبنات عليها الفكرة متاع الbitcoin... و التكنولوجيا هذي اسمها الblockchain... كيفاش؟
لمّا تخلقت كمّية متاع bitcoin بين الديفلوبارات الي بداو الفكرة، و لمّا ما دخلو معاهم مجانين إعلاميّة آخرين يتعاملو بينات بعضهم بهالعملة الرّقميّة، كان فمّا قاعدة هي الي تسيّر في المعاملات الكلّ: و هي انّو كلّ تعامل بالbitcoin بين زوز من النّاس، ما يتمّ الّا ما يوافقو عليه اغلبيّة ساحقة من الاورديناتارات الي يسيرو في شبكة الbitcoin، و الاورديناتارات هذي توافق عبر برمجيّات، تثبّت في المتعاملين الإثنين، تثبّت في انّو الي باش يعطي bitcoin عندو بالحق كمية من هالعملة، و تعطي رمز لهاك المعاملة فيه الوقت و التّاريخ و مربوط بآخر معاملة صارت قبلها، و الاورديناتارات الي تثبّت في العمليّة هذي يكونو عند ناس اسمهم les mineurs و هوما ناس يحطّو اورديناترهم على ذمّة الشّبكة باش اللّوجيسيال يستعمل la.puissance de calcul متاعهم في التثبّت و تسجيل المعاملات، و مقابل قوّة الحساب الي يوفروها les mineurs، اللّوجيسيال يكافئهم بخلق كمّية bitcoin و يعطيهالهم... و القوّة هذي، أنّو المنظومة تسمح لأي شخص في العالم عندو الامكانيّات، باش يكونmineur و يربح des bitcoins على خدمة التّثبيت...
طبعا العمل بكلّو يتمّ عن طريق خوارزميّات معقّدة تثبّت في الحسابات و في المعاملات، و تسجّل المعاملات في قاعدة بيانات رقمية موجودة في نفس الوقت عند النّاس الكلّ... نعاود، و هوني بالحق الثّورة، قاعدة معاملات، موجودة عند النّاس الكلّ، و فيها المعاملات الي صارت في العالم اجمع و منذ اوّل معاملة صارت في فيري 2009 (الي عملها Satoshi Nakamoto بيدو وقتها و تلقاووها هوني :https://blockchain.info/fr/tx/4a5e1e4baab89f3a32518a88c31bc87f618f76673e2cc77ab2127b7afdeda33b ) الى آخر معاملة صارت اليوم 22 ماي 2018...
عاودو افهموني ملييييح، هذي مجموعة من الناس تتعامل بينات بعضها، و هي متأكدة انّو كلّ معاملاتها مسجلة محفوظة في قاعدة بيانات موجودة عند الجميع، و محيّنة في نفس الوقت عند الجميع، و الإطّلاع عليها متاح للجميع، و حتّى واحد منهم ما ينجّم يدخل و يفسّد قاعدة البياتات الي فيها المعاملات... يعني انا و انت تفاهمنا باش نعطيك بيتكوين، تأكّد انّو اذا المعاملة تقبلت، راني بالحق عندي بيتكوين، و تأكّد انّو اذا المعاملة تقبلت فبدون شكّ باش يوصلولك الbitcoin متاعك، و تأكّد انّو مادامني بعتلك الbitcoin الي عندي، مستحيل انّجّم نفكهملك، و تأكّد انّو معاملتنا مسجلة و انّجمو نشوفوها حتلا بعد 10 سنين لقدّام، و تأكّد انّي مستحيل انّجّم نعمل أي تغيير او فسخ لتلك المعاملة... و هذي هي الثّورة الي جابتها تكنولوجيا البلوكشاين : الثقة في المعاملات بين الناس، اذا معاملات تسجلت، انتهى الموضوع، راهي صحيحة، و مستحيل حدّ ينجّم يفسخها او يزيّفها... آي فاش تستنّى؟ هز الbitcoin متاعك و امشي اصرفهم فين تحب...
أخر معلومة، منظومة الخلاص Bitcoinباش تقعد تخلق في عملة الbitcoinعبر مكافأة النّاس الي تحطّ قوّة ذاكرة اورديناترها على ذمّة المنظومة للتّثبيت و الحساب، و باش يتواصل خلق عملاتbitcoin جديدة حتّى نوصلو ل21 مليون bitcoin يدورو حول العالم... متوقّع ان يتوقّف خلق الbitcoinالجدد بعد عشرات السنين من اليوم
طبعا بالوقت، كبر عدد النّاس الي تتعامل في قضياتها بين بعضها بالبيتكوين، و لمّا يكبر العدد، طبيعي باش يتعدّى الbitcoin من الشبكة الافتراضية للحياة الواقعيّة و نهار 16 نوفمبر عام 2012، موقع WordPressيقبل انّو يخلص بالbitcoin، و نهار 29 نوفمبر 2013، Jiangsu Telecomثالث اكبر مشغّل اتّصالات صيني، يقبل انّو يخلص بالbitcoin و من وقتها، و الحبل عالجرّارة، و الbitcoin عمّال يتحوّل فعليّا لعملة تتصرف في المجال الرّقمي طبعا، لكنّ حتّى في الحياة المادّية متاع كلّ يوم...
و بالطبيعة تخلقت بورصات متاع صرف للbitcoin و أصبحت ناس تتبادل فيه مقابل الأورو و الدّولار، بالأسعار الي حكينا عليها لفوق...
الخلاصة من هذا الكلّ، زوز حوايج:
اوّلا، نظريّا و في المطلق، العملة في حدّ ذاتها، ما عندها حتّى قيمة غير قيمة الورقة الي مكتوبة فوقها، او قيمة المعدن الي مكوّنة منّو، الى حدود اليوم، النّاس تاثق في أي عملة و تتعامل بيها، خاطرها تاثق في البنك المركزي و الدّولة الي أصدرتها، تاثق في منظومة التعامل ككلّ، و بالطّريقة هذيكة تصبح ورقة مكتوب عليها 50 دينار تساوي سلعة بقيمة خمسين دينار، الbitcoin دمّر هذه الفكرة من أساسها، هذي عملة ما عندهاش مؤسسة اصدار، هذي عملة قائمة على التعامل المباشر بين النّاس و الثقة هوني ماهيّاش في مؤسّسة، و انّما في سلامة التعاملات بالعملة و استحالة تزييف الاثنين سواء العملة او المعاملات الي صارت بيها، و في انو المعاملات الي صارت موثقة و متاحة للعموم، و في انّو قاعدة البيانات الي فيها المعاملات، موجودة في نفس الوقت و محيّنة في نفس الوقت عند النّاس الكلّ... و هذا جاء بفضل تكنولوجيا البلوكشاين و الي هي موضوع خلاصتنا الثّانية... لكن اهم حاجة هوني هو انو حد ما ينجم يقلكم انو الbitcoin باش يطلع او يهبط في الفترة الجاية، مازال اصلا حتى المفهوم جديد على علماء المالية و الاقتصاد، مازال الشي مفرّت، متروك للعموم، العرض و الطلب دون دخل اي شيء اخر، الثقة الي تطلع و تهبط، لذا، ما عندي حتى نصيحة حول الاستثمار فيه او لا...
البلوكشاين هي تكنولوجيا ثوريّة، بدات عام 2008، و توّا سنوات بفضل نجاح الbitcoin، اثبتت انّها تكنولوجيا اختراقها هو عمليّة قريبة جدّا من الإستحالة، و في المقال الجاي بإذن اللّه، باش نحاولو نحكيو على الآفاق الي تفتحها لبتكنولوجيا هذي لتونس و للعالم في المحالات الاقتصاديّة و الماليّة....
أخيرا: زوز معلومات:
Satoshi Nakamoto الي خلق الbitcoin لليوم ما يعرفو حد، خرجت إشاعة انّو ياباني، و ثبت انّو موش صحيح، حد ما يعرف يا ترى شخص واحد، منين، شنوّا اصلو، يا ترى مجموعة اشخاص، شكونهم؟ حد ما يعرف لليوم
الbitcoin في نظر القانون التّونسي موش عملة، موش موجود أصلا...يعني نظريّا انّجمو نشريو bitcoin مقابل دينارات... لكن، لااااكن، يمكن بسهولة يتصنّف كأصول (يعني سلعة او دار او كرهبة) و يبقى معتبر قانونيا كشراء أملاك بالخارج، و هذي لازمها ديكلاراسيون للبنك المركزي...
شاهية طيبة يا توانسة
شكرا لمؤسسة TALAN TUNISIE الي لزّتني بالسيف باش نهتم بالموضوع😁
و شكرا لاصدقائي الأعزاء كريم و معز على رحابة صدرهم مع اسئلتي😁
المصدر 1 :http://www.finances.net/devises/graphique/bitcoin-euro-kurs
المصدر 2 : مقال لمحامي فرنسي في مكتب Gibson, Dunn & Crutcher LLP تلقاووه هوني
http://www.nicolasbaverez.com/2016/07/07/promesse-de-blockchain/
Gibson, Dunn & Crutcher LLP
المصدر 3: دراسة لمكتب market and research تلقاووها هونيhttps://www.researchandmarkets.com/research/lmc82t/global_blockchain?w=12 |
الله أكبر..الله أكبر..الله أكبر
الكلام ما يوفيهاش حقها... الله يرحمها |
رمضانكم مبروك يا توانسة
آسف على الغياب، خدمة تحكم
ان شاء الله في آخر الجمعة هذي نبدلو الجو شوية من تونس و نحكيو على العملات الافتراضية و الbitcoin و على تكنولوجيا الblockchain و الإمكانيات الي تفتحهم في المجالات الاقتصادية الكل
ليلتكم زينة يا توانسة |
انتهى الدرس، ادعموا من فازوا ان احترموا تونس و دستورها و حرية شعبها و عملوا بصدق لتحسين الوضع في جهاتهم... ادعموهم، راقبوا عملهم، حاسبوهم، و أن اقتضى الأمر عارضوهم معارضة مدنية سلمية أساسها الاحترام
و تذكروا، تونس واحد، شعبها واحد، و الاختلاف لا يفسد للود قضية |
مساء الخيرات بلادي
ما حكيت في شي الفترة الي فاتت احتراما للحياد الانتخابي أمام الناس الي اعطات ثيقتها في الصفحة (خاطر للاسف اي موضوع نحكيو فيه، الاتهام بالانحياز السياسي ديما جاهز)..
على كل حبيت نقول كلمة برك :
انا غدوا ماشي نصوّت بإذن الله، نختلف مع الناس الي تدعو للمقاطعة، لكن نحترم رأيهم تماما، انا غدوا ماشي نصوت، خاطر ما نتصورش تغيير بطريقة اخرى في البلاد العربية الوحيدة الي فيها حرية سياسية، و ننصح الناس الي ماشية تصوت: هذي راهي انتخابات القرب، في أغلب البلديات الناس تعرف بعضها مليح، لذا صوتوا للاحزاب، صوتوا للمستقلين، ما يهمش لافتة شكون، المهم صوتوا لمن تعرفون عنه النظافة و حب تونس قبل حب الجهة و العرش، صوتوا للي تعرفوه عندو القدرة العلمية باش يفيدكم، و نصيحتي ايضا لمن أراد أن يسمعها، لا تصوتوا لكل من وعدكم وعود خيالية متاع باش يرجع بلديتكم جنة...
غدوا خير بإذن الله، غدوا خير و لازمنا نعملوا باش يكون غدوا خير مهما كان احباط اليوم، خاطر ما عندناش حل آخر غير اننا نعمل باش يكون غدوا خير، خاطر اليأس طريق سيّارة لضياع بلادنا، و ماناش باش نخليوها تضيع بإذن الله...
ليلتكم زينة يا توانسة |
هذي عاد قالتلهم اسكتو...
بعد السعي لتدمير فكرة الدولة و المؤسسات...
انطلقنا لتدمير فكرة مؤسسة اتحاد الشغل بذاتها...
صدقوني، توا حديثي موجّه للاساتذة، يقودونكم للخراب و استعداء كل الشعب بمؤسساته و دولته... صدقوني، خسارتكم ستكون عظيمة ان لم تتخلصوا من هذا العبث...
و بالله رجاءا ما تقولوش النقابة هي الاساتذة، خاطر بالمنطق هذا اي كلمة تتقال في الحكومة و الشاهد، يصبح القصد بيها إهانة شعب كامل.. لا تنجرّوا وراء العنتريات الشخصية، صدقوني لو اتبعو هذا العبث خسارتكم ستكون مهولة مهما كانت نتيجة ما يحصل... |
مبروك لتونس إعلان اتحاد الشغل تغليب العقل على العنتريات...
للاسف الآن المسألة لا تتعلق بالعقل و المنطق، لكن بالتصرف في تضخّم الأنا لدى الأشخاص و المؤسسات... نتمنى انو المفاوضات المقررة يقع تغييب فيها كل من اليعقوبي و الوزير حاتم بن سالم... خلي تمشي ناس لا علاقة بالنرجسية... و يالي ماشيين تتفاوضو من الجيهتين، انساو ذواتكم و تذكروا تونس...
ربي يحمي بلادنا... |
بجاااه ربي افهموني، راني والله ماحاسد حد في زيادتو، غير افهموني راني اقسم بالله كي نكتب نخمم فينا الكل كتوانسة، بجااااه ربي وسعوا بالكم معايا و اقراو هذي، مقال ما عندوش برشا من الي هبط، اما ميسالش نعاودو باش تفهمو مشكلتنا و مشكلة كل موظف و خدام مع زيادة الشهاري....
التضخّم النّقدي...
مساء الخيرات بلادي...
مقال طويل، لكن الي يوسّع بالو معانا ما يندمش بإذن الله......
اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire
ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني:
نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟...
للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار...
الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار....
لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا...
هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب:
أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم
ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)...
باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك...
حاولوا تركزو معايا مليح توّا من فضلكم :
من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة...
و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)...
المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)...
و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر...
لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم...
طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها...
الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع...
ليلتكم زينة يا توانسة... |
بلاغ نقابة اليعقوبي:
اولا : اذا نرجعو نتفاوضو نهار الاثنين بدون شرووووط، نرجعو نقرّيو من نهار الاثنين
ثانيا : هذا يصير بشرط ما نرجعوش الأعداد للادارة الا حسب نتائج التفاوض
ثالثا : هذا يصير بشرط انو التفاوض يلزمو ينتهي نهار الخميس على الأقصى و لازمو ينتهي بالاستجابة المجزية(كلمتهم) لمطالبنا
رابعا: هذا يصير بشرط انو اذا يتم الشرط متاع ثالثا (يعني اذا وافقتو على طلباتنا المجزية)، نعطيو الأعداد للادارة نهار الجمعة
خامسا: هذا يصير بشرط انو ما يتقصلنا حتى نهار خدمة و توا ندبرو روسنا نعوضو الايامات الي ما خدمناش فيهم في العطلة الجاية...
اما راهو الحقيقة رانا نحبو تفاوض بدون شرووووط |
صباح الخيرات بلادي
"ما من فرد متحضر يحدد سلوكه بناءا على حقوقه"
قالها Max Weber (عالم اقتصاد و اجتماع الماني عاش بين 1864 و 1921) وتبنا عليها الوعي المجتمعى لكل الشعوب التي بنت دولا متحضرة و متقدمة و راقية منذ اكثر من قرن.
اما للاسف، و الى حدود 2018، مازال ما فهمتهاش الشعوب المتخلفة ثقافيا و اقتصاديا، و هذاكا علاه باش نقعدو في تخلفنا المتواصل، و نغزرو لتقدمهم المتواصل،...
نهاركم زين يا توانسة |
مساء الخيرات بلادي
في الانتخابات البلدية، ركزوا مع القائمات الي يوعدوكم في برنامجهم بإحصاء العقارات، هذي ناس تنجمو على الاقل نقولو عليهم فاهمين مشاكل العمل البلدي و تنجمو تتوقعو منهم إنجازات طيبة...
باش تفهموني، اقراو الستاتي هذا، هبط في الصفحة في شهر جوان 2016 :
اليوم باش نحكيو على ميزانية البلديات، و نفسرو كيفاش زهرنا خلانا بنيابات خصوصية في اهم سنة للبلديات التونسية من حيث الموارد
كالعادة نبداو بالسّاس:
البلديّات في تونس، كيفها كيف الحكومة، عندها ميزانيّة، و كيف كيف، لمّا البلديّة تصرف على الكيّاس و التّنوير العمومي، فالفلوس الي صرفتهم، ما همّاش ورثة هبطت على المجلس البلدي و صرفوها علينا، لا لا... كيما الحكومة، عندها موارد جباية و موارد أملاك الدّولة، و موارد سلف، البلدية كيف كيف، عندها موارد جبائيّة محلّية (و أساسا الزّبلة و الخرّوبة)، و موارد الملك البلدي، و موارد السلف...
عموما، موارد البلديّات، تتكوّن أساسا من التّالي :
• المعاليم على العقارات والأنشطة... و هذي أساسا الزّبلة و الخرّوبة، و هي ضريبة بلديّة على العقارات و الأراضي متاع النّاس...
• مداخيل إشغال الملك العمومي البلدي أو الجهوي.... و هذي أساسا اللّزمات الي تعملهم البلدية على الأسواق و غيرو
• معاليم الموجبات الإدارية ومعاليم مقابل إسداء خدمات... و هذي أساسا أسعار الخدمات الإدارية البلدية
• مداخيل الملك البلدي الاعتيادية، يعني القاعات و غيرهم من الأملاك البلدية الي تقوم بكراءهم للي يحب
هذي أساسا، الموارد الذّاتية متاع البلديّات، و الي عندها زادا، زوز أنواع موارد أخرى:
• أوّلا الفلوس الي تصبهملهم الحكومة في شكل منح و مساعدات، و الفلوس هذي بالطبيعة جاية من ميزانية الشّعب التّونسي
• ثانيا، القروض، و البلديّات تتسلّف من مؤسسة حكوميّة اسمها صندوق القروض و الجماعات المحلّية، و حتّاش لعام 2014 الي فات، الصّندوق هذا يسال بلديّات الجمهوريّة التّونسية 169 مليار من ملّيماتنا... منهم 70 مليار فات وقت خلاصهم و البلديّات ما خلصوش...
باهييي، كمّلنا الحديث على موارد البلديّات، نفقاتهم ساهلة، أجور و تنوير عمومي و كيّاسات و مساعدة جمعيّات رياضية و مشاريع بلديّة مختلفة... توّا شنيّة الإشكاليّة الي تخلّي ميزانية اغلب بلديّاتنا بالعة؟
الإشكاليّة انّو أهمّ نسبة في الموارد الي حكينا عليها الكلّ هي الزّبلة و الخرّوبة، و وحدنا وحدنا، نعرفو قدّاش من مواطن و شركة يخلصو في الزّبلة و الخرّوبة بصفة منتظمة...
نعطيكم مثال، بلديّة تونس نظريّا، من اكثر البلديّات الي عندها أملاك تنجّم اتدخللها فلوس، و رغم هذا فإنّو أكبر جانب من موارد البلديّة، موش جاي من كراء هالاملاك، و انّما جاي من الزّبلة و الخرّوبة، الي تمثّل قرابة 40% من موارد البلديّة... و اذا بلديّة العاصمة بأملاكها الكثيرة و أسواقها، معتمدة أساسا على الزبلة و الخرّوبة، فما بالكم ببلديّات الدّاخل، الي تقريبا، اذا النّاس ما تخلّصش الي عليها، فالبلديّة ما عندها منين تصرف...
أكّدنا على اهمّية الزّبلة و الخرّوبة، خاطر خلال الأشهر الحاليّة،، فمّا حصاء وطني قاعد يصير لمجمل العقارات و البنايات في كل بلديّة، الإحصاء هذا يتم مرّة في العشرة سنين في الجمهورية التونسية، و الإحصاء هذا يتمّ إمّا بصفة تلقائيّة، يعني المواطن وحدو وحدو يمشي يصرّح بأملاكو في البلديّة... و الا أعوان الإحصاء يدورو و يقيدو الأملاك... الهدف متاع الإحصاء هذا، هو انّو البلديّات تحصر الأملاك الي باش تقبض عليها ضرائب، و هكّا تحسّن مداخيلها باش تنجّم تصرف على المصالح الجماعيّة للمواطنين...
المأساة، انّو تاريخ الإحصاء جاء، و بلدياتنا يتحكمو فيها نيابات خصوصيّة، يعني الله اعلم على مئات البلديات في تونس شكون فيهم قامت بالاحصاء اصلا و شكون فيهم يعرفو آش معناها اصلا.... لو تحبّو مدنكم و بلديّاتكم، امشيو ثبتو في النيابات الخصوصيّة متاعكم عملو الاحصاء العشري للاملاك و الا لا، خاطر كي ما يصيرش هالإحصاء، البلدية ما اتطورش مواردها، و النتيجة وسخ و كياسات مكسرة
أخيرا يا توانسة، الي يشكي من الحفر و الزبلة، لازمو اوّلا يكون دفع الي عليه باش انّجمو نعيشو مع بعضنا، و الي يقول ما ندفعش ما عنديش الثّيقة فيهم، هايج ايّة انتخابات بلديّة، و ما عليه الّا يشمّر على ذراعو، و يتحمّل المسؤوليّة، غير هذا، هو مجرّد تبريرات للعيش على ظهور العباد الي تدفع في بايها... |
السلام عليكم
نقترح عليكم نعاودو نلانسيو الهاشتاغ #استهلك619
الي مقتنع، يبارتاجي
ملاحظة هذا اقتراح، لا يحكي على السياسات لا على الحكم و المعارضة لا على الفساد، لا على الجودة، فقط حركة مواطنة لإنقاذ أنفسنا، و الي يحب يفهم اش معناها ننقذو انفسنا باستهلاك المنتوجات الي رمزها يبدا ب619، يقرا الستاتي هذا:
https://m.facebook.com/story.php?story_fbid=1743419125749361&id=133076093450347
... الي مقتنع مرحبا، و الي موش مقتنع مرحبا، أما ما تدخلوناش في نقاشات لا علاقة ليها بفكرة #استهلك619 و أهدافو من فضلكم...
#استهلك619 |
البارح وصلنا لأكثر من 70 ألف فان...
صراحة مانيش عارف شنوا نقلكم غير شكرا و ربي يستر و نكون في مستوى ثقتكم.... ربي يستر...
الشكر طبعا و دائما لبيغا العظيم و هيثم المكي و بنت طراد الي عرفو بالصفحة و خلاوها تتعدى من 1900 فان في 3 سنين خدمة إلى آلاف الفانات...
الكلام الباقي بداية من هذا السطر هو مجرد ثرثرة، ننصحكم الي ماعندوش وقت زايد يقراه خاطر موش باش يفيدو بشي😁:
الشكر للمدونين بيغا و هيثم و بنت طراد ديما نعاودو... خاطر وصلت في وقت معيّن بديت نأيّس من فكرة الصفحة و نقول "التعب هذا الكل و ما يقراوه كان حارة، اكيد قاعد نكتب في تفاهات" ... على كل مروركم بالصفحة و تشجيعكم ليها هو الي خلاها تواصل...
نجي توا للناس الي تعطي من وقتها للصفحة،حمدوالله يا ربي الأغلبية الساحقة تناقش، توافق و تنقد دون تهجّم، ناس عاطية فينا ثقة كبيرة و هذي ناس انا نخاف منها، خاطر ثقتهم غالية جدا، و ربي يستر و يقدرني على اني نكون اقرب ما يمكن لانتظاراتهم الكل مع علمي انو أمر شبه مستحيل ... و ربي يستر
فما زادا الpassagers 😁 الي يتقابلو صدفة هوما و ستاتي من ستاتيات الصفحة، و يجيو يعلقو، و طبعا وقتها نشوف زوز انواع، الجماعة الي الستاتي يساعد حزبهم او مجموعتهم المهنية، وقتها ينالني ماشاء الله من المدح و الثناء: بارك الله فيك، بلاصتك وزير، يعطيك الصحة محايد، اكيد انت ما يناديوكش في الاعلام خاطر ما تساعدهمش، افضح و لا تبالي....و الجماعة الي الستاتي هذاكا ما يساعدش ميولاتهم، ناكل من عندهم ما كلا الطبل نهار العيد😁، في عميل، في طحان الحكومة، في زلم، هذا اذا ما تعديناش للسب مباشرة (وقتها بصراحة نستعمل الbannissement ...)
اخيرا، الكعبات الي نشيخ عليهم، ... هذي ناس رجعت البارح تبعت الhistorique متاع تعليقاتهم، شي من وراء العقل درجة التناقض والله😁، موش مرة نقد و مرة موافقة، لا لا، مرّة شكر مهول و مرّة سب و قذف😁، انت و الستاتي😁... هوني نحكيو على نفس الشخص راهو، تلقاه عيني عينك، مرة يقلك ياعطيك الصحة راك انسان محايد و تضرب الفساد و أحسنت و ربي يباركلك... و مرة يسمعك وسخ وذنيك خاطر قلت حاجة تساعد الحكومة
على كل، الي نحب نذكر بيه ديما، هو اني موش خبير اقتصادي (الخبير راهو الإنسان الي يعرف العلم و يزيد فيه)، انا فقط محلل اقتصادي (المحلل هو الانسان الي ياخو المعلومة و يحللها حسب ما يسمحلو بيه تكوينو)، و خاصة، عمري بالعمر ما قلت و الا تخيّلت مجرد التخيّل اني صحيح و الباقي غالطين، انا فقط نحاول نقنع بوجهة نظري، و نأكدلكم حاجة مهمة:اقسم بالله لا علاقة لي لا بسلطة و لا أحزاب و لا رأس مال😁.... و الي لازمكم تعرفوه أيضا اني نعمل في المستحيل باش نكون محايد هوني أقصى ما يمكن (فما برشا يعرفوني😁 و اكيد راهم فهموني و صدقوني)... قلت نحاول نكون محايد، و ما قلتش محايد، خاطر الحياد هو اكبر كذبة بشرية حسب رايي...
يالله، يزي ما خضرطت عليكم، و نذكركم اني نبهتكم باش ما تضيعوش وقتكم في قراءة هذا التخضريط😁...
شكرا لثقتكم و ربي يقدرني نكون في مستواها... |
صدقوا او لا تصدقوا 😲
السيد هذا، موش يحكي على مشكلتو مع مافيا إجرامية او مع الإرهاب
صدقوني السيد هذا طلب يخبي وجهو خاطرو يحكي على مشكلة ولدو بعد ما نقابة حجبت اعداد التلامذة... |
السلام عليكم
هذي طلبات نقابة اليعقوبي و أثرها الإضافي على ميزانية تونس....
لكن قبل ما تقراوها نحب نقول كلمة: اكبر كذبة متداولة حاليا من طرف نقابة اليعقوبي هي "لا نقبل التفاوض بشروط" و مقصود بيها انو ما دام الوزارة قالتلهم اعطيو اعداد التلامذة قبل التفاوض، فهي بالنسبة ليهم تضع شرط مسبق للتفاوض.... ياااااااااا سبحان الله.... ياااااااا سبحااااااااان الله... يعني التفاوض دون شروط يفرض أننا في وضع عادي و نذهب للتفاوض، لكن المبادرة بحجب الإعداد و تدمير مستقبل التلامذة و تضييع بوصلتهم و بوصلة اهلهم (و بالله اعفونا من مسخرة "حجبنا على الإدارة و موش على التلامذة")، يعني المبادرة بعمل مشين و بعدها كي يقولولهم نحيو الحجب لتعود الأمور إلى وضعها العادي و بعدها نتفاوضو بالحق دون شروط، تصبح في منطقهم الاعوج، الدعوة إلى العودة لوضع عادي قبل التفاوض هي الشرط؟؟؟؟ كيفاش تجي هذي؟؟؟ بآما منطق؟؟؟؟...
نجيو توا للمطالب، الاثر متاعها الإضافي على ميزانية الشعب التونسي، كيما مبين في الجدول (العمود الثاني) هو 506 مليون دينار... لازم هوني تتذكرو يا توانسة،انو في ميزانية 2018 ديجا، مصاريفنا العمومية أكثر من مداخيلنا ب 9536 مليون دينار، و هال9536 مليون دينار، نتمناو انو نلقاو شكون يسلفهملنا السنا باش انجمو نغطيو مصاريفنا، يعني لما باش نصرفو 506 مليون دينار اضافية، لازمنا زادا نتسلفوهم، و تهناو يا توانسة، عندي 7 سنين نقلكم، انو حالة انفلات النفقات العمومية، باش نخلصوها احنا كشعب، خاطر الي يتصور انو باش تخلصها كائن هلامي اسمو الدولة، راهو يحلم، الدولة هي فلوس الشعب،و القروض متاع السنين الي فاتت، هانا نخلصو فيها توا بارتفاع الضرائب و تنقيص الدعم على الأسعار و تدحرج مستوى الخدمات العمومية و الاستثمار العمومي بسبب غياب الموارد الي تغطي نفقاتنا المهولة مقارنة إمكانياتنا... و هاني من توا نعاود، قروض السنا، رانا باش نخلصوها غدوا من جيوبنا كالعادة بارتفاع الضرائب مرة أخرى و ارتفاع الأسعار...
نجيو توا لأصل المشكل، الاساتذة يحبو يخلصو اكثر، أي شبيه، بعد اضرابات و زيادات عمناول، حد ما يقول لا للاستاذ على زيادة جديدة، ماذا بينا لو جيتو تخلصو عشرة مليارات في الشهر... لكن، وقتها الي قاري اكثر منكم، كيما الطبيب و المهندس و القاضي و الاستاذ الجامعي و كل من يعمل في مهنة بشهائد فوق الليسانس اش نعملولهم؟ توليو تخلصو انتوما و اياهم كيف كيف؟ ماهو العدل و تشجيع الافضل يقول انهم لازم يخلصو اكثر منكم، و الا لا؟ اي قداش نخلصوهم هاذم؟ 20 مليون؟... و اذا انتوما خذيتو زيادة خصوصية اخرى (يعني فوق زيادة المفاوضات الاجتماعية العامة الي تهم كل الوظيفة العمومية) قلنا بعد زيادة عمناول الخصوصية، اذا تاخذو زيادة خصوصية اخرى، غيركم اش باش يعمل؟ باش يعمل إضراب و يطالب بزيادة خصوصية كيفكم، و غيرهم اش باش يعمل؟ باش يطالب بزيادة خصوصية اخرى... و بالنهاية، نرفعو شهاري الموظفين الكل للمرة الالف بعد الثورة، تكثر الفلوس في البلاد، بدون ما يكثر الانتاج، و ترتفع الاسعار اكثر، و نرجعو نطالبو بالزيادة، الخلاصة، نواصلو في عتهنا الجماعي متاع زيادة النفقات العمومية و التداين، حتى يجي نهار الخراب(و صدقوني، احمق من يعتقد أن هذا اليوم لن يأتي) وقتها توا نقلدو بعضنا زادا، أما في البكاء المرة هذي، نقلدو بعضنا في العويل على تخريب دارنا بأيدينا...
باهي توضيح :
شبيك على المربين؟، شبيك اتدافع على الوزير؟ شبيك تكره اتحاد الشغل؟ شبيك ما تحكيش على الفساد؟
نبداو بالفساد، القدم يعرفو أن الصفحة هذي قدمت بالأدلة و الارقام مشاكل الصفقات العمومية و مشاكل ديون البنوك العمومية و ديون السياحة و منحة تونيسار الي استفادو منها مساهمين خواص، و غيرهم من عشرات المواضيع الي تهم المال العام
نجيو لاتحاد الشغل، الأدمين لبرالي جدا، فقط لقناعتي أن اللبرالية الشفافة و التامة، تقود على المدى المتوسط للبرالية الاجتماعية (اسكندنافيا العظيمة)، و حاليا في تونس ما عندناش اتحاد شغل حسب رأيي المتواضع، عندنا فقط اتحاد نقابات القطاع العام يعني نقابات كل طلباتها هي طلبات من الشعب التونسي الي يخدم فيهم و يخلص فيهم و موش من حكومة أو برلمان، الاتحاد هذا يخلي 19.8% من المشتغلين في تونس (يعني القطاع العام) يستأثروا بأكثر من 45% من موارد ميزانية الشعب التونسي بينما ما يساهمو إلا في خلق أقل من 10% من القيمة المضافة في البلاد، و هذا حسب رأيي ظلم، خاصة و انو عمال القطاع الخاص في أغلبهم حقوقهم مهضومة و حد ما يدافع عليهم
نجيو توا للوزير، ما عندي حتى فكرة على نجاحاتو أو اخفاقاتو، ميدان التربية ما نفهمش فيه، لكن نعرف زادا انو ميدان معقد جدا، و موش نقابة تنجم تحكي في إصلاح التعليم و إنما خبراء و دكاترة في علوم التربية و الطفل هوما الي ينجمو يقيمو، لذا ما نصدقش عياط النقابة على إصلاح التعليم، ماعندهمش مؤهلات علمية لذلك، و موش من حقهم اصلا اختيار شنوا يقراو أبناء الشعب التونسي، خاطر على ما نتذكر، حد من التوانسة ما مشى انتخب نقابة اليعقوبي باش تقررلو كيفاش و شنوا يقراو صغارو، و على كل حال لوبانة إصلاح التعليم العمومي و المرفق العمومي هذي راهي استانسنا بيها كديباجة بيانات كل نقابات القطاع العام، الي تختفي بمجرد الاتفاق على الزيادات، و كذبة تونس ما تحبش تصرف على التعليم العمومي هذي كذبة اكبر، خاطر دائما وزارة التربية هي صاحبة اكبر ميزانية بين كل الوزارة و أكثر على الاقل بالفين مليون دينار من ميزانيات كل الوزارات... و تونس عبر ال30 سنة الأخيرة هي من بين ال10 أكثر بلدان في العالم انفاقا على التربية (من حيث حصة الإنفاق على التربية العمومية داخل مجموع مصاريف الميزانية)...
كلمة للحكومة، ما نحبش نحكي سياسة، لكن باش نقول انو حسب رايي، ماكمش باش تواصلو في مواقعكم، و اتحاد نقابات الوظيفة العمومية أعلن عليكم الحرب منذ أكتوبر الي فات لما تجرّأتو و بديتو في مجرد الحديث عن إصلاح القطاع العام بإعادة هيكلة ما يمكن هيكلته، و خوصصة ما يجب خوصصته، من وقتها و هو يخلقلكم في مشكلة وراء مشكلة و كل مرة بتعلّة جديدة، و يبدو انو الأحزاب الحاكمة ستنبطح مرة أخرى و تختار الأسهل على الافضل و باش تغيركم بكلكم، لذا، اذا تحبو ارواحكم بالحق تخرجو راسكم عالي و ما تكونوش شهّاد زور على الي صاير، اثبتوا على موقفكم الرافض للعربدة النقابية، خليوهم يقيلوكم، باش وقتها يعرف الشعب شكون يحب يصلح البلاد و شكون يحب الكرسي حتى على بلاد راقدة و تتعفن ببطئ.... و المرة هذي، اضعف الايمان هو حجب أجور اي مدير يرفض مد المندوبيات بقائمات الاساتذة المضربين حتى يتم اقتطاع أجورهم...
نجيو أخيرا للمربين، والله الموقف من قرارات النقابات لا فيه غرام تهجم على الأساتذة و المعلمين، هو موقف من موقف نقابة فقط، في إطار نقاش الموقف فقط، النقابة هذي خلاتكم تاخذو مواقف مهينة ليكم صدقوني، النقابة هذي هزتكم للتصعيد ضد الشعب (والله ضد الشعب و موش ضد الوزير، و الي يقلكم تجييش و حملات و غيرو يتمسخر عليكم) هزتكم للتصعيد ضد الشعب عشرات المرات، و تعمل في سوابق كارثية على تونس، النقابيين الصحاح الي كانوا تقريبا يضربوا وحدهم في عهد بن علي، بكلهم رافضين شطحات نقابة اليعقوبي، وقت الي كانوا النقابيين الصحاح، كانوا يعملوا المستحيل باش تحركاتهم تكون بعيدة على اخر السنة،خاطر هذوكم بالحق كانوا يدافعوا على قضية عادلة، لكن همهم الأكبر كان تونس و مصلحة ابناءها التلامذة، النقابة هذي راهي عاملة إضراب و حجب اعداد إرضاءا لنرجيسة اعضاءها، يعني الوزارة قالتلها ايجا نتفاوضو و ممكن نشدو العصا من الوسط، تبقى نحيو حجب الأعداد، لكن لا، الناس هذي تحب تقول انها اقوى من الحكومة، و اقوى من الدولة، الدولة هي الي لازمها ترخ و ترضخلهم، و صدقوني، رضوخ الدولة، ستكونون اول من يدفع ثمنه لما تنهار...
كالعادة، تهمتي متأكد انها جاهزة: زلم و عميل و فاسد و ناكرجميل المربين و يخلص من الحكومة... اوكي اوكي....
نحب نقول كلمة الأغلبية من الاساتذة، الي متأكد انهم مضربين خوفا من عربدة النقابيين الي معاهم، الي يحكي معاكم كان من أنجب نجباء برنامج نجيب الخطاب الله يرحمو، يعني كان (ولازال) يقدس معلميه و اساتذته و هوما يبادلوه المحبة...
تحية الي أساتذتي و معلميا الأفاضل :
سي حسن مسلم
سيدة فاطمة بوحافة
سي الشاذلي الأحمر (العبقري)
سي علي الشتيوي
سي علي الصخاب
سي عبدالله الشرّاد
سي الهادي الشراد العظيم (جغرافيا) (مازلت أتذكر سيدي يوم منعتني من الخروج من القسم بعد أن أنهيت آخر امتحان سنوي قبل زملائي و لما استفسرتك عن السبب اجبتني : لشوق الأستاذ لتلامذته)
سي العيدودي (تربية اسلامية)
سي عادل الزموري (رياضيات)
سي البشير الغيلوفي (عربية)
سي شواط (تاريخ)
سي الطاهر الجلوالي (فرنسية)
سي فيصل الحداد (رياضيات)
سي شويخة (تربية اسلامية)
سي الهنتاتي (فيزياء)
سي مبروك الغرّي (علوم طبيعية)
و غيرهم ممن لهم الفضل في ما انا فيه
والله العظيم، تقديري لكم عظيم، لكن حبي لتونس اعظم، و ما تفعله نقابتكم بصفة متكررة توا سنوات، تدمير لتونس
على خير
تفاصيل طلبات النقابة، مصدرها موقع assabahews |
صباح الخيرات بلادي
بقطع النظر عن الحال الصعب للبلاد وعن صعوبة التفاؤل بمستقبل الحكم المحلي في تونس في ظل بعض الهوجات الجهوية و القبلية الحقيرة، ما لازمناش ننساو حقيقة مهمة جدا، دعنا ننظر بفرحة وتشجيع وفخر لممارسة الحرية والديمقراطية ع المستوى المحلي، يا توانسة صدقوني الي نعيشو فيه توا هو شيء عظيم بالحق، يا توانسة راكم احرار، يا توانسة راكم تعطيو في رايكم في شأن بلادكم و موطنكم، تجربة أولى فيها حتما كثير م التلقائية والفوضى والتخلويض، كأي مرة اولى لكل شيء.. لكن صدقوني، ما عندناش حل اخر اذا نحبو بلادنا تقدّم، مهما تكون الرغبة في تنظّم كل شي بسرعة، مهما يكون حنيننا لعصا غليظة تضبط بعض المظاهر المشينة، راهي هذيكا ثنية ما تعديش، و كل ما باش يصير هو مجرد تأجيل للفوضى و تغطية الوعاء ليختمر أكثر.. دعونا ندفع ثمن فوضى عاجلة و نصلحو بالشوية، خير من دفع ثمن خراب آجل لا يبقي و لا يذر لا قدر الله...
باش تشوفو قائمات مضحكة، مرشحين احيانا يبشرو بالجهل المقدس، باش نشوفو تلقائية و تخضريط مضحكين، هاضاكاهو شعبنا، ماناش بش نجيبو شعب و مسؤولين مالمريخ، وكما تكونون يولّى عليكم... لكن صدقوني، باش نشوفو زادا ناس واعية و قارية تحب تخدم جهاتها و تنجم تغيّر... كل ما أرجوه منكم، هو اختيار الكفاءة، حاولوا التركيز على اختيار الناس القارية (نعرف موش مقياس نهائي، لكن على الاقل هو مقياس يساعد على القرب من الافضل)... حاولوا التركيز على الناس النظاف و اكيد اغلبهم معروفين على المستوى المحلي، حاولوا التركيز على طرد و لفظ و خاصة فضح كل من يحدثكم عن القبلية و الجهوية الحقيرة،حاولوا فضحه أمام العامّة التي قد تستسيغ هذا الخطاب دون وعي ان فيه دمارها...
و الاهم، كونوا فخورين ببلادكم، فما نعيشه، لا تعرفه باقي الشعوب العربية، و لا تعرفه أغلب الشعوب الافريقية، نحن احرار، و الحرية هي اول خطوة للتقدم...
غدوا خير يا بلادي،صدقوني غدوا خير...
نهاركم زين يا توانسة.... |
الى كل المترشحين للانتخابات البلدية، هذي ميزانية بلدياتكم من 2014 إلى 2017... تدخلو، تختارو ولايتكم، مبعد بلديتكم، مبعد تختارو العام، و تشوفو الموارد،بعدها تعاودو نفس العمليات و تشوفو النفقات:
http://www.finances.gov.tn/index.php?option=com_wrapper&view=wrapper&Itemid=716&lang=fr |
مساء الخيرات بلادي
الانتخابات البلدية
نسمع في النقاش حول انتخاب البلديات... ناس تحكي على روعة اللامركزية و كيفاش توا "فما مدرسة في بلدية فيها مشكل ما عااااااادش نستنى تصحاحة من الوزير باش و باش..." و "مستقبلنا بيدينا" و غيرو من الشعارات الي توحي انو البلديات ستتحول بقدرة قادر إلى جنان على وجه الأرض...
يا توانسة، إياكم و خيبة الأمل...
المشكلة الأعظم للبلديات (كيما تونس كاملة ديجا) هي انعدام الموارد، و انعدام الموارد جاي أساسا من منطق البلوشي و نفسي نفسي لا ترحم من مات، منطق خلاص الزبلة و الخروبة هو ورطة و اضطرار لما نستحق ورقة من البلدية، يعني بالفلاقي واحد على 100 يخلص في الضرائب المحلية الواجبة عليه... يا توانسة، الى حدود 2015، بلديات تونس راهي مُسالة في 500 مليار لصندوق قروض الجماعات المحلية، منهم 90 مليار ديون حل أجل خلاصهم و البلديات ما خلصتش خاطر ما عندهاش فلوس باش تخلص... صندوق قروض الجماعات المحلية هذا، راهو صندوق ممول من ميزانية الدولة الي بطبيعتها بالعة، الصندوق هذا عندو ديون خارجية ب180 مليار و ديون للدولة ب201 مليار... يعني عريان يسلب في ميت...
يا توانسة البلديات توا تقريبا عايشة بالمنح الي تجيهم من ميزانية الشعب التونسي، يعني من الفلوس الي من المفروض تتصرف على حوايج تهم بلاد كاملة و موش بلدية برك... و انتوما تعرفو حال الميزانية و كيفاش كل عام نتسلفو في آلاف المليارات من باقي شعوب العالم باش نقاومو مصاريفنا عامتها...
يا توانسة راهو انجمو نعملو أحلى انتخابات بلدية و احلى قانون جماعات محلية، إذا تقعد البلديات ما عندهاش موارد كافية للحد الأدنى كيما حالنا اليوم، والله لا تغيرت حاجة...و أن شاء الله النهارين الجايين، نحكيو على كل الأسئلة الي لازم المترشحين يجاوبوكم عليها قبل ما تصوتولهم، باش تصويتكم يمشي للناس الي توعدكم بالواقع و موش بالكذب... و اول سؤال تسألوه للمترشحين، هو قداش ميزانية البلدية حاليا؟ و قداش البلدية مسالة؟ و كيفاش تتصرف الميزانية حاليا؟ و يا توانسة المعلومات هذي منشورة للعمووووووم، يعني مترشحما عملش اضعف المجهود متاع بحث باش يعرف الوضع المالي البلدية الي مترشحلها، راهو يكذب عليكم.... يا توانسة اسألوهم اولا: برامجهم الي يحكيو عليهم منين باش يجيبو الفلوس الي باش يصرفوها عليهم، يا توانسة اسألوهم ثانيا : كيفاش باش يعملو لتدعيم موارد البلدية؟ يا ترى باش يحسنو في الاستخلاصو الي كان ما يخلصش باش يجيبوه يخلّص بالسيف عليه، أو باش يطلعو في قيمة الاداءات المفروضة محليا على المواطنين و الشركات؟ يا توانسة اسألوهم ثالثا : اذا ناويين يتسلفو، من عند شكون باش يتسلفو؟ يا توانسة اسألوهم رابعا : يا ترى قراو القانون الجديد للجماعات المحلية و الا لا؟ يا توانسة ثبتوا فيهم خاصة فماش في قائماتهم على الاقل واحد ذو تكوين جامعي في المحاسبة او التصرف او المالية باش ينجم يقرا التقارير و الجداول الي تمدهملهم إدارة البلدية؟...
فما ما اخطر... يا توانسة مجلة الجماعات المحلية حاجة باهية للمستقبل، لو التونسي يدفع الي عليه من ضرائب محلية، و يراقب طريقة صرفانهم عبر الانخراط في المجتمع المدني المحلي، و خاصة لو نعرفو نستعملو الصلاحيات الي فيها بذكاء و في إطار استراتيجية ناجعة تخلق تكامل بين كل مناطق تونس، يعني موش اعمل كي جارك و نضيعو وقتها طاقات و ثروات البلاد في مشاريع مصيرها تصنع فشل على المستوى الوطني، يا توانسة ركزوا مع الناس الي تقدملكم مشروع يتماشى مع طبيعة منطقتكم، ما لازمناش نخدمو بمنطق احنا نحكمو على كيفنا و نبعثو التخطيط الوطني يشيّت... وقت الي تنصهر النجاعة اللامركزية في استراتيجية وطنية (think global act local ) ، وقتها نصنعو تطور و تقدم يشمل الناس الكل...
بقية يوم سعيد يا توانسة |
مراجعة 😁
إعادة
علاش نسبة النّموّ متاع المنتوج الداخلي الخام او ما يعرف بال PIB ، مهمّة برشا للحكومات و تأثر على حياة المواطن، علاش النّاس الكلّ تفرح كي تكبر و تخاف كي تكون ضعيفة؟
هات الساعة نحكيو على المنتوج الدّاخلي الخام أو الـ PIB الي اكيد أغلب التوانسة سمعو بيه في بلاغات الحكومات المتعاقبة و في نقاشات مختلف الأحزاب و الخبراء، الناس الكل تحكي عليه و الناس الكل خاصّة تحكي على نسب نمو المنتوج الدّاخلي الخام
في البداية، لازمنا نتفاهمو، انّو المنتوج الدّاخلي الخام يتحسب بصفة سنويّة و نتفاهمو زادا أنّو هامنتوج الدّاخلي الخام ما هوّاش قيمة الثّروات و الخيرات الي يملكها الشّعب التّونسي... المنتوج الدّاخلي الخام هو و بصفة كاريكاتيريّة مبسّطة عمليّة خلق الثّروات الجديدة في البلاد، في كلّ بلاد فمّا عناصر إقتصاديّة مقيمة هي الدّولة و الشّركات و المواطنين الي حالّين باتيندا و يخدمو بأساميهم... و كلّ عنصر من هذه العناصر عندو إنتاج سنوي.. و باش نعرفو حجم الثّروة الجديدة الي خلقها سنويّا كلّ عنصر فإنّنا نطرحو من إنتاج كلّ عنصر، الثرّوات الي إستهلكها باش يوصل يخرّج إنتاجو، مثلا، شركة تنتج مواد و تبيعهم بقيمة 100 دينار، الثّروة الجديدة الي خلقتها هالشّركة في البلاد ما تسواش 100 دينار، لسبب بسيط، هو أنّها إستعملت مواد أوّليّة موجودة ديجا بقيمة 80 دينار مثلا، و هكّا تكون قيمة الثّروة الجديدة الي خلقتها هالشّركة في البلاد 20 دينار و موش 100 دينار... كي نعاودو العمليّة هذي مع كلّ عنصر من عناصر الاقتصاد و نجمعو مجموعة الثّروات الجديدة لكلّ العناصر، نلقاو قيمة المنتوج الدّاخلي الخام للبلاد هذيكا... و كي نحكيو على نسبة النّموّ، فإنّنا نحكيو على تطوّر المنتوج الدّاخلي الخام للشّعب التونسي بين سنة و أخرى، طبعا الإقتصاديّين كي يحسبو نسبة النّموّ يأخذو في الإعتبار نسبة تضخّم الأسعار باش نسبة النّموّ تكون تعبّر على زيادة الخيرات في البلاد و موش متأتّية من تضخّم الأسعار بين العام و العام،...
باهيييي، يقول القايل علاش نسبة النّموّ هذي مهمّة برشا، و النّاس الكلّ تفرح كي تكبر و تخاف كي تقلّ... لازمنا نفهمو أنّو الضّرائب و الأداءات هي أهمّ مورد للدّولة باش تنجّم تخلّص موظّفيها و تنجّم تعمل إستثمارات في الطّرقات و المؤسسات الصّحّيّة و التعليمية و غيرهم و باش تخلّص الدّيون الي يحل الأجل متاعهم، و لازمنا نفهمو أيضا أنّو هالضّرائب و الأداءات تتحسب على حجم الثّروات الجديدة الي يخلقها الشّعب التّونسي سنويّا، يعني نسبة نموّ ضعيفة او سلبية هي بالنّهاية و أساسا موارد أقل للدّولة التّونسية باش تصرفهم على العيش المشترك للشّعب التّونسي...
نجيو توّا لبعض الأرقام فقط باش تاخذو فكرة، معدّل نسبة نموّ المنتوج الدّاخلي الخام لتونس خلال الأربع سنوات 2007-2010 هي 4,2%، في المقابل، معدّل نسبة نموّ المنتوج الدّاخلي الخام لتونس خلال الأربع سنوات 2011-2014 هي 1,7%... يعني آليّا نقص كبيرة في نسبة تطوّر موارد الدّولة بين الفترتين، في نفس الوقت شهدت مصاريف الدّولة ارتفاع ب80% خلال الفترة 2011-2014...و بالطبيعة الفلوس الي ناقصتنا... مشينا تسلّفناها و حطّينا ديون جديدة على ظهورنا... |
و تتواصل العربدة
انتهى العهد الجميل لتدخل النقابات في التسيير و المطالبة بالامتيازات و تشغيل ابناء موظفي المؤسسة العمومية و طرد المسؤولين،
و مررنا إلى العهد المرعب لرفض رقابة هيئات و محاكم الشعب التونسي على هذه الأملاك...
فهمتو علاه الخوصصة خط أحمر و الا مازال.... فهمتو شكون من مصلحتو دولة ضعيفة؟
و هاني نقلكم من توا ، باش تخدم الماكينات، و يدوروها استفزونا و ما عاملوناش باحترام، و تصرفنا كان رد فعل على تصرفهم و غيرها من الاراجيف التافهة |
توفيق البشروش مؤرخ و عميد سابق لكلية من كليات تونس
"تونس غير مستقلة و الدليل انو سفير فرنسا يروّج للبردقان و الدقلة التونسية و يستدعي في سفيرة كندا باش تذوق الدقلة"
السيد هذا باز يعتبر الصفحة عميلة تكره تونس😁 |
"في تونس عندنا عمال او موظفين (موش اطارات، خاطر الإطارات بالقانون ماعندهمش الحق في السوايع الزايدة)، عمال او موظفين في القطاع العام أو الوظيفة العمومية عندهم ساعات إضافية جزافية(يعني دون التثبت انو العامل خدم فعليا ساعات إضافية اولا، عندو عدد ساعات إضافية يخلص فيهم شهريا)، و فما شكون يخلص شهريا إضافة إلى أجره العادي، يخلص في 150 ساعة إضافية شهريا بطريقة جزافية"
الكلام لرئيس الهيئة العليا للرقابة الإدارية والمالية/ ميدي شو / موزاييك اف ام 2018/04/11 |
إعادة، جوان 2016
الBig Data و الData mining
فايسبوك، غوغل، يوتوب، بلاش؟؟؟
اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي :
* كل شهر يتزاد في فايسبوك 30 مليار محتوى جديد (ستاتيات، فيديووات، تصاور...)
* شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم
* كل يوم البشر عبر العالم يتفرجو في 2 مليار فيديو على YouTube
* كل شهر تصير 220 مليار عملية بحث على google
* من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية
الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها،
معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة).
الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات
غدوا خير يا توانسة
#استهلك619 |
مساء الخيرات بلادي:
إعادة لكلام قلناه هوني نهار 21 نوفمبر 2015:
يا توانسة بجاه ربي اسمعوني
فما شعار يتعدى برشا مرات في اشهارات القنوات الفرنسية : "Nos emplettes font nos emplois" جملة تلخص كل شي و معناها بالفلّاقي هو "قضيتنا هي خدمتنا"، و الاهم من معنى الجملة، هو انو وزارة الاقتصاد الفرنسية عاملة مجهودها باش تفيق الفرنسيس بحكاية ساهلة...
حكاية استهلاك المنتوج التونسي راهي حكاية حياة او موت... نبداو بالساهل و الي يعرفوه الناس الكل : فما معمل تونسي يصنع في سلعة و تهبط للسوق، نفس نوع السلعة او سلعة تشبهها باش يكون موجود في السوق لكنها سلعة شنوا او فرنساوية أو طليانية او غيرو... الحسبة ساهلة : لو التونسي يشري سلعة المعمل التونسي، المعمل هذاكا باش يكمل يعيش و يخلص خدامتو و ممكن يزيد يكبر و يدخل خدامة جدد، و يربح فلوس و يخلّص ضرائب لميزانية الدّولة، و هالضّرائب يا توانسة تمشي لتحسين السبيطارات و المدارس و الكياسات و غيرهم... توا، لو نشريو سلعة برانية، هاك المعمل التونسي مصيرو يبلع و يخرج خدامتو و كان شد روحو، فما هواش باش يكبر و ما هواش باش يدخل خدّامة جدد، و ردو بالكم راهي الحكاية ما تاقفش غادي و ما تصيرش كان للغير... اولا، المعمل التونسي الي سلعتو ما تتباعش و يبلع، باش يوقف ما عادش باش يشري مواد اولية و برشا مواد اسهلاكية من شركات تونسية اخرى و شوف اش يجرى في هالشركات زادا كي تخسر حريف مهم كيما هالمعمل الي سكّر، ثانيا ممكن يكون عندو ديون ما يخلصش البانكا و هوني الخسارة متاع البانكا باش تنقص من ارباحها و تنقص دوفيس من الضرائب الي تخلصهم البانكا لميزانية الدولة الي معيشتنا، ثالثا خدامة المعمل باش تصبح بطالة، و البطال ما عندوش باش ياخذ تاكسي و باش يقضي من العطار و الخضار و الجزار، و هاذم كي ينقصو كليوناتهم و تكسد تجارتهم، هوما بيدهم باش يبطلو ما عادش يشريو من غيرهم، و الحبل عالجرارة حتى تبرك بلاد كاملة...
كاريكاتير؟؟؟ نبالغ؟؟؟ والله صدقوني الحكاية اخطر مالّي تتصورو و قاعدة تصير بااارشا في تونس. و تصورو المثال الي حكيناه لفوق قداش يتعاود من مرة في تونس كاملة و على قدّاش من عام و تخيلو النتيجة، و ارقام المعهد الوطني للإحصاء تفجع في هالمجال، خاطر كي نقراوها، نفهمو انو 50% فقط من عدد الشركات الي تخلقت عام 2000 مثلا، قعدت واقفة على ساقيها و موجودة حتى 2013، تسمعو العدد خير من نسبة مئوية؟ هيا شدّو عندكم، على 631 45 شركة (مهما كان حجمها) حلّت عام 2000، و نعاود نحكي على الشّركات الي حلت عام 2000 كهو، على 631 45 شركة حلّت عام 2000، فمّا 929 22 شركة سكرت و ما عادش موجودة عام 2013... تخيلو قداش تزاد بطّال من هالعمليّة، و تخيلو اش صار للشركات الي حلت عام 2001 و 2002 و انت جاي...
و نردو بالنا هوني زادا، حلّان بلادنا للمنتوجات العالمية موش اختيار، العالم اجمع تحل على بعضو، و اذا نحبو نسكرو، العالم باش يسكر على سلعتنا و ما عادش انجمو نصدرو شي و اذا ما نجموش نصدرو ما عادش ندخلو دوفيز و اذا ما ندخلوش دوفيز ما نجموش نستوردو حتى قشّة و ما نجموش نتسلفو حتى مليم... يعني السلعة الاجنبية موجودة في تونس بالسّيف علينا كيما في فرنسا بالسّيف عالفرنسيين و في المانيا بالسّيف عالالمان و في كل دولة بالسّيف على سكانها... و هوني ما يبقالنا الا وعينا و فهمنا لمصلحتنا و انقاذنا لاقتصادنا و شركاتنا و مواطن شغلنا و الا فمصيرنا جوع جماعي... منظمة التجارة العالمية تسمح استثنائيا بفرض معلوم ديوانة استثنائية على منتجات بعض الدول في حال انهيار الميزان التجاري كيما حال بلادنا، لكن نردو بالنا، الإمكانية هذي راهي محدودة جدا في الزمن و مربوطة بوجود اتفاقية مسبقة مع الدول المعنية... يعني كعك ما يطيّر جوع، التسكير كيما عملت كوريا و اليابان في خمسينات و ستينيات القرن الماضي كي قعدو 20 سنة ياكلو في زبلتهم حاشاكم، راهو في القرن 21 اصبح نوع من العبث، و الانغلاق معناه البقاء خارج قطار التطور البشري، هذا ماغير ما نذكرو انو احنا ديما محتاجين نلقاو دول حالتلنا أسواقها باش انجمو نصدرو و ندخلو عملة نشريو بيها مبعد دواء و تكنولوجيا و قمح و تجهيزات ما نصنعوهمش...
نزيدكم، استهلاك الساعة الأجنبية معناها تشجيع على التوريد، و التوريد خروج دوفيز، و لما يخرج الدوفيز من تونس، معناها كمية الدوفيز في البلاد تقل، و الدوفيز كي ينقص في البلاد، سومو يطلع بالدينار، معناها الدينار سعدو يتكب، و السلعة الأساسية كيما الدواء و القمح و التكنولوجيا و التجهيزات، اذا كانت تتكلفلنا 200 دينار على اساس سومها لبرا ب100 اورو (على اساس الاورو يسوى زوز دينارات)، راهي باش تولي تتكلفلنا 300 دينارات اذا الاورو يوصل سومو 3 دينارات... و هذا معناه ارتفاع الاسعار، و انت يا تونسي بالي تستهلك في سلعة لبرا، راك قاعد تفقّر في روحك، و كيما انت يا مواطن تتأثر في جيبك لما الدينار يطيح، كيف كيف ميزانية الدولة تتأثر خاطر الدولة تستهلك كيفك، يعني مصروف الميزانية يزيد، و لما يزيد مصروف الميزانية، لازم نجيبو هاك الفلوس الي نصرفوهم، و باعتبارنا نستهلكو في سلعة برانية، قاعدين نبركو في معاملنا و شركاتنا، يعني ما فماش ارتفاع انتاج، و بالتالي ما فماش ضرائب اكثر، و الحل الوحيد يا توانسة باش نلقاو موارد بميزانية تونس، هو انو الحكومة باش تزيد في نسب الضرائب، و باش تنقص في الدعم،.... يعني تستهلك سلعة موردة، قاعدة تذبح في روحك و في صغيراتك...
نزيدكم، في تونس عندنا اربعة سنين اكثر فلوس الميزانية ماشية شهاري لموظّفي الدّولة و ما عملناش بيها حاجة تدوملنا و تنفعنا سنين لقدام كيما الكياسات و السبيطارات و غيرها، لو الشهاري هذي ما تمشيش على الاقل استهلاك لمنتجات تونسية فعبارة طيشناها في البحر... اضعف الايمان نستهلكو تونسي، في النسيج و الاحذية، في المواد الغذائية، في المواد الكهربائية، في مواد السيراميك و الplomberie في البلاستيك بانواعه، في مواد التنظيف و النظافة، في عشرات المواد الي تلقاو بجنبها مواد من مختلف دول العالم،
يا توانسة استهلكو الرمز الي يبدا ب619... يا توانسة راهو مصيرنا و مصير بلادنا مربوط بتصرفاتنا و عقليتنا، يا توانسة 619، يا توانسة 619، يا توانسة 619...
الجودة؟ سلعتنا حموم؟ ممكن، لكن الطّوفان اكبر من التفكير في الجودة، بالفلّاقي احنا مشنوقين و ما عندناش الحق يكون بالنا في الحلوة، يعني استهلاك تونسي هو مسألة حياة او موت، النّاس الي تخدم، هات نبداو انو كل واحد منا يخدم خدمتو بضمير و ما يغشش في خدمتو، و بالنسبة لاصحاب الشركات الي يلوجو عالربح السريع و يخيرو يغشو في الجودة في كل شي، نقلهم راكم خونة، و راهي الحكاية تتجاوز اشخاصكم و ثرواتكم التافهة، الحكاية راهي مصير شعب كامل، و بالنسبة للخدام الي يكعور و يعطي للاعور في خدمتو، و مبعد هو بيدو ما يشريش سلعة تونسية خاطرو يتوقع انو الخدام الي عملها كعور و اعطى للاعو كيفو، نقلو حرام عليك، أبدا بروحك، راهو مصير شعب كامل ... و حديثنا للي يحب يسمع و يفهم...
يا توانسة 619، يا توانسة 619، يا توانسة 619...
#استهلك_619
ليلتكم زينة يا توانسة... |
حتى كلمة منقول ما قالوهاش...
تحيين : نقابة المهندسين أكدولنا ان هذه الصفحة لا تعنيهم و لا علاقة لهم بها
تحيين جديد: قاموا بفسخ المنشور الاول و إعادة النشر مع ذكر المصدر، شكرا |
مساء الخيرات بلادي
قانون المؤسّسات النّاشئة او ما يسمّى بالـ START UP ACT
بعد ما فسّرنا معنى كلمة ستارتاب في مقال نهار 4 افريل، اليوم باش نفصلو القانون الجديد ونعلقو عليه، و نبداو بطلب : القانون لازم تخرج معاه نصوص تطبيقيّة، لذا، يا وزير، يا حكومة، يا رئاسة جمهوريّة، بجااااه ربي خرجو القرارات الوزاريّة بأسرع ما يمكن خلّي الشباب يخدم، هذا قانون اولويّة مطلقة...
نبداو في تفصيل القانون:
القانون يقول:
يقول انو ترجمة الستارتاب هي "مؤسسة ناشئة" و ما تنجّم تكون الّا في شكل شركة، يعني موش مجرّد باتيندة تحل بيرو و تحب تاخو علامة "مؤسسة ناشئة"...
ملاحظة:
في تونس الشركات أنواع، ينجم شخص واحد يعمل شركة هو الشريك الوحيد فيها، كيما برشا اشخاص يعملو شركة، و طبعا قانون التصرّف و تسيير الشركات يختلف حسب نوعها...
القانون يقول:
أي شركة ما تاخو علامة "مؤسسة ناشئة الّا في حال توفّرت فيها 5 شروط في نفس الوقت هي :
1. عمر الشركة ما يفوتش 8 سنين
2. عدد خدّامتها و رقم معاملاتها وtotal bilan متاعها ما يفوتوش سقف اعلى يتحدّد بأمر حكومي
3. يكون على الأقل ثلثي رأس مالها مملوك امّا من اشخاص طبيعيّين (مواطنين اشخاص) او من شركات استثمار ذات رأس مال تنمية (شركات نشاطها الوحيد هو الاستثمار في راس مال شركات أخرى) او من صناديق استثمار (ناس يلمّو بعضهم يحطّو فلوسهم في حساب، و يعطيو تسيير هاك الحساب لشركة مهمّتها البحث عن مشاريع تدخل بيه في راس مالهم) او من مؤسسة اجنبيّة ناشئة
4. تكون شركة مبنيّة على فكرة مبتكرة موش موجودة قبل و تكون خاصّة معتمدة على التّكنولوجيا
5. تكون شركة عندها آفاق نموّ كبيرة
ملاحظة :
عموما حافظوا على المعنى المتعارف عليه دوليّا لفكرة الstart up
بالنسبة للنقطة الرابعة التكنولوجيا تعني المعرفة أو العلم ومش بالضرورة تكنولوجيا الاتصال أو الاعلامية أو الهندسة فقط تنجم تكون في الفلاحة في الصناعات الغذائية أو النقل أو الخدمات ... المهم فيها تجديد على اساس علمي او اقتصادي يعني التجديد في جانب من المؤسسة يكفي (طريقة التسويق مثلا أو التغليف)...
القانون يقول:
انّو الي باش يعملو شركة جديدة و يحبّو ياخذو مؤسّسة ناشئة، يكفي يستجيبو للشرطين 4 و 5، يقدمو مطلب و ياخذو العلامة، و عندهم في يديهم 6 شهور للإستجابة لباقي الشروط
القانون يقول :
مصالح الوزارة المكلّفة بالإقتصاد الرّقمي تقوم بـ :
قبول مطالب الحصول على علامة مؤسسة ناشئة و التثبت من احترام الشروط 1 و 2 و 3
وضع موقع انترنات خاص بالمؤسسات النّاشئة و تسييره يكون هو المخاطب الوحيد في ما يتعلق بالإجراءات الإدارية للمؤسسات الناشئة
مساعدة المؤسسات الناشئة و خاصة الحرص على حصولها على الامتيازات الي يخوّلها القانون هذا
و يمكن للوزير انو يكلّف شركة خاصّة للقيام بهذه العمليّات.
ملاحظة:
بجاه ربي بجاااااااه ربي، يا وزير، كلّف شركة خاصّة للقيام بهذه العمليّات، يكفي في وزارتك تكلّف مدير واحد انّو يكون وسيط بين هذه الشركة و باقي متاهات الإدارة التونسية، اعطي الموقع لشركة خاصة يرحم واااالديك قبل ما يضيع كلّ شي
القانون يقول:
تتكوّن لجنة في وزارة الاقتصاد الرّقمي و هي الي تنظر في مطالب الحصول على علامة مؤسسة ناشئة، و تركيبة اللّجنة هذي تضبط بأمر حكومي... و القانون يقول زادا، انّو الشركات الي داخل في راس مالها مؤسسة استثمار عندها اتفاقية لتمويل القطاعات المبتكرة مع وزارة الاقتصاد الرقمي، ما تستحقّش راي اللّجنة و تأخذ علامة مؤسسة ناشئة بمجرّد تقديم طلبها...وتضبط شروط وإجراءات وآجال إسناد علامة المؤسسة الناشئة بمقتضى امر حكومي.
ملاحظة:
بجاه ربي بجاااااااه ربي، يا وزير، ايّااااك تخلّي اللجنة مكوّنة من اغلبية موظّفين عموميّين، حط فيها اثنين من الوظيفة العموميّة و ثلاثة خبراء لا علاقة لهم بالإدارة العمومية، منهم زوز خبراء مستقلّين في التكنولوجيا و خبير مستقلّ في الcapital risque
يا وزير بجااااه ربي، خلّي امكانيّة انّو اجتماعات اللّجنة تصير بطريقة الكترونيّة او بالتّمرير الالكتروني للملفّات، بجاااه ربي ارحمنا من صعوبة اجتماع اللّجنة لاختلاف اجندات أعضائها
يا وزير، يا حكومة، يا رئاسة جمهوريّة، بجااااه ربي ايّاكم و تمطيط الآجال، جمعة كافية للحكم على شركة تاخو علامة مؤسسة ناشئة او لا
يا وزير بجاااه ربي احرص على جعل أعضاء اللّجنة من الثّقات وحلّفهم على شرفهم و على القرآن انهم ما يخونوش أصحاب المؤسسات الناشئة و ما يسرقولهمش أفكارهم، و ذكّرهم بالعقوبات الجنائيّة لخيانة مؤتمن
القانون يقول:
أي موظف في القطاع الخاص او القطاع العمومي عندو الحق يتمتع بعطلة سنة لبعث مؤسسة ناشئة. و ليس من حقّ مؤجّره الاعتراض ماعدى في حالة الشركة الخاصّة الي عندها اقل من 100 اجير، وقتها موافقة المؤجّر لازمة. و يمكن لثلاثة شركاء على الأقصى في مؤسسة ناشئة انهم يتمتعو بهذا الامتياز.
و خلال هذه السنة، يتمتع صاحب المؤسسة الناشئة بمنحة تتحدّد قيمتها بأمر حكومي.
و القانون يقول زادا انّو الشباب الي يخدم في مؤسسة ناشئة، يبقى محافظ على حقّو في الsivp لمدّة 3 سنوات، يعني اذا يخرج من الشركة النّاشئة قبل ما يعدّي فيها اكثر من 3 سنين، يقعد عندو الحق في الsivp في بقعة أخرى
القانون يقول:
الدولة تتكفّل بنفقات تسجيل براءات الاختراع و الملكيّة الفكريّة في تونس. و اذا فمّا فلوس، تتكفّل بنفس النفقات للتّسجيل على مستوى العالم.
ملاحظة:
هذا تحوير عملوه نوّابنا الافاضل، يا رسول اللّه، يعني تسجيل براءات الاختراع متاع التوانسة و ملكيّتهم الفكريّة على المستوى الدّولي، ما نعملوها الّا اذا عندنا فلوس؟؟؟ حاجة زايدة يعني؟ هذا توجّه استراتيجي؟ هذا تخطيط؟ خايفين على الفلوس في حاجة مصيريّة كيما هذي؟ ماشي في بالكم تغيير مسارات الأمم يجي ماغير تضحية مادّية و مصروف؟ تحبّوها سبّاقة و جرّاية و ما تاكلش شعير؟؟؟؟ ربي يهدي، و اللّه ربي يهدييييييييي
القانون يقول:
انّو الي يدخل شريك في مؤسسة ناشئة، المبلغ الي دخل بيه ينقصلو من قاعدة احتساب الضريبة
القانون يقول:
انّو الي يدخل شريك مثلا ب10% في راس مال مؤسسة ناشئة، نقولو هاك ال10% تسوى 10 الاف دينار نهار الي تكونت الشركة... اذا الشركة نجحت، و كبرت، بالطبيعة قيمة الأسهم متاعها باش تطلع، و هاك ال10% تنجّم تصبح سومها مليون دينار في ظرف بضعة سنوات، يعني السيّد الي دخل ب10 الاف دينار من الأول، و يبيع الأسهم متاعو بمليون دينار بعد بضعة سنوات، باش يحقق ربح ب990 الف دينار، القانون هوني يقول انّو هاك ال990 الف دينار مربوح ما عليها حتّى ضريبة، يعني مبروكين على الي خذاهم، خاطو غامر و حطّ فلوسو في شركة نجحت نجاح رهيب.
القانون يقول:
انو الشركة الي تحصل على علامة مؤسسة ناشئة، من حقها تحلّ حساب بالدّوفيز، تصب فيه رقم معاملاتها الي جاي من الخارج، او يتصب فيه رأس مالها الي جاي بالعملة، و تنجّم تخرّج منو دوفيز و تصرفهم في الخارج سواء للاستيراد او للاستثمار في الخارج بكلّ حرّية دون أي تعطيلات اداريّة او ترخيص مسبق من البنك المركزي.... و القانون يقول انّو منشور من البنك المركزي يتوجّه للبنوك لتحديد كيفيّة فتح هذه الحسابات.
ملاحظة:
هذي اهمّ ثورة، خاطر الحساب بالدّوفيز كان مسموح فقط للأشخاص غير المقيمين و للشركات المصدرة و المستوردة، و باقي عليهم شروط إدارية معقدة،
و بحااااه ربي يا بنك مركزي، اقرا مليح الفصل 17 من القانون قبل ما تخرّج المنشور، اقرا مليح الفصل 17 و خاصة اقرا كلمات : " للمؤسسة الناشئة الحرّيّـــــــــــــــــة في التصرّف في موارد الحساب المذكور دووووووووون ترخيــــــــــــــــــــــــــــــــص"
القانون يقول:
انّو خلال ال8 سنوات على الأقصى الي الشركة عندها فيهم علامة الشّركة النّاشئة، فإنها معفيّة تماما من الضرائب على الأرباح، و الدّولة تتكفّللها زادا بخلاص الضمان الاجتماعي سواء في ما يتعلّق بنصيب الأعراف او الاجراء
القانون يقول:
انو المؤسسة الناشئة تتمتّع آليّا بصفة المتعامل الاقتصادي قدّام الدّيوانة، يعني آليّا عندها code en douane و من حقها تصدّر او تستورد.
ليلتكم زينة يا توانسة |
خبر صحيح :
الحكومة التونسية تغلق كمبيوترات الموظفين لإجبارهم على مغادرة مكاتبهم!
هذا آخر حل وجده المسؤولون لمحاربة الإدمان على العمل في الجمهورية التونسية...
و يعمل الموظفون التونسيون بمعدل 68 ساعة أسبوعيا و تسعى الحكومة لاجبارهم على لعمل 52 ساعة فقط أسبوعيا، كما اقرّ قانون صدر مؤخرا إجبارية التمتع بعطلة سنوية ب20 يوما إضافة لأسبوعين في فصل الصيف... و لإجبار الموظفين على ترك مكاتبهم، قررت الحكومة الإغلاق التام للكومبيوترات بالإدارة على الساعة الثامنة مساءا يوميا...
اقسم بالله الخبر صحيح، فقط عليكم تغيير عبارة " التونسية" ب"الكورية الجنوبية" و التونسيون ب "الكوريون الجنوبيون"....
المأساة انو نلقاو في انفسنا ما يكفي من الوقاحة لمقارنة انفسنا بهم و المطالبة بالعيش في نفس مستوى عيشهم |
السلام عليكم يا توانسة
اربعة قواعد لتفادي الوقوع في عمليّات التحيّل المالي...
بعد الثّورة، و في ظلّ تراجع سلطة هيئات الرقابة الحكوميّة، ظهرت في تونس برشا أنواع من التحيّل المالي سواء على المباشر كيما قضية شركة يسر للتنمية لصاحبها عادل الدريدي، او بعض شركات جمع الأموال على الانترنات... اليوم باش نحكيو شويّة على الموضوع هذا، و نعطيو بعض نصائح للنّاس الي تشرّفنا بإستماعها لينا..
نبداو بحكاية يسر للتّنمية، الشركة هذي، وعدت الناس بمرابيح مهولة في وقت قصير، مثلا، و حسب كلام أحد المتضررين منها، الي نلقاوه في مقال لموقع مراسلون، منشور بتاريخ 17 جوان 2013، يعني قبل ما تتفضح الكارثة، يقول السيد الي اسمو نزار، و هو موظّف في احدى الوزارات، انّو هالشركة هي نعمة من عند ربي باش تحل مشاكل الزواولة الكل، يقول انها تعطي أرباح خيالية في ظرف أسابيع، اذا تحطّ 6 ملاين، يرجعولك 15 مليون بعد أسابيع معدودة، و اذا تحطّ 15 يرجعولك 42، و اذا تحط 22 مليون يرجعولك 66 مليون، و ديما في ظرف أسابيع، يعني في ظرف أسابيع، مردودية توصل 350%...
الجهل و الحاجة، ساعات يعميو البشر على أسئلة بسيطة جدّا، لو سألهم نزار لروحو قبل ما يرمي فلوسو، راهو منع : السؤال الأوّل هو : لو السيّد الي يوعد فيك بهالكلام صادق، و قادر في ظرف أسابيع يعمل أرباح خيالية، يدخّل فيك معاه علاش؟ علاش ما قعدش يستثمر و يربح وحدو، علاش ما خلّاش الحكاية بينو و بين عايلتو و احبابو؟ زعما هذا الكل خير و طيبة و محبّة في العباد؟ .... السؤال الثّاني هو: زعما قدّ ما فمّا رجال اعمال، و مستثمرين في تاريخ تونس، بكلهم عماو على هالفكرة الي تربّح 350% في جمعتين؟ يعني لو جات الحكاية موجودة، علاش فمّا شركات تخسر و تفلس أصلا؟ فمّا كان السيّد هذا فاق بيها؟ عبقري زمانو الي ما صارش قبلو و ما عادش بعدو؟ يعني شركات الاستثمار المرخّص فيها في تونس، تعمل في مردوديّة 6% في العام، في العااااام، و هذا 350% في جمعتين؟؟... السؤال الثّالث: في وقتنا هذا، الي كي تشري حاجة بالتقسيط البايع يطلب عليك شيكات و كمبيالات، كي تأخذ قرض من البانكا، يطلبو عليك رهنيّة، و انت تعطي فلوسك لشركة مقابل تصحاحة على كاغذ سكّر؟؟؟؟
نجيو توّا للواقع... الشّركة هذي، كانت مبنيّة على القاعدة التّالية: انت تجيب 100 اليوم، نوعدك ب150 بعد جمعة، تمشي تحكي لأحبابك، يجيبو 300 غدوا، نوعدهم ب500 بعد جمعة، و الحبل عالجرّارة، و لمّا يجي دورك في القبضان، نعطيك من فلوس الجماعة الي جاو بعدك، في الأثناء، ناخذ انا بايي، و اموري تتنفنف، و تقعد الحكاية تمشي لفترة صغيرة، حتى تتفضح، وقتها يجيو النّاس الي اعطاو فلوسهم و يطالبو بيها فرد وقت، و تاقف الزنقة للهارب، و تفيق العباد بالكارثة الي صارتلهم، في اغلب الحالات الي صارت في العالم، المتحيلين يتبخرو و يهربو لبلدان أخرى، احنا الحمدوالله شدّيناهم، لكن الفلوس ديجا ذابت، و العباد تشوات على رزقها... في عمليّات التحيّل من النّوع الّي عملها عادل الدريدي، ديما فمّا قلّة يربحو فلوس، النّاس الي تجي من الأوّل، و هذا أمر طبيعي، باعتبار انّ عمليّة التّحيّل قائمة على تفريق الفلوس في البداية و تطميع النّاس باش يحكيو لغيرهم، و هكّا يربحو كعبتين، و تتكعبر للآلاف.
عمليّات تحيّل مماثلة تصير في انترنات، بأكثر خباثة المرّة هذي، يقلك مثلا ايجا أدفع تفتوفة صغيرة، نشريلك بيهم حوايج، عموما، آلات صغيرة و الا سلع من أي نوع، و تقلك راني باش نكريهم للعباد و نعطيك الكراء و الا نبيع و نعطيك فلوسك مع مربوح، و مبعد تقلك، قد ما تجيب معاك عباد اخرين، قد ما تدخلّك انت فلوس اكثر... و المبدأ هو بيدو في الاخر، الحكاية مبنية على الي يدخلو جدد، يخلصو منهم القدم، و مولى العملة يقص تفتوفة في الوسط، و الحبل عالجرارة، حتى تتفضح الحكاية و يربحو الحارة الي جاو من الأول، و تتكعبر للالاف الي بعدهم...
مخّ الهدرة، و الي لازم يقعد في اذهاننا:
• أوّلا، الي يقلكم آفار فيها الرّبح مضمون و ما فيها حتّى ريسك خسارة، يكذب... خاطر ما فمّا حتى آفار في الدنيا ما فيهاش ريسك خسارة، اليقين هو شيء مستحيل في اي عمل بشري، و القاعدة متاع الاقتصاد تفرض وجود ريسك الخسارة، سلعة ما تتباعش،حرفاء ما يخلصوش،...
• ثانيا، الي يقلكم انّو مربوح افار باش يوصل او يفوت أكثر من 1% في الشهر (يعني ال100 دينار تربحكم دينار في الشهر)، فديجا هذاكا، لازمو تشكّو فيه، و في افارو...
• ثالثا، جمعان الفلوس من العموم بغاية استثمارها، أو حتى بنية السلف و الترجيع، راهو ممنوع في تونس بدون ترخيص من هيئة السوق المالية، و هي المؤسسة الحكومية الي تحمي النّاس من الشركات الي تجمع أموال من العموم، و قائمة الشركات المرخّص ليهم في جمع فلوس من الناس بغاية الاستثمار او السلف، كيما البنوك و الشركات الكبرى المدرجة بالبورصة، موجودة في موقع هيئة السوق المالية : www.cmf.org.tn ... لذا اياكم تعطيو فلوسكم لغير هالشركات...
• رابعا، في الانترنات، الي يقلكم ادفع فلوس من الأول و قد ما تجيب عباد قد ما تربح اكثر، راهو متحيّل كيفو كيف عادل الدريدي متاع يسر للتنمية...
نهاركم زين |
السلام عليكم
البارح فسخت بلاغ النقابة الاساسية لبلدية الشابة بعد ما هبّطتو، فسختو رغم انو الي بعثهولي كنت اعتبره من الثقات، فسختو خاطر فما واحد من متابعي الصفحة مرجني(يرحم والديه❤) و قالي مستحيل يطلع صحيح، بصراحة كي كثر عليا بالمرج شككني، و خممت وحدي قلت اذا يطلع صحيح لا قدر الله وقتها انجمو نهائيا ندفنو تونس لا قدر الله...
المفيد فسختو رغم انو شفتو عند برشا ناس و صفحات ذوو مصداقية، المفيد فسختو و نعتذر اولا لمتابعي الصفحة الي ياثقو فينا، صدقا آسف، و نعتذر خاصة للنقابة الاساسية لبلدية الشابة عن هذا التشويه الي لحقهم على الاقل من جانب صفحتنا، و نتمنى عليكم الي برتاجا البلاغ المفبرك من عندنا يبارتاجي التكذيب زادا باش نكونو عادلين قدام ربي و عبادو |
هذا الستاتي موجه لطلبة المالية و الاقتصاد و التصرف، و ليس فيه اي معلومة جديدة أو تفسير...
فقط لأسباب تهم التصرف في الصفحة، ماذا بيا الطلبة المعنيين الي يتابعو في الصفحة، يحطو في تعليق المؤسسات الي يقراو فيها حاليا، فضلا لا امرا طبعا |
كيفاش ذبحنا ارواحنا في قضية الbft؟
موش عارف شنوا نقول والله 😲
دوسي النزاع مع بودن حول الbft ما عندي عليه حتى فكرة خاطرو دوسي مهول باش نفهمو لازم نقرا :
* عقد تأسيس البنك
* كل القوائم المالية البنك الفرنسي التونسي من 1989 لليوم
* كل قرائن المتخاصمين في كل الأطوار القضائية في تونس و في هيئات التحكيم الدولي من 1989 لليوم
* كل اجراءات تقديم القروض المتعثرة الي تم اسنادها من 1989 إلى 2010...
يعني بالعربي ما تستناوش مني نعطي فيه رأي اللهم تحبوني نبطل خدمتي عام😂... ما انجمش نحكي عليه، خاطر عمري ما قلت كلمة هوني اذا موش مسيطر على كل حيثيات الموضوع...
لكن...
الشي الي وقفلي مخي هو الي سمعتو اليوم😲
نسمع في ميدي شو قبيلة، اكتشفت انو حكومة تونس عام 2013 ممثلة في شخص السيد سليم بن حميدان وزير أملاك الدولة وقتها، مشات لمحكمة التعقيب و شدو عندكم: ساندت طلب بودن انو يتمتع بالعفو التشريعي العام😲😲😲😲... بوبكر بن عكاشة قرا في المباشر مراسلة ممضاة من طرف وزير أملاك الدولة السيد سليم بن حميدان بتاريخ 7 مارس 2013 و موجهة إلى المدعي العام (محامي الدولة التونسية أمام التعقيب) يطلب منو شدو عندكم : مساندة مطلب بودن في قضيته ضد الدولة التونسية للحصول على العفو التشريعي العام😲😲😲... الرسالة قراها بوبكر امام السيد سليم بن حميدان الذي لم ينفها😲 ( بداية من الدقيقة 20 و 40 ثانية من الفيديو التالي: https://youtu.be/9qthuX-iNbo ) بالطبيعة محكمة التعقيب كي جاها الشاكي (بودن) و المشتكى به (تونس) طلبو نفس الطلب، وافقت و اعطات لبودن العفو التشريعي العام...
هذا معناه بكل بساطة انو كل القضايا الي بين بودن و الدولة التونسية هي قضايا تونس غالطة فيها....
النتيجة : بودن يهز الحكم و يمشي لهيئة التحكيم الدولي الي قدامها قضية الbft و يقلها زايد تزيد تلوج، هاي تونس مستعرفة أنها ظلمتني😢... و بالطبيعة دارت المشامية علينا و فما حاليا حديث انو تونس لازمها تدفع 960 مليون دولار (حوالي 2500 مليون دينار لام يخرجو من ميزانية الشعب التونسي) كتعويض لبودن (الرقم سمعتو في الإعلام كيفكم و لا نعرف صدر حكم او لا و لا نعرف وقتاش و لا نعرف قداش بالضبط)....
لنفترض حسن النية في الجميع، لنفترض انو بودن جاء للحكومة التونسية و قالهم دخلوني للعفو التشريعي العام و نتصالح معاكم، نصدقوه؟ نعطيوه ورقة يعرّينا بيها ماغير ما هو يقدملنا حتى ضمان او تعهد بالتنازل عن التحكيم الدولي و التفاوض من أجل حل ؟؟؟ هكا نسيرو بلاد؟ هذي المسؤولية على مصير شعب؟ هكا المفاوضات؟
لنفترض يا سيدي انو بودن مظلوم؟ و انو الحكم لصالحو هو العدل؟ اي الشعب التونسي يخلصو و مبعد احنا نقعدو نجريو وراء الناس الي تسببت في المشكلة سنوات باش نحصلو منهم باضوعة؟؟؟ راهو تسيير مصالح شعب كامل، يعني الرزانة يا رسول الله.... الرزااااانة، يصبر هو، فاش قام نعاونوه باش يفك من الشعب التونسي؟؟؟ و مبعد احنا هوما الي نتمرمدو سنوات اخرى قضاء لاسترجاع حقنا من المذنبين؟ و نأكدلكم انو باش نحصلو تفاهات في الاخير..... علاه موش هو يتمرمد و يصبر و يخلص من الي ضروه؟ علاه يتضر شعب كامل يعلم ربي اصلا حال ميزانيتو المزرية؟ علاه هكا يا رسول الله؟ علاااااااااه نعطيو سلاح لخصمنا القضائي؟ علاه ما نفكروش مليح في المضرة على 11 مليون تونسي قبل ما نعملو اي تحرك؟؟؟😠😠😠😠😠
اخيرا، نردو بالنا، القضية و مصائبها، ما لازمش تتحصر في بن حميدان؛ هذي قضية خمج دولة من 82 ل2010
الصبر يا ربي هالبلاد ما رحمها حد😠 |
السلام عليكم
870 مليار ضايعة من ميزانية 2013؟
مسكينة تونس والله، الفوضى الإعلامية و السياسية و الاجتماعية الي فيها، هي ما يغذي تدمير الثقة في الدولة، من 2012 إلى اليوم كل الحكومات تعرضت لهجمات ممنهجة بإستعمال كل الوسائل، الأخلاقية و اللااخلاقية منها، المهم أن من يعارض يدمر كل شيء في سبيل تدمير من يحكم، هذا حالنا من 2012 لليوم، هذه الوضعية لا يمكن أن تتواصل دون عواقب وخيمة سيدفع ثمنها الشعب حصريا، و سنندم حتما و ربي يقدر الخير...
مادفعني لهذه الكلمات المتشائمة، عودة لوبانة اختفاء 873 مليون دينار من ميزانية الدولة لسنة 2013...
قلت عودة، خاطر سبق حكينا على الموضوع هوني نهار 19 افريل 2016، يعني مباشرة بعد صدور تقرير دائرة الحسابات حول غلق ميزانية 2013 و الي فيه الحكاية متاع 873 مليون دينار ضائعة...
و قلت لوبانة، خاطر سبق و بيّنّا وقتها بالدليل هوني انو الحكاية لا علاقة لها بإخفاء اي مليم،و إنما بوثائق لم تقدم وفق الإجراءات المعمول بيها...
ربي يهدي
هاو إعادة للمقال الي كتبناه نهار 19 فيفري 2016:
870 مليار
صباح الخيرات تونس
كنّا باش نبداو الجمعة الجايّة، في تفصيل بعض ما جاء في تقرير غلق ميزانيّة الدّولة، لسنة 2013، و الي أصدراتو دائرة الحسابات مؤخّرا.... لكن، امام تفاقم الزّوبعة حول نقطة معيّنة في هالتّقرير، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 870 مليار، الي أصبحت حديث الرّأي العام في تونس...
نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... و في أفريل 2015، وزارة الماليّة، عملت قانون اسمو، قانون غلق ميزانيّة 2013، و فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و قانون غلق الميزانيّة هذا، قبل ما يخرج، يمشي لدائرة الحسابات، الي تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح...
نتعدّاو للنّقطة الي فيها المشكل، تقرير دائرة الحسابات حكى عال870 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا:
"ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام للدّولة... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود، لكن ما قالتش أنّو الفلوس تبخرت...
و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 870 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي.... و لمّا نمشيو للصّفحة 171، من تقرير البنك المركزي 2013، نلقاو هال870 مليار، موجودين، و في بلاصتهم...
نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 870 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار....
نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition...
الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة...
نهاركم زين يا توانسة... |
مساء الخيرات بلادي
قانون المؤسّسات النّاشئة او ما يسمّى بالـ START UP ACT
طويل،اما موعدكم الي يتبعني للاخر ما تندمش باذن الله...
قبل ما نحكيو على القانون، هات نفسرو السّاعة شنية حكاية الstart up؟ آش معناها؟
اوّل ظهور للكلمة كان بعد نهاية الحرب العالميّة الثّانية، وقتها المستثمرين الي عندهم فلوس، بداو يتلمّو مع بعضهم في شركات استثمار ذات رأس مال مخاطرة، يعني النّاس الي عندها فلوس، يتلمّو مع بعضهم، و يعملو شركات استثمار، و الشركة هذيكا تستثمر بدورها في مؤسسات أخرى (يعني تدخل شريكة في رأس مال مؤسسات اخرى)... و من وقتها بدا الحديث على الستارتاب، و كان مقصود وقتها المؤسسات الجديدة الي مازال كي تكونت و الله اعلم تنجح و الّا لا، و الي شركات استثمار باش تدخل شريكة في راس مالها...
بالوقت تبدّل مفهوم الستارتاب، و حسب الدّكتور باتريك فريدونسون، مدير الدراسات بمدرسة الدّراسات العليا في علم الاجتماع في باريس، يمكن اطلاق صفة ستارتاب على مؤسسة في حال توفّرت فيها 4 شروط :
رقم معاملات (يعني حجم مبيعات) المؤسّسة او الشركة هذي عندو امل ارتفاع صاروخي في ظرف فترة قصيرة
المؤسسة تستعمل في تكنولوجيا جديدة مبتكرة
المؤسسة باش تنجح، محتاجة لتمويل كبير في بدايتها
المؤسسة تستهدف سوق جديدة (موش بالضرورة جغرافيا، ممكن مجرد بيع خدمة فريدة من نوعها يعتبر سوق جديدة)، قلنا سوق جديدة ما نعرفوش المخاطر الي فيها (كي نحكيو على مخاطر هوني، نقصدو انّو موش معروف شنوّا يصير فيها مستقبلا سواء من حيث اقبال الحرفاء او تغيّر القوانين او اثرها على المجنمع...)
باهييي. هذا الكلّو نظريّات، بالفلّاقي، الستارتاب هي من حيث الشكل القانوني مؤسّسة كيما باقي المؤسّسات، لكن... الستارتاب، تكون مبنيّة على فكرة نقول احنا "مهبولة" بلهجتنا، يعني فكرة منتوج او خدمات جديدة، موش مطلوبة من النّاس بالضّرورة، لكنها تسهّللهم حياتهم مقارنة بالشي الموجود حاليّا، و لو يلقاووها يترماو عليها و يشريوها و هو فارحين، و اغلب الستارتاب هي مؤسسات معتمدة على التّكنولوجيا أساسا و خاصة الإعلامية و الانترنات و تطبيقات الهاتف الجوّال، و هذا يخلّي الستارتاب، من جيهة مخاطرة كبيرة خاطر الله اعلم تنجح و النّاس تقبل التّجديد الي جاباتو او لا، و من جهة ثانية يخلّي نجاحها يأدّي لميزاب فلوس... نعرف، باقي كلامي في المهموطة و ممكن مازال ما يعنيلكم شي... تبعوني... لازم امثلة باش تفهموني:
ما نيش باش نحكيلكم على googleالي بداووه زوز طلبة بمجرّد التفكير في إيجاد برنامج اعلاميّة يسمح بتسهيل البحث على انترنات، بداو حكايتهم في بيرو بأورديناتارات قدم عام 1995، ما بداو يربحو في الفلوس كان عام 2001، و في 2017 شركة Alphabet المالكة لـgoogle عملت أرباح صافية بـ 12,7 مليار دولار (تقريب ميزانية تونس عام 2017)..
و مانيش باش نحكيلكم على فايسبوك، الي بدا بمجرّد موقع تعارف و تحميل صور نهاية السنة بين طلبة جامعة هارفارد، و عمناول شركة فايسبوك عملت أرباح صافية بـ 16 مليار دولار...
بون نعرف حكيت عليهم 😁 أما نحبكم تركزو معايا في قصّة نجاح ستارتاب أخرى، و توّا تفهموني علاش شايخ عليها هي بالذّات... فمّا شركة عالميّة اسمها travelcar، الشركة هذي عملها شابّ في فرنسا عام 2012، جاء يشوف في أوروبا، يلقى انّو المسافرين، عندهم مشكلة كبيرة في غلاء سعر الباركينغ في المطارات، يعني المسافر يمشي بكرهبتو للمطار، يخلّيها في الباركينغ، يرجع يلقى حقّ الباركينغ وصل محسوب قد حقّ التسكرة الي سافر بيها، الشابّ هذا، جاتو فكرة، قال لو كان نربط المسافرين في مطارات أوروبا ببعضهم، الي حطّ كرهبتو في مطار، في بقعة يخلّيها في باركينغ، يكريها لمسافر آخر هبط في المطار هذاكا و حاجتو بكرهبة لتنقّلاتو، و بالطريقة هذي الاثنين رابحين، الي خلّى كرهبتو تدخّلّو فلوس في بقعة يخلّص باركينغ غالي برشا، و الي حاجتو بكرهبة، يكريها ارخص بالشطر من انّو يكري من شركات كراء السيّارات، و بالطبيعة، الشركة الوسيط متاع صاحبنا، تتلاهى بكلّ شي من تنظيم العمليّة حتّاش للتأمين على الكرهبة، و تاخو كوميسيون في الثنية... أي عاد الشركة هذي الي بدات في 2012، وصلت في 2017 عندها اكثر من 300 الف منخرط في أوروبا... و تالمون الفكرة عبقريّة قرّر ينفّذها في أمريكا، و مجرّد بحث على مستثمرين شركاء ليه، وصل من 2014 الى 2017 جمع استثمارات بـ 20,8 مليون أورو، قريب 60 مليون دينار توانسة، و هاو دخل لأمريكا و باش يبلعها بإذن الله... الفكرة العبقريّة هذي ما وقفتش غادي، نفس الشّاب هذا زاد فكرة أخرى، فما بجنب اغلب المطارات أراضي فلاحيّة، و بالنسبة للنّاس الي ما تحبّش تكري كراهبها، لقالهم حلّ زادا باش ما يدفعوش برشا فلوس لباركينغ المطارات، مشى للفلّاحة الي دايرين بالمطار، كراء من عندهم طبّات ارض بالرّخص، و يحطّ فيهم في كراهب المسافرين الي يدفعو في نصف سعر الباركينغ في المطار، و عندهم شكون يوصّلهم هاك البضعة مئات من الأمتار بين الأرض و المطار، الفلاح يربح حويجة ما كانتش عالبال، و المسافر يربح باركينغ رخيص، و و بالطبيعة شركة صاحبنا تاخو كوميسيون في الثنية، و الشركة هذي اسمهاtravelparck و هذي ستارتاب أخرى توا نسمعو عليها الخير بإذن الله....شبيني ركّزت معاه برشا السيّد هذا؟ بكلّ بساطة خاطر الشّاب هذا اسمو احمد المهيري، اصيل القيروان، تونسي❤، ماخذ شهادة مهندس إعلامية تطبيقيّة من جامعة تونسية❤، دبّر راسو مشى عمل ماستار في فرنسا، و غادي، جاتو الأفكار و طبّقها... ربي يبارك و يوفّق...
نرجعو لموضوعنا توّا، الستارتاب ماهيّاش مجرّد مؤسسة صغرى، لا، هي كيما قلنا فكرة مهبولة، يتبنّاها صاحبها او أصحابها، و يغامرو بتطبيقها في سوق جديد و دون ضمان كافي انها باش تنجح، الستارتاب، موش مطلوب منها منذ البداية انها تعرف كيفاش باش تربح فلوس، مازالت في طور تجريب الفكرة، و شنوّا يجي من وراها، و شنوّا آفاقها، و اهمّ حاجة في الستارتاب هو انّو أصحابها يكونو مقتنعين بشدّة بنجاح فكرتهم، و يكونوا عندهم غرام كبير بالي يعملو فيه... الستاترتاب عقليّة أساسا...
و الستارتاب، ماهيّاش حالة دائمة، الستارتاب لازمها بعد فترة بناء الفكرة، تكون قادرة في وقت وجيز تجذب المستعملين ليها، و في نفس الوقت لمّا تكبر في الحجم تقعد رابحة، بعدها تتنظّم و تولّي شركة عملاقة عاديّة كيما facebook و google حاليّا (و لو انّو فمّا بعض الخصائص في googleتخلّيها محتفظة على الأقل بعقليّة الستارتاب كيما فازة انّو 20% من وقت خدّامتها لازم يكون موجّه لمشاريعهم الشّخصيّة)... قلنا اذا انّو الستارتاب ماهيّاش حالة دائمة... بكلّ بساطة، خاطر التجديد اليوم هو حاجة قديمة غدوا، و هذاكا علاه "ستيف جوبز" مؤسس آبل قال ما معناه : "التجديد و الابتكار هو وضعيّة ظرفيّة يختار يقوم بيها البعض خاطرو عندو غرام كبير بحاجة معينة" الستارتاب هو اذا وضعيّة ظرفيّة، و هذاكا علاه حتى القانون التّونسي، حصر صفة الستارتاب في 8 سنوات على الأقصى بعد تأسيس الشركة...
في المقال الجاي بإذن الله، باش نفصلو القانون التّونسي متاع الستارتابـ، شنوّا جاب جديد، و هو صراحة قانون ثوري متميّز لو نعرفو نطبقوه، و باش نعلق عليه بالي تسمحلي بيه معلوماتي المتواضعة... و كتسبقة، و بعد ما فهمنا مع بعضنا المقصود من كلمة ستارتاب، باش نتجرّأ من توّا و نقول انّو التّرجمة للعربيّة بكلمة "مؤسسة ناشئة" هي ترجمة غير موفّقة في القانون، و كان بالأحرى حسب رايي اعتماد ترجمة مركّبة هي "المؤسّسات المُبتكرة الواعدة"... لكن هذا مجرّد تفصيل، المقال الجاي بإذن الله نحكيو على شنوّا يقول هالقانون...
ليلتكم زينة يا توانسة
ملاحظة خارج موضوع المقال، هي إجابة لبرشا ناس تبعثلنا اينبوكس حول التعاون مع اكسبراس اف ام، ما انّجّمش نجاوب النّاس الكلّ فردا فردا، التعاون مع اكسبراس اف ام انتهى منذ الجمعة الفارطة بسبب عدم الاتفاق على المقابل المادّي، و هذا لا يفسد لودّي و تقديري الكبير لهذه الإذاعة الرّائدة و للعاملين فيها، مكتوب يعني 😉 |
ميساج الاوخيان الكل الي يبعثو في ميساجات:
الستارتاب اكت باش نحكيو عليه بالتفصيل قريبا (دوب نلقى شوية فضاء) هو ثورة عظيمة و تهم كل المستثمرين الي عندهم فكرة مبتكرة... و تهم خاصة الشركات الي تخدم في التكنولوجيا المبتكرة او في ميدان جاب فكرة مبتكرة و تتعامل برشا مع الخارج و لاقيين مشاكل في التصرف في الدوفيز... شباب، سنعود و ركزو معانا... |
خارج موضوع الصفحة :
الله أكبر توفّي عشية اليوم اعظم الروائيين المصريين و اكثرهم عبقرية... رحمة الله على الدكتور أحمد خالد توفيق، جيل كامل تربى على كتاباتك أيها العرّاب، رحمة الله عليك يا اعظم من فكر و كتب من روائي العصر الحديث، رحمة الله عليك يا سيّد الرواية😢... |
مساء الخيرات بلادي
أكثر عناوين دارت اليوم في أغلب وسائل الإعلام التّونسيّة هي :
زيادة بنسبة 110 بالمائة في قيمة القروض الموجّهة إلى الأسر التونسية
ارتفاع حاد في قيمة القروض الموجهة الى التّونسيّين
.....
المفيد داخل المقالات تلقى أساسا ما يلي:
"تطوّر قائم القروض البنكيّة الموجّهة إلى المستهلكين من التونسييّن (الأسر التونسيّة) إلى 22،5 مليار دينار إلى حدود موفّى ديسمبر 2017 مقابل 7ر10 مليار دينار في ديسمبر 2010 أي بزيادة بنسبة 110 بالمائة، وفق مؤشّرات البنك المركزي التونسي....ويشير المعهد الوطني للاستهلاك، على موقعه ، الجمعة، أنّ هذه القروض تشكّل حوالي 29 بالمائة من إجمالي القروض، التّي تضخّها البنوك الموجودة على الساحة في الإقتصاد الوطني..."
طبعا الخبر، منشور بالطّريقة هذي، هو مادّة فايسبوكيّة غنيّة للتنبير، او للتّباكي على حال التّونسي بعد الثورة، هذا كان ما سبوش الثورة فرد مرة، او غيرهم من الشّطحات الفايسبوكيّة...
الخبر هذا ناقص.... المعلومة هذي ما عندها حتّى قيمة، و ما تعني شي، علاش؟
اوّلا، باش نحكمو انّو خلال الفترة 2010-2017 (7 سنين) صار ارتفاع حادّ و الّا عادي ، و الّا حتّى تراجع في نسق الارتفاع، لازمنا نقارنو بفترات أخرى، اضعف الايمان نقارنو بـالفترة 2003-2010 (يعني السبعة سنين الي قبلهم)...
ثانيا، لازمنا نحطّو في اعتبارنا نسب التضخّم، يعني المبلغ الي في 2010، لو تعطى في 2017، اكيد ما يجي شي، و كيما الشهاري زادت و الأسعار زادت، اكيد قيمة القروض زادت...
ثالثا، عدد الناس الي تخدم وعندها مدخول، موش كيما 2010 موش كيما 2017...
رابعا عدد البنوك، موش كيما 2010 موش كيما 2017
خامسا و خاااصة عدد الفروع البنكية، موش كيما 2010 موش كيما 2017... خاطر التّونسي يتعامل مع الفرع و تطوّر عدد الفروع البنكيّة، مهمّ جدّا لتطوّر حجم القروض
أخيرا، القروض الي تعطيهم البنوك لبعض النّاس، جانب منهم جاي من الودائع متاع ناس أخرى، كيفاش اتطورت الودائع البنكيّة خلال نفس الفترة، هي معلومة مهمّة باش نحكمو على تطوّر القروض
هات نشوفو المعطيات هذي كيفاش حالها
قالو قروض الاسر ارتفعت ب110% بين 2010 و 2017 (يعني معدّل ارتفاع سنوي في حدود 11,2%)... باااهييي..... خلال الفترة 2003-2010، نفس هذه القروض ارتفعت بـ... شدّو عندكم: 248% (يعني معدّل ارتفاع سنوي في حدود 19,5%)... يعني اذا 110% نقولو حادّة، مالا 248%آش نقولو؟؟؟... دونك لوبانة ارتفاع قياسي هذي عالحيط... بالعكس، بعد الثورة صار تراجع في نسق نموّ القروض..
نجيو للتضخّم، بين 2010 و 2017 مؤشّر الأسعار ارتفع 99.9 الى 138.3 يعني حوالي 38,4%(معدّل تضخّم سنوي بـ 4,75%)...
نجيو لعدد الناس الي تخدم، في 2010 كانوا 3 ملاين و 277 الف، في 2017 اصبحوا 3 ملاين و 480 الف، يعني إضافة للموجودين أصلا، تزادو 200 الف خدّام جديد يخلصو و عندهم مدخول، هذا دون احتساب تطور عدد المتقاعدين الي بداية من 2006 اصبح من حقهم اخذ قروض تخلص حتى يوصل عمرهم 75 سنة...
نجيو لعدد البنوك في تونس، عام 2010 كانوا عندنا 20 بنكـ، عام 2017 عندنا 24 بنك، يعني تزادوا الاف الحرفاء في الأربعة بنوك الجديدة
نجيو لاهمّ حاجة، عدد الفروع البنكيّة، عام 2010 عندنا 1348 فرع بنكي.... عام 2017 عندنا شدّو عندكم اكثر من 1820 فرع بنكي (1824 فرع في أكتوبر 2017)...
أخيرا، بين 2010 و 2017، الودائع في البنوك طلعت بـ 64%...
الخلاصة، نسق تطوّر القروض للأسر تراجع بشدّة مقارنة بما كان عليه قبل الثّورة، و مازادش كيما يُظهر من المقالات المنشورة اليوم... و هذا راهو موش غلطة الصّحافيّين، البلاغ الصّادر عن المعهد الوطني للإستهلاك، ماكانش فيه تحليل معمّق للارقام، و الصحافيّين خذاو فقط الي قالو المعهد في بلاغو، و هي معلومات لا تسمح بالحكم على تداين الاسر
ليلتكم زينة يا توانسة |
دولة الموظفين العموميين ستزول بأيدي اتحاد نقابات القطاع العام من أمثال اليعقوبي و مريديه (اتحدث عن أشباه النقابيين و ليس عن عموم الموظفين الذين يجدون انفسهم مورّطين في احتجاجات لا يرغبون فيها و مدفوعين إليها خوفا من عربدة النقابيين)، سيهدمون مصدر رزقهم بأيديهم، و اعتقد شخصيا ان زوال هذه الدولة أمر حتمي لا مفر منه، حتى نعيد من الصفر بناء دولة المواطنين... |
الستاتي لا علاقة بموضوع الصورة
السلام عليكم
حاجة هايلة برشا، تشجيع التونسيين للعودة و جيبان الدوفيز عز الطلب...
اما للاسف، احنا نمرمدوهم لما يجيو يصرحو بالدوفيز الي جابوه... يمشيو لبيرو الديوانة، كان لقاو شكون يفرح بيهم و يستقبلهم استقبال باهي، تتسمى معجزة... و فوق هذا، لازمهم يدفعو 10 دينارات حق الdéclaration... منين واحد عايش في الخارج يجيب 10 دينارات قبل ما يخرج من الzone douanière ؟ هذي ما يجاوبنا عليها كان الي كمبص و طلع بالطلعة...
لو جينا نحبو بالحق عمالنا بالخارج يصرفو دوفيزهم في البنوك، رانا خذينا إجراءات بسيييييطة لدرجة يجيني صداع كي لتوا ما صارت :
1- اولا وضع مكاتب مجموعة من البنوك (3 او 4 حسب إمكانية المساحة) داااااخل المنطقة الديوانية بالمطارات و داخل الباخرة بالنسبة للناس الي مروحة بالباخرة (هوني لازم حتى مكتب التصريح الديواني يكون موجود بالباخرة) ... يتفاهمو البنوك ياخذو بلايص بالدور، يعملو طلب عروض و الي يدفعو أكثر مبروك عليهم...
2- ثانيا البنوك و الديوانة لازم يكونو اجباريا مجهزين بآلة ناسخة لنسخ وثائق فتح الحساب مجانا
3- ثالثا في المطارات و في الموانئ، مكاتب الديوانة المختصة بتقبل تصاريح ايداع العملات لازمها تكون فيها افضل اطارات الديوانة و تكون مخصصة للتوانسة وحدهم و يقع تكوينهم احسن استقبال الناس و الفرح بيهم...
4- رابعا توفير مطبوعات فتح الحسابات البنكية (للبنوك الموجودة داخل المنطقة الديوانية) في الطائرة باش المسافر يعمرها en vol...
5- خامسا البنوك الموجودة داخل المناطق الديوانية او في الباخرة، لازمها مباشرة تعطي مطبوعات طلب بطاقة بنكية دولية للناس الي تحب تحل حسابات بالعملة... و لازم البنكاجي ينبه المواطن الي يحل حساب بالعملة باش يصرف تفتوفة صغيرة بالدينار كاش تمشّيه نهارين حتى تحضر كارطتو و لازمو كي تحضر يبعثها لموطن المهاجر
6-سادسا، اهداء مجانية الدخول لكل متاحف تونس لأربعة أشخاص على كل تصريح ديواني بتوريد العملة مرفوق ببطاقة صرف او ايداع في البنوك...
7- سابعا، حملات تحسيسية متواصلة داخل المطارات و بالطائرات و البواخر حول دور الدوفيز الي يتصرف بالطرق القانونية في مساعدة البلاد
على خير يا توانسة |
في إطار نضال اتحاد نقابات القطاع العام من أجل تونس و الشعب التونسي... خاطر القطاع العام خط أحمر |
خارج موضوع الصفحة:
هناك من يتغذى سياسيا من تخويف التونسيين من التونسيين حتى يقدم نفسه حاميا لفئة منهم بينما هم يعيشون مع بعضهم في الواقع بشكل طبيعي...يدرسون معا ويتزوجون بعضهم ويلعبون الورق في المقاهي معا ويحبون الترجي و الافريقي والنجم والصفاقسي وكل فرق الرياضة ويتبادلون المزاح الثقيل احيانا بعد كل مباراة غير عابئين بافكار سياسية لا تحتل الا حيزا صغيرا من حياتهم...
داخل نفس العائلة هناك الإسلامي و اللاديني والتجمعي واليساري و اليميني، انتمائهم للعائلة قبل كل انتماء..يمكن ان نجعل تونس عائلة كبيرة الإنتماء اليها قبل كل انتماء..حتى نكون جميعنا من جميعنا...
ابناؤنا لن يكون بالضرورة بالواننا السياسية والايديولوجية..لنبني لهم وطنا دون احقاد..
نص لعبد الواحد اليحياوي (بتصرف) |
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و اثناء التجاذب السياسي الحاد هو نتيجة طبيعية للخوف من المستقبل و مظاهر التناحر و العنف السياسي و التكفير و التخوين و تغلغل الارهاب الي ادى لحالة القلق على مصير البلاد. مع حكومة جمعة، الماكينة رجعت بدات تدور ( ما عدى في الثلاثي الث٢الث الي تقتلو فيه جنودنا بالارهاب)، موش خاطرهم عباقرة زمانهم، و لكن لانو كل الفاعلين الاقتصاديين ما عادش يشوفو في التناحر الإعلامي بين الفرقاء السياسيين، ما عادش يسمعو بتجاذبات بين اجهزة الدولة، ما عادش يشوفو في مظاهر التنافر و لا اضرابات تُذكر
الخلاصة، لا تنتظروا اي نوع من الانتعاش الاقتصادي و تنفنيف حال البلاد و خلق مواطن الشغل و القضاء على الفقر، لا تنتظروا أي شيء بعد عودة النهم النقابي و الفئوي و بعد المهازل و العبارات الضحلة الي سمعناها و شفناها في مجلس النواب بحضور الحكومة نهار الجمعة او البارح، لا تنتظروا تحسنا لو لم يتحقق حد أدنى من الهدوء السياسي و النقابي و الامني الي يخلي الناس ترتاح و ترجع تخطط لمستقبلها. |
مأساتنا في 20 ثانية... كثر الهم يضحّك |
جديد
مساء الخيرات بلادي...
كالعادة، الي عندو رواري يتبعنا و بإذن الله ما يندمش😁
حسب موقع البنك المركزي، مخزون تونس من العملة الصّعبة، ما يغطّي كان 75 يوم توريد لبلادنا...
اليوم باش نحاولو نجاوبو مع بعضنا، على سؤال ينجّم يسألو أي مواطن لنفسو: مخزون العملة الصّعبة طلع، مخزون العملة الصّعبة هبط، و آنا فين من هذا الكلّ؟ آش يزيدني او ينقّصلي هالموضوع في حياتي كلّ يوم؟...
نذكّر هوني، انّو مخزون العملة الصّعبة الي باش نحكيو عليه، هو المخزون المتواجد في القنوات الرّسمية، أي البنوك و البنك المركزي و البوسطة... خاطر أي عملة صعبة تدور في النوار، راهي ما تفيد بلادنا بحتّى شي، بل بالعكس، هي عمليّة تخريب للإقتصاد و لقيمة الدّينار...
نبداو اوّلا بأهمّية العملة الصّعبة لبلادنا، أحنا بالطبيعة، انّجمو ناخذو قرار نقولو ما يهمّناش في العملة الصّعبة عندنا و الّا ما عندناش، لكن بالطبيعة لازمنا نعرفو انّو قرار كيما هذا، معناه آليّا التخلّي عن توريد التّكنولوجيا، و الدواء، و القمح، و البترول، و السيّارات، و غيرهم من السلع الي ما ننتجوهمش... سيناريو كاريكاتيري؟ آي شبيه، اذا الشّعب يوافق انّو نعيشو على هامش العالم، و ما نستفادو بشي من تطوّر البشريّة، انّجمو انّحّيو من بالنا خرافة مخزون العملة الصّعبة... برّا نقولو احنا شعب واعي و مستحيل يقبل قرار غبي كيما هذا... هذا معناه انّو اوّل اهمّية لمخزون العملة الصّعبة، هو انّو يوفّر للشّعب التّونسي حاجيّاتو من الخارج، باش ينجّم يعيش في القرن 21...
نتعدّاو لثانيا، ثاني اهمّية لمخزون العملة الصّعبة، هي انّو نخلصو بيها الدّيون الي سبق الي تسلّفناها من الخارج، بالطبيعة، الّي سلّفنا بالعملة الصّعبة، يحبنا نخلصوه بالعملة الصّعبة، خاطر اذا نرجعولو دينارات، اقصى ما ينجّم يعمل بيهم، هو انّو يحطّهم في مخدّة باش يرقد رقدة مرتاحة، خاطر ديناراتنا ما عندهم حتّى قيمة خارج تونس... كيف كيف هوني، انّجمو ناخذو قرار نقولو ماعادش مخلصين ديوننا، بالفلّاقي بهيم قدم قرعة... وقتها بالطبيعة، العالم ماعاش ياثق فينا، اوّلا ماعاد يسلّفنا حدّ... وثانيا، بنوكنا تفقد ثقتها لدى البنوك في الدّول الأخرى، وشركاتنا الي تمرّ عبر البنوك للتّصدير والاستيراد، تاقف وماعادش تخدم خاطر بنوكنا ما عادش تنجم تتعامل مع بنوك باقي العالم، وآلاف مواطن الشّغل يتمّ تدميرها، و المستثمرين الأجانب ماعادش يغزرولنا جملة، يقلّك هاذم قلبو ديّانتهم، عادي نجيبو فلوسنا يفكّوهالنا، و تنتفي العملة الصّعبة من البلاد... و هذا حرفيّا الي خافت منّو اليونان لمّا بدات تتجلطم على العالم بحكاية تعليق المديونيّة، هذاكا علاه، في الأخير، خلصت ديونها على داير الملّيم و لا تعليق لا تدقيق لا خطب فضفاضة، عرفوها ثنيّة ما تعدّيش، وخرو... المفيد احنا كان ناخذو قرار كيما هذا، نرجعو لنفس النّتيجة الي حكينا عليها لفوق : نصبحو شعب عايش على هامش العالم...
مازلنا في اهمّية مخزون العملة الصّعبة لبلادنا، و نجيو لثالث أهمّية و اخطر اهمّية حسب رايي... قيمة الدّينار التّونسي مقابل باقي العملات، تتحدّد في سوق الصّرف بين البنوك... و في السّوق هذي، العملة الصّعبة، هي سلعة تنطبق عليها قوانين أي سوق، اذا تكثر في البلاد، سومها بالدّينار يرخص، يعني الدّينار يطلع قدّام الأورو و الدّولار... و اذا العملة الصّعبة تنقص في البلاد، سومها بالدّينار يغلى، يعني الدّينار اتطيح قيمتو قدّام الأورو و الدّولار... آش معناها الكلام هذا، معناها انّو لمّا يتراجع حجم مخزون العملة الصّعبة متاع تونس، فإنّو قيمة الدّينار تزيد اتطيح قدّام باقي العملات...
هات نتبعو الفرضيّة هذي، اذا سلعة نستوردوها من برّا تسوى 10 أورو، حاليّا باش توصل للمواطن التّونسي بحوالي 30 دينار، بإعتبار الأورو يسوى قريب 3 دينارات حاليا، فرضا الأورو يصبح يسوى 4 دينارات، هاك السّلعة من برّا الي تسوى 10 أورو، باش توصل للمواطن التّونسي بحوالي 40 دينار، هذا ينطبق على كلّ السلع المستوردة، من دواء و تجهيزات و تكنولوجيا و غيرهم... هذا معناه، انّو تراجع مخزون تونس من العملة الصّعبة، يأدّي أيضا الى ارتفاع الأسعار في تونس و يمس مباشرة جيب المواطن......
هذا من ناحية، من ناحية أخرى، فرضا الدّولة عندها اجل قرض خارجي باش تخلصو بقيمة 100 أورو، اذا الأورو يسوى 3 دينارات، خلاص القرض يتكلّف على ميزانية الدّولة 300 دينار، اما اذا اذا الأورو يسوى 4 دينارات، خلاص القرض يتكلّف على ميزانية الدّولة 400 دينار، و هال100 دينار الزّايدة منين باش تجيبها الدّولة؟ : يا تبطّل من مصروف آخر في الدّعم او الصحّة او النّقل مثلا، يا تزيد في الضّرائب على المواطنين و الشّركات... هذا معناه، انّو تراجع مخزون تونس من العملة الصّعبة، ينجّم يأدّي أيضا الى التّرفيع في الضّرائب او الى تدهور الخدمات العموميّة الموجّهة للمواطن......
الخلاصة من كلامنا هذا: تراجع مخزون تونس من العملة الصّعبة، يمسّ المواطن بعنف في حياتو اليوميّة:
من حيث توفّر الحاجيّات الاساسيّة في الأسواق،
ومن حيث مواطن الشّغل،
ومن حيث ارتفاع الأسعار،
ومن حيث الضّرائب
و من حيث جودة الخدمات العموميّة......
آي و شنوّا الحلّ؟ شنوّا لازمنا نعملو باش المخزون هذا يطلع؟
مواردنا من العملة الصّعبة تجينا أساسا من 5 مصادر:
أوّلا التصدير (الي في وسطو السياحة طبعا)
ثالثا تحويلات عمّالنا بالخارج او الشركات التّونسيّة بالخارج
رابعا الdevise الي يدخل لتونس لمّا نتسلفو من الخارج
و أخيرا الdevise الي يدخل لتونس من الاستثمارات الاجنبيّة، يعني لمّا الأجانب يجيبو فلوسهم و يعملو شركات في بلادنا.
و مصاريفنا بالعملة الصّعبة تمشي أساسا في 3 حوايج:
أوّلا الاستيراد
ثانيا الdevise الي يخرج من تونس لمّا نخلصو ديوننا
و أخيرا الdevise الي يخرج من تونس لمّا الأشخاص و الشركات الأجانب الي في تونس، يبعثو فلوسهم لبلدانهم...
من عام 94 ل2017، التصدير يجيبلنا في 72% من قيمة العملة الصّعبة الي تدخل لتونس سنويّا... هذا معناه انّو التصدير هو مسألة حياة او موت لبلادنا، الكلام هذا لازم يفهمو المواطن البسيط قبل ما يوقّف انتاج معمل مصدّر و قبل ما يسكّر كيّاس، الكلام هذا لازم يفهمو الموظّف في الإدارة، لمّا يجي قدّامو دوسي متاع شركة مصدّرة، الكلام هذا لازم يفهمو الموظّف في البنك المكزي و في البنوك التّجاريّة، لمّا يجي قدّامهم دوسي متاع شركة مصدّرة، الكلام هذا لازم يفهمو العامل و الموظّف و الدّيواني الي يخدمو في المطار و البرط، لمّا تجي قدّامهم سلعة ماشية للتّصدير، الكلام هذا لازم يفهمو الشعب التّونسي لمّا تصير تشريعات تشجّع الشّركات المصدّرة، راهي ما هيّاش هديّة لفلان و علّان، راهو الهدف هو تشجيع النّاس انها تنتج و تصدّر، الكلام هذا لا يفهموه القائمين على السياحة في بلادنا، باش يحسنو من جودة الخدمات باش السايح يرجع، لازم يفهموه المسطرين لاستراتيجيّة السياحة في بلادنا باش نبداو نبنيو للسياحة في كلّ شبر من تراب تونس، و يزّينا من الإكتفاء بسياحة البحر و الشّمس...
من عام 94 ل2017، الاستيراد يخرّج في 81% من قيمة العملة الصّعبة الي تخرج من تونس سنويّا... هذا معناه انّو احنا شعب مستهلك، و هذا معناه انّو المنتوج المصنوع في تونس يعاني من منافسة اقوى من طاقتو، الكلام هذا لازم يفهموه حكّامنا و يربطو مع تدهور قيمة الدّينار، و يفرضو إجراءات حمائيّة ظرفيّة بالحدّ من التّوريد، الكلام هذا لازم يفهمو الشعب التّونسي لما يمشي للسّوق و يلقى موادّ ما تبداش ب619 ما يشريهاش...
أخيرا، اكبر حملة لازمها تصير على تجّار السّوق السوداء في العملة، فما فيديو هبطو موقع فوضى، صحافي شارع بورقيبة عرضوه قريب 5 يحبو يبيعولو دوفيز... في شارع بورقيبة يا دين ال.... تصورو اش صاير في المناطق الحدودية و في الجم مثلا... هذا عار على بلاد، هذي فضيحة على تونس، كيفاش تحبّو الناس تصدّق انّو فمّا مكافحة فساد؟؟؟...
ليلتكم زينة يا توانسة... |
نسمع في محسن حسن توا مع بوبكر بن عكاشة، قالك ما انجموش نعملو إصلاحات دون توافق مع اتحاد نقابات القطاع العام و اتحاد الأعراف و اتحاد الفلاحين و اتحاد رعاة البقر الأمريكي و اتحاد الخرشف بالموزمبيق و ... 😂😂😂😂
نصيحة للحكومة الكل، استقيلو، سبب خراب اقتصاد تونس هو كذبة التوافق،خاطرها ما أدات الا لمزيد تموقع كل حد على مصالحو... مخليين الشي يخمج و قيد على التوافق، و ظاهر من كلام محسن حسن انهم ناويين يواصلو في الجمود بحجة التوافق و ديما باش حد ما يمس مصالح حد... استقيلوا، فحزامكم السياسي لا يرغب في اي إصلاح... |
السلام عليكم
اعادة لتقرير دائرة الحسابات حول الشركة الوطنية للنقل بين المدن. الستاتي هذا هبط اول مرة في جويلية 2017:
الشركة هذي تخدّم في 785 عون، رأس مالها الي تكونت بيه من أموال دافعي الضّرائب، يبلغ 8,5 مليون دينار... آخر عام سجلت فيه الشّركة هذي أرباح هو عام 2010، عامتها كملت رابحة 45 الف دينار، و ما بين 2011 و 2014، الشركة هذي سجلت خسائر متتالية وصلت 48,5 مليون دينار... يعني بالفلّاقي شركة فاااالسة في الواقع، خاطرها كلات رأس مالها الكلّ و زادت كلات فوقو 40 مليون دينار ديون، منهم 21 مليون دينار مساهمة تقاعد خدّامتها لصندوق الضّمان الاجتماعي ما صبّتهمش، و 14 مليون دينار ثمن المحروقات للشركة التونسية لتوزيع البترول ما خلصتهمش، و 5 مليون دينار لصندوق إعادة تأهيل الشّركات العمميّة ما خلصتهمش...
يا ترى علاش؟
أوّلا، الشركة هذي مدخولها جاي أساسا من بيع التّذاكر، و عام 2014، مجموع مداخيلها بلغ 27 مليون دينار... آش عملو بيهم؟ فمّا 71% من المداخيل مشات شهاري (حوالي الف دينار معدّل الاجر الشهري الصّافي للعون عام 2015) ، يعني ما بقاو الّا 30% لكل باقي المصاريف من محروقات و تصليح و ضوء و ماء و تلفون و مصاريف مختلفة...
ثانيا، من عام 2010، تعريفة النّقل ما زادتش رغم الارتفاع الصّاروخي لسعر المحروقات و الكهرباء و الأجور، و فوق هذا، الشركة تخسر كلّ عام 1,4 مليون دينار بسبب مجانيّة تنقّل عائلات جرحى الثّورة و شهدائها، و تخسر كلّ عام في 2 مليون دينار بعنوان نقل الحاملين لبطاقة إعاقة، و الشركة ما خذات حتّى ملّيم من ميزانيّة الدّولة لتعويض هذه الخسائر
الشركات عموما، تخدم، و تربح، و من هاك المربوح، تخلّي تفتوفة كل عام و تزيد عليهم قروض و تجدّد وسائل الإنتاج متاعها، باش تنجّم تواصل تخدم و اتدخّل فلوس في الأعوام الموالية، احنا شركتنا، بلعت خسائر من عام 2011، و صحيح تتسلّف، لكنها تتسلّف باش تخلّص شهاري الخدّامة و تشري مازوط للكيران و تخلّص مصاريفها السوميّة الأخرى.. في الاثناء، اسطول الحافلات قاعد يتآكل، و ما صارلوش تجديد، و النّتيجة: الشركة نورمالمون لازمها 169 حافلة يوميّا لتأمين السفرات متاعها، في ماي 2016 ما فمّا كان 87 حافلة يخدمو، الباقي كاملوت غير صالحة للإستعمال، او معطّبة لم يتمّ إصلاحها... إيه عاد فتكم بالحديث:
عام 2009، الشركة عملت صفقة لشراء 61 حافلة من عند شركة اسمها "ايكار"، خذات منهم 40 حافلة على دفعتين، خلصت حق 20، و قبل ما تخلص حق ال20 الاخرين، رجعتهم للشّركة، خاطر اكتشفت انّو السّلعة بكلها كاملوت و الأعطال لا تتوقّف، و الخبراء العدليّين (فمّا قضية جارية) اثبتوا انّو السبب هو أخطاء على مستوى التصميم و التركيب و تدنّي جودة المعادن المستعملة في صناعة الحافلات ادّات للاعطاب و هدّدت راحت و سلامة المسافرين... الحاصل من 61 قعدو كان 20 عند الشّركة، و هال20 في حالة يضلعو، و مطيشين في ديبو بن عروس، و خبراء الدّائرة اكتشفوا انهم في حالة رثّة بالوسخ و الإهمال و فيهم قطع غيار منحية، و منهم 3 حافلات تنحّاو منهم العجلات الاحتياطيّة... عاد في الأثناء، الشركة شرات 30 حافلة جديدة من نوع "man" عام 2013، وفشل صفقة حافلات شركة "ليكار"، خلّات الشركة تنزل على استغلال حافلات "man" و هالدّهك دون صيانة هذا، استنزف الحافلات هذي، و خلّاها تبيّل على بكري و ووصل عدد ايّام توقّفها عن العمل 1348 يوم لمجموع حافلات "man " رغم الي عمرها اقل من عام... و فوضى مع فوضى، تؤدّي الى مصاريف اضافيّة، و المصاريف الأضافيّة هوني، تتمثّل في اضطرار الشّركة في أكتوبر 2015 الى كراء 30 حافلة لمدّة سنة بكلفة...4,5 مليون دينار...
نجيو توّا للفوضى الي أدّات لباقي الفوضات، الصّيانة:
خبراء دائرة المحاسبات، لاحظوا انّو الصّيانة ما عندها حتّى فاعليّة، ما فيهاش تدقيق في مختلف أجزاء الحافلة لتفادي الاعطاب و أي مشاكل تأدّي لتفاقم استهلاك المحروقات، لا، عمّال الصّيانة يكتفيو بمجرّد تبديل زيوت، و حتّى هذي يا ليتهم خدمو خدمتهم فيها: في الـ5 شهور الأولى من عام 2016، فمّا 25 حافلة نساو ما بدلولهاش الزّيت في الكيلومتراج اللّازم، فيهم الي فاقوا بيها بعد ما فاتت الكيلومتراج الأقصى بـ 1040 كم و حتّى 7323 كم...
فمّا ما اتعس، برشا سوّاق يتجاهلو الإشارات الضّوئيّة (voyant lumineux) الي في التابلو دو بور لمّا المحرّك يكون فيه مشكل، فمّا زوز حافلات صارتلهم اعطاب فادحة بسبب تجاهل السّواق الإشارات الضّوئيّة الي في التابلو دو بور شدّو عندكم: 89 مرّة، 89 مرّة تشعللهم الارت و ما اعلموش عليها... رزق بليك... الحاصل عام 2015 برك، مجموع توقّف حافلات الشركة عن العمل بلغ 11032 يوم مع ما يعنيه الامر من مداخيل ضائعة على الشّركة... و هوني لازم الإشارة انّو الدّائرة تحدّثت عن رداءة ورشات الصيانة و نقص التجهيزات فيها و غياب الفنّيين الاكفّاء في الاعطاب المستعصية و الالكترونيك و الخراطة... ما فهمتش في شكو ن يخدمو في الصيانة الحق...
نجيو توّا لما اتعس، المخزون متاع قطع الغيار:
كلّ شركة تحتلرم روحها، ما تخرج من مخزونها قطعة الّا بورقة و تسجيل في دفاتر، و في آخر كلّ عام، تقوم بinventaire شنوّا عندها في الواقع، باش هكّا تفيق اذا فمّا سلعة تخرج من غادي لغادي ما غير ما تتسجّل... الinventaire السّنوي في مخزون قطع غيار شركة النّقل بين المدن، اثبت انّو فمّا فارق بين الدّفاتر و الواقع في مجموع قطع غيار بقيمة 2 مليون دينار... و الاتعس، انّو الشّركة ما عندها حتّى تفسير لهذا الفارق
نجيو توّا للمازوط:
، في الشركات الي تحترم روحها، يقع التفريق بين الي يستقبل السّلعة و الي يتصرف فيها و الي يسجّلها، في الشركة الوطنيّة للنقل بين المدن، عامل الضّخ يتولّى قبول كميات الوقود الواردة من الشركة الوطنية لتوزيع البترول وّتزويد الحافلات وّتعمير جذاذات الاستهلاك اليومية، هذا موش معناها انّو سارق و يحطّ الي يحب و يروّح بالي يحب، لا معناه انّو بسهولة تامّة ينجّم يكون سارق و يحطّ الي يحب و يروّح بالي يحب، و حد ما يفيق بيه اش يعمل... مثلا، بين جوان و سبتمبر 2015، خبراء الدّائرة يلقاو انّو فمّا 645 لتر مازوط مقيدين على أساس تمّ استهلاكهم من طرف 5 حافلات، لكن كي جاو يثبتو، يلقاو انّو ال5 حافلات هذي كانت في الواقع متوقفة عن العمل في الفترة هذيكا، أكيد غلطة و برّه...
نجيو توّا لأخطر موضوع، السلامة:
في شركات النّقل الي تحترم سلامة نسافريها، و في قانون تونس، السوّاق لازمهم اجباريّا يخضعو لفحص طبّي سنوي، لكن سوّاق شركتنا الموقّرة موش معدلين عالموضوع، و نسبة السّوّاق الي خضعوا لهذا الفحص عام 2013، ما فاتتش 8% و عام 2014%20% و عام 2015 33%... احنا شعب يموت عالرّعواني، تي برّا يا راجل قالو فحص طبي، لاباس عليّا... و لمّا تصير الكارثة نبكيو كي الولايا... مازال، في عام 2015 و الى حدود جوان 2016، الأغلبية الساحقة من تشكّيات الحرفاء تتمحور حول: السرعة المفرطة والسياقة العنيفة وغير المسؤولة، و عدد حوادث حافلة الشّركة بلغت 141 عام 2013 و 140 عام 2014 و 115 عام 2015، و تصورو هول الخسائر في الإصلاح و التعويضات الي تتكبّدهم الشركة جرّاء هالحوادث... و ما نحكيوش هوني على عشرات الحالات الي السّوّاق ما يلتزموش بالمسلك الي تحدّدهولهم الشّركة، يعني يمشي منين يحب هو...
مازال ما اتعس، القانون التّونسي يفرض وجود آلة اسمها تاكيغراف في كلّ حافلة لفضح السّوّاق الي يتجاوزو السرعة و يتلاعبو بسلامة الرّكّاب، عاد خبراء الدّائرة جاو يثبتو نهار 14 افريل 2016، يلقاو انّو الآلة هذي معطبة في 79 حافلة من جملة ال87 حافلة الي يدورو... و اكتشفوا خبراء الدّائرة انّو في عديد الحالات، بعض السوّاق يقومو هوما بيدهم بتخريب آلة التاكيغراف...
نختمو بنكتة حول الشركة هذي :
البلوشي للاتحاد :
" كما لم تتم فوترة الرحلة التي تم إنجازها لفائدة الاتحاد العام التونسي للشغل من تونس بإتجاه الحمامات ذهابا و إيابا بتاريخ 02 أفريل 2015... "، يعني حتة بعد ما نبهتهم الدائرة، ما صلحوش و ما طالبوش بحق الشركة" من الصفحة 687 من التقرير 30 لدائرة المحاسبات
يزّي هوني خاطرني أنا بيدي غصّيت بصراحة
و تذكروا اخيرا، انو رغم كل مشاكلها، لولا الثورة، لا انا انجم نحكي المآسي هذي لا انتوما تسمعو بيها |
السلام عليكم
نزولا تحت رغبة متابعي الصفحة من التونسيين بالخارج، مشيت ثبت في الأمر الحكومي عدد 236 -2018 بتاريخ 13 مارس 2018 و المتعلق بالfcr ...
الأمر هذا جاء لتغيير الفقرة ب من الفصل 3 من الأمر الرئاسي عدد 197-1995 المتعلق بالFCR
والتغيير يهم اساسا:
*عمالنا بالخارج الي عندهم عامين او اكثر لبرا، الي يحب يجيب كرهبة من الخارج و يخلص عليها 25% او 30% (حسب نوع السيارة) فقط من حق الديوانة، قبل كان ينجم يبيع كرهبتو في نهارها اذا يحب... توا ما عندوش الحق يبيعها الا بعد عام من تاريخ تسجيل الكرهبة في تونس...
هوني فما إشكالية صغيرة: الامر الأصلي هو أمر رئاسي، و هذا أمر من رئيس الحكومة... مبدئيا هذا ما ينجمش يغير الاخر... تبقى النظام السياسي بكلو تغير، يعني قوة النصوص القانونية تغيرت... و الأمر الحكومي يقول انو تم استشارة المحكمة الإدارية قبل إصدارو... هذي معبوكة خاطيتني و يجاوبو عليها كان رجال القانون
على خير |
بعد أن حجبت نقابة اليعقوبي اعداد تلاميذ الشعب التونسي، و زير التربية يلوّح بحجب اجور الاساتذة الذين لم يسلموا الاعداد، من ميزانية الشعب التونسي |
إعادة
بين 2003 و 2013:
ضــــاعت 1000 مليار مليم (1000 مليون دينار) مداخيل ديوانية، على ميزانية الشعب التونسي بسبب فوات آجال المطالبة بيهم
صحّة شريبتكم يا توانسة
نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على الدّيوانة... و للّي يحب يثبّت علينا، باش نحكيو على زوز نقاط ذكرهم التّقرير، في الصّفحات من 411 الى 465... و ملاحظة هوني، التقرير يتعلّق بفترة طويلة بين 2003 و 2013، يعني الأرقام الي باش نسمعوها هي مجموع 7 سنين قبل الثّورة، و ثلاثة سنين بعدها..
في النّظام الدّيواني التّونسي، فمّا عمليّات تدخل تحت "نظام التّحويل الفعّال"... و النّظام هذا، يمكّن المصنعين انهم يستوردوا بضائع ما غير ما يخلصوا عليها ديوانة، بهدف تصنيعها، ثمّ إعادة تصديرها... يعني المصنّع يستورد سلعة، يعمل تصريح تحت النّظام الفعّال، ما يخلّص عليها حتّى شي، و لازمو في ظرف سنتين على أقصى تقدير، يسوّي وضعيّة هاك التّصريح، بإعادة التصدير السلع الي جابها محوّلة، او معلّبة، او غيرو من الحالات... و القانون يقول، انّو الي ما يعملش تسوية للتّصاريح متاعو في ظرف عامين، لازم يخلّص الدّيوانة و الأداءات على السلع و البضائع الي استوردها...
دائرة المحاسبات، قالت انّو بين 2003 و 2014، بلغ عدد التّصاريح الدّيوانيّة، الي ما تمّتش تسويتها، يعني عباد جابت سلعت من برّا، ما خلصت عليها شي، و ما عاودتش صدرتها بأي شكل من الأشكال، 9692 تصريح ... و دائرة المحاسبات، قدرت قيمة المعاليم الدّيوانية الي لازمها تدخل لخزينة الدّولة من هالعمليّات، بـ 285 مليون دينار لكن... لااااكن، اذا الدّولة ما تطالبش بمستحقّاتها في ظرف 5 سنين من تاريخ انقضاء آجال تسوية التصاريح، فمعادش عندها الحق اتطالب بيهم... و هذا أدّى حسب تقرير دائرة المحاسبات، أنّو من هاك الـ 285 مليون دينار، فمّا 122 مليون دينار ضاعو نهائيّا...
معلومة أخرى أعطاتها دائرة الحسابات في تقريرها، و هي انّو مجموع الخطايا الدّيوانية الي صادرة فيها احكام الى حدود 2013،، يعني القضايا متاع 2013 و الأعوام الي سبقاتو الكلّ، بلغ 4041 مليون دينار لكن.... لااااكن، كالعادة، فمّا 882 مليون دينار ضاعو نهائيّا على خزينة الدّولة، خاطر ما تمّش القيام بإجراءات التّنفيذ في الآجال القانونيّة من جبر و حجز و غيرهم، و دائرة المحاسبات تقول، انّو إجراءات التّنفيذ ما تمّتش، خاطر ما تمّش تعيين عدول خزينة في القباضات...
على نقطة الديون الدّيوانيّة الي صادرة فيها احكام، الإدارة العامّة للدّيوانة جاوبت دائرة المحاسبات بمايلي:
قالت انّو هالديون وصلت 4440 مليون دينار في سبتمبر 2015، يعني من 2013 لتوّا زادو 400 مليون دينار، و قالت انّو فمّا صعوبة في استخلاصها، للأسباب التّالية:
• فمّا 1430 مليون دينار ، تتعلّق باجانب، يعني ناس و شركات أجانب، يجب تتبعهم في بلدانهم و برّا فضها عاد
• فمّا 594 مليون دينار تتعلّق بقائمة الناس الي املاكهم مصادرة بعد الثّورة، يعني ديجا ملك الدّولة
• فمّا 767 مليون دينار تتعلّق بمواطنين توانسة صادرة ضدّهم أحكام غيابيّة
• و فمّا عديد الديون الي ما فيها حتّى حلّ خاطر المعنيّين بيها ما عندهمش و فلوس، و الحلّ الوحيد لجبر الضّرر هو الحبس
نذكّر مرّة أخرى انّو الأرقام الي أعطيناها تظهر كبيرة خاطرها تهمّ 10 سنوات كاملة بين 2003 و 2013...
لكن بالنهاية، و لأسباب مختلفة، فما الف مليار ضاعو على خزينة الشعب التونسي :( |
صباح النور بلادي
لمحة :
المواطن المتوسط الشهار او الحرفي الي باش يختار بنك يتعامل معاه، ننصحكم بعد ما يختار البنك، بعدها يمشي لفرع صغير من البنك الي اختارو (راني ما قلتش بنك صغير، قلت فرع صغير مهما كان البنك) و يا حبذا يكون فرع جديد... أغلبية التوانسة يجريو للفروع الكبيرة، لكن في الفروع هذيكا، يكونو ديجا فما برشا حرفاء كبار من حيث قيمة أموالهم و خاصة برشا شركات حساباتهم فيها برشا فلوس، الوضعية هذي تخليكم مجرد رقم صغرون بين مئات أو آلاف الحرفاء الكبار، و مستحيل تلقاو الاهتمام الي يلقاووه الحرفاء الكبار أو الحرفاء القدماء جدا... الناس إلي تخدم في الفروع البنكية و رؤساء الفروع، يكون في الغالب عندهم مجموعة أهداف محددهم المقر المركزي، من حيث حجم الودائع و القروض، و هذا يخليهم يهتموا أكثر بالحرفاء الكبار مواطنين و شركات، و الشهار و الحرفي الصغير، ماهو الا رقم صغرون بيه و الا بلا بيه كيف كيف...
لما تمشيو لفرع صغير و حديث نسبيا، و الي هو كيف كيف تلقاه في الغالب عندو أهداف محددهملو المقر المركزي، باش تكونو عبارة على هدية جات لرئيس الفرع، خاطر في الفروع الصغيرة تلقاو الأغلبية شهارة أو حرفيين صغار، يعني كل حريف جديد هو مكسب للفرع يحسن من ارقامو قدام المقر المركزي، و كي تتحسن أرقام الفرع، الي يخدمو فيه أمورهم المهنية تتحسن قدام عروفاتهم في السياج... كل المعطيات هذي تخلي ذهابكم لفرع صغير و جديد، يعني آليا خدمات أفضل ليكم و لهوة أكثر بيكم و بطلباتكم...
نهاركم زين يا توانسة... |
فقط للدعابة😁
هذا ميساج جاني من متابع للصفحة قاعد هو شلتو قعدة رائقة لمناقشة قضايا البشرية😁 :
خوصص الي تحب و معاك، ترّك والديها ما تخلي شي عمومي، اما تعمل مزية تنجم تضغط بالصفحة على الدولة باش تلقى حل و تأمم ممتلكات بوصبيع و الsfbt بالذات خلي الدولة تدعم شيخة الزوالي...
اقتراح ممضي عليه الكلَم و المنصف و احمد و هيكل
كرم الله و جوههم و جعلهم من أهل الجنة....
😁...على خير |
السلام عليكم
الخوصصة، المؤسسات العمومية،... فوضى خلّاقة باش نحاولو نبسطوها في مقالات متتالية في الفترة الجايّة...
نبداو السّاعة بفكرة عامّة، اوّلا نبعدو على الشعارات الفضفاضة من الجيهتين، لا "الخوصصة هي الحلّ"، و لا كذبة "الخوصصة هي بيع تونس"...
نفسرو ثانيا شنيّة المؤسّسات العموميّة المعنيّة بالخوصصة حاليّا، بالنّسبة للشّعب التّونسي... المؤسّسات العموميّة هي في الواقع شركات كيفها كيما الشّركات الخاصّة، تخضع لزوز حوايج:
أوّلا في علاقتها مع غيرها من مزودين و منافسين و حرفاء، تخضع لقانون الشركات و القانون التّجاري، يعني كيفها كيما الشّركات الخاصّة
ثانيا في تسييرها، تخضع للقانون العام و لسلطة الإدارة العمومية سواء في الصفقات سواء في التسميات و الترقيات و سياسة الاستثمار وغيرهم
قلنا اذا أنّو المؤسّسات هذي، هي شركات عاديّة، يعني تتكوّن برأس مال اصلي، تنتدب خدّامة، و تشري مقرّ، و آليّات انتاج، و مبعد تبدا تخدم، و ممكن تربح و ممكن تخسر... الفرق بين المؤسّسات هذي و الشّركات الخاصّة، هو انّو في الشركات الخاصّة، رأس المال يجيبوه مواطنين يلمّو بعضهم و يعملو شركة في مجال معيّن... بينما في المؤسّسات العموميّة، فلوس راس المال تدفعهم الحكومة، و تكوّن شركة تتسمّى عموميّة... و هوني لازمنا ديما نتذكرو، انّو الفلوس الي تحطهم الحكومة في راس مال الشّركات هذي، ما هيّاش ورثة وزير من الوزراء و لا رزق عائلات أعضاء الحكومة.... الفلوس هذي تتجبد من ميزانيّة الشّعب التّونسي، يعني من الفلوس الّي لمّتهم الحكومة في العام هذاكا في شكل ضرائب من التوانسة سواء مواطنين أو شركات... مثلا عام 1968، الحكومة خذات من ميزانيّة الدّولة عامتها 15 مليار، و حطّتهم كرأس مال اصلي في شركة جديدة كوّنتها، و سمّاتها الشّركة الوطنيّة لإستغلال و توزيع المياه SONEDE... يعني فلوس راس مال الشّركات العموميّة جايّة من المال العام متاع الشّعب التّونسي، و هذاكا علاه اسمها مؤسّسات عموميّة...
تبعوني توّا باش نفهمو كيفاش جات لازم هالشّركات العموميّة العموميّة تخدم، و علاش تعملت اصلا...
قلنا المؤسّسة العموميّة تتعمل بفلوس الشّعب، الهدف منها هو تقديم خدمات ومنتجات للشّعب هذا... و المنطقي انّو مادام راس مال الشّركات هذي من عند الشّعب، هو انها ما تسعاش باش تربح في الشّعب، لازمها توفّر خدمات و منتجات بأسعار معقولة لكافّة الطّبقات... و هذاكا علاه، نظريّات التصرّف في المؤسّسات العمومية الي تبيع للشّعب، تقول انّو الوضعيّة المثاليّة هو انّو الشّركات هذي كلّ عام تخرج طاولة، لا رابحة لا خاسرة، بمعنى انّو أسعار بيعها تغطّي بالضّبط كلفة انتاجها الي باعاتو للمواطنين... طبعا هذي النظرية، و صعيب تجي بالضّبط في الواقع... لكن هذا ما يمنعش انّو فكرة المؤسسة العموميّة هدفها موش الرّبح في المواطنين...
نتعدّاو لسبب تكوين مؤسّسات عموميّة أصلا، او من الجيهة الأخرى، أسباب رفض الفكرة اصلا... هوني برشا أسباب، منها الإيديولوجي المربوط بنظرة المفكرين لطبيعة المجتمعات البشرية و لتحليل التفاعل بين تصرّفات الفرد و توجّهات المجموعة (موضوع تفكير فلسفي اجتماعي الصّفحة هذي موش مجالو)... و فمّا أسباب اقتصاديّة بحتة...
ناخذو حال تونس، بعد الاستقلال، ما كانش عندنا رؤوس أموال خاصّة قادرة على استثمار أموال طائلة في كلّ المجالات تقريبا، و هذاكا علاش الدّولة، بالتّداين أساسا، عملت شركات عموميّة في كلّ المجالات تقريبا، ماء ضوء، تلفون، بنوك، مواد غذائيّة، سياحة فلاحة، فسفاط، بترول... تخلقت الشّركات هذي، و بدات تخدم، و بالشويّة بالشويّة، عملت بنية تحتيّة اقتصاديّة في بلادنا، بنية تحتيّة وفرت الحدّ الأدنى جدّا من جودة الخدمات، و الكبار في السنّ من قرّاء الصّفحة الأفاضل، يعرفوني آش نقصد كي نحكي على جودة الخدمات المقدمة للمواطن... لكن هذا ما ينفيش الحقيقة، الشّركات هذي هي الي بنات تونس الي نعرفوها اليوم، و لولاها، الله اعلم فين نكونو...
فمّا برشا اشكاليّات اعترضت الشّركات هذي:
اوّلا شركات مضطرّة تبيع بسعر معقول للمواطن، سعر في اغلب الأحيان يقلّ عن كلفة المتوج او الخدمة، ما ادّى لتراكم الخسائر
ثانيا، كلفة انتاج الشّركات هذي، الي بحكم طبيعتها العموميّة، كرّست ثقافة رزق البليك، يعني ما فيهاش الكبس و البحث عن النّجاعة القصوى و معاقبة التبذير و الاستهتار، الي يفرضهم مولى الرّزق الي واقف على رزقو، و العمليّة هذي ادّات لوضعيّات مضحكة، و كلفة انتاج بعض هذه الشّركات أصبحت اكبر ببارشا من كلفة انتاج شركة تحترم روحها... مثال في آخر تقرير لهيئة الرّقابة العامّة للماليّة، نلقاو انّو كلفة انتاج الكيلواط/ساعة بمحطّة الكهرباء برادس (شركة خاصّة)، أقلّ بـ... شدّو عندكم ... 65% من كلفة الإنتاج في محطة سوسة (التابعة للستاغ) رغم انهم يستعملو في نفس التقنية....
ثالثا، صارت برشا تدخّلات سياسيّة في طريقة تسيير هالشّركات، و عملت برشا خيارات غالطة، و اكبر غلط، هو انها أصبحت موقع بطالة مقنعة، و انتدبت الاف العمال الي ما تحتاجلهم و تخلّص فيهم رغم انهم ما عندهمش عمل فعلي... و صارت طبعا فوضى فساد مهولة خاصّة قبل الثّورة، لأنّ السلطة المطلقة مفسدة مطلقة... و المأساة الأعظم حسب رايي، هو تغييب الرّأي العام حول الوضعيّة الماليّة و وضعيّة التصرّف في الشّركات هذي، و التقارير السّنوية لمراقبي حسابات الشّركات هذي، و خاصة تقارير الرّقابة الدّاخليّة، الي فيها تفاصيل المشاكل و الاخلالات، التقارير هذي لاااااااا تُنشر للشّعب التّونسي، الشّعب التّونسي الي نذكّركم انّو المالك الوحيد لهذه الشّركات...
رابعا، البيروقراطيّة الإداريّة دمّرت سير هذه الشّركات، طول الإجراءات الاداريّة و صعوبة اتّخاذ القرار بسرعة، في اقتصاد وطني و عالمي سريع جدّا، ادّى لخسائر مهولة للشّركات هذي
خامسا، صارتلنا في بعض المؤسّسات كارثة أخرى، هي الانفلات النقابي، و تذكروا هوني انّو نحكيو على المؤسّسات العموميّة، يعني أي طلب نقابي، هو في الأخير طلب موجّه للشّعب التّونسي صاحب الشّركات هذي، و أي امتياز إضافي لعمّال و موظّفي المؤسّسات هذي، هو في الواقع امتياز يُصرف من جيب الشّعب التّونسي دافع الضّرائب، لكن الانفلات موش غادي، الانفلات صار لمّا النقابات هذي أصبحت تريد تسيير شركات الشعب التّونسي، و تحب امتيازات عينيّة فقط لعملها في الشركات هذي، و تحب صغارها يدخلو يخدمو فيها قبل غيرهم من أبناء الشّعب التّونسي، و ترفض انّو شركات أخرى تقدّم نفس الخدمات للشّعب التّونسي، و وسيلة الضّغط ما اسهلش منها، طبقوا طلباتنا او نوقفو الخدمة، و بإعتبارها شركة محتكرة لقطاعاتها، يقع اذلال الشعب التّونسي كلّ مرّة... و وصلنا لوضعيات انو مجموعة خدامة فكو شركة هي ملك من أملاك شعب كاملة، و أصبحوا هوما الملّاكة الفعليين
سادسا، الشركات هذي، واصلت في الخسارة لسبب واحد، لانها ما عندهاش مشكل افلاس كيما الشّركات الخاصّة... الشركات الخاصّة الي تخسر برشا، تنتهي بالافلاس، بينما الشركات العموميّة لما تخسر، نزيدو نصبّولها فلوس من ميزانيّة الشّعب التّونسي، يعني بالنّهاية، هاك السّعر المعقول الي يدفع فيه المواطن نظير الخدمات و المنتجات متاع الشّركات هذي ما هوّاش العبء الحقيقي الي يدفع فيه المواطن، لا، المواطن يدفع للشّركات هذي زادا جانب من الضّرائب الي يخلّص فيها للدّولة... و لمّا نتذكرو انّو ميزانيّة الدّولة من جيهتها أصبحت تضلع بحكم هول الطّلبات عليها من جيهة و ثقافة التهرّب الجبائي السّائدة من جيهة أخرى، نفهمو علاش الزّنقة بدات تاقف للهارب، و علاش كثر الحديث على الخوصصة... و هوني لبّ النقاش...
والأسئلة الي لازم التوانسة يلقاو اجابتها هوني ما هيّاش "نعملو خوصصة ام لا؟" لكن: شنوّا نربحو وشنوّا نخسرو اذا نخوصصو؟ ما هيّاش أيديولوجيا من جيهة، و نهم للرّبح و اقتصاد السوق من جيهة أخرى، احنا الهدف متاعنا هو الحصول على الخدمة الجيّدة بسعر معقول، و لفترة دائمة، ... الحكاية الكلّ يا توانسة مرتبطة بالتساؤل على مصلحتنا فين، بكلّ عقلانيّة، و دون تشنّج، لازمنا نضمنو:
من جيهة بالاستثمار الأمثل لفلوسنا، الي يخلّينا ما نطيشوش فلوس في البحر ببهامة، قال شنوّا الشركة هذيكا ملك الشّعب و خلّيها خاسرة آلاف المليارات كل عام، و خدماتها حموم ميسالش، المفيد القطاع العام يقعد
و من جيهة ثانية، لازمنا نتساءلو، يا ترى منظومتنا السياسة و القانونيّة الحالية تسمح بالتفويت في بعض هذه الشركات بكلّ شفافيّة، و الاهمّ منظومتنا السياسيّة و القانونيّة تسمح برقابة قويّة على راس المال الخاصّ لتفادي اللوبيات و البحث عن الرّبح الغير مشروع و الاستفادة من وضعيّات احتكار تضرّ بالمواطن
الموضوع كبير، و النّقاش فيه ما يوفاش، ان شاء الله في المقالات القادمة، باش ناخذو أمثلة متاع خوصصة نجحت و امثلة فاشلة، و نحاولو مع بعضنا نفهمو علاش في الحالتين، و في مقالات بعدها، باش نشوفو حال المؤسّسات العموميّة، و باش نحلّو بعدها الكتاب على وضعيّة البنوك العموميّة، هذا الكلّ بالطبيعة... و الستّار ربي...
ليلتكم زينة يا توانسة |
السّلام عليكم، اليوم نحكيلكم على حكاية المواطن سيف التّونسي
سيف التّونسي مواطن يعيش في مدينة من مدن تونس لا داعي لذكرها، سي سيف عندو حوينتة معيّش بيها عايلتو، عطريّة نقولو احنا، وارثها على بوه، الحاج شعبان التّونسي اللّه يرحمو... الحاج شعبان، فخّار بكري، عمل عايلة كبيرة، و وصل عندو 11 غشّير ما شاء الله، و عيّشهم و كبّرهم... قبل ما يتوفّى عيّط لأولادو الـ 11، قالهم العطريّة هذي تركتي ليكم الكلّ، لذا اختاروا زوز من بينكم، واحد ياقف عليها و الآخر يعاونو، و من خيراتها تعيّشكم كيما كنتو عايشين و يكبّروها اذا نجّمو أرواحهم... في هاك الإخوة الـ 11، فمّا 3 غشاشر، يعني رايهم ما يُعتدّش بيه... قعدو 8، منهم 4 اخوة حياة عمارهم ما عاجبهم شي، و ما ياخذو مسؤولية شي، و لاهيين في جوّهم و امورهم، و العايلة ما تعنيهم في شي مادام عايشين و متمتعين بخيرها، بوهم كمّل حديثو و خرج من البيت، و هوما فصعو كل حدّ يشوف في امورو... ما نطوّلش عليكم الحديث، الإخوة الأربعة الباقيين كمبصو، و في الآخر اختارو خوهم سيف باش ياقف على العطريّة و خوهم منجي باش يعاونو، اختاروا هاذم الاثنين خاطر قالولهم تهنّاو احنا عندنا برنامج طيّارة باش نكبرو العطريّة و نحسنو عيشة العايلة...
هاك العطريّة تخدّم في زوز صنّاع سعيد و عبد الستّار، واحد واقف على كلّ ما يتباع صبّة من زيت و حليب و سكّر و سميد و غيرهم، و واحد واقف على باقي السّلعة... و سيف لاهي بالحسابات متاع العطريّة و المدخول و المصروف، و العلاقة مع المزودين، و العلاقة مع المداينيّة، و يكمبص كيفاش يكبّر العطريّة، و يحسّنها باش يكبر المدخول، و المنجي ديما في العطريّة واقف على الخدّامة...
وبالطبيعة، الإخوة ال11 يقضيو من العطريّة كيفهم كيف غيرهم... الصنّاع الإثنين، يخدموا على كيفهم، عادي واحد منهم يروّح بكري، و الآخر يجي موخّر، و عادي يجيهم واحد من الإخوة يقضي، يستقبلوه بطريقة خايبة، و الّا يقولولو ما فمّاش ارجع غدوا، و الّا يغلطولو في سوم القضية و يقولولو خلّص و غدوا توّا نثبتو، و فيهم حتّى الّي يقلهم، توّا نجيكم مبعد لداركم نعطيكم سلعة خير اذا تدفعو اكثر، و الإخوة يحملوها في عظامهم و يسكتوا، و يقولوا ماهي الّا العطريّة متاعنا، لازم نحملو الخمج و نسكتوا... و اذا المنجي كبس على الصنّاع، يخسروا عليه انهم ما يجيوش من غدوا، و ياقف حال العطريّة و بقية الإخوة ما يلقاوش منين يقضيو... المفيد تواصلت الحكاية، و حلوّ و مرّ يتعدّى العمر...
الصنّاع الإثنين، بدات تكبر في امخاخهم الحكاية، و حسّو انّو العطريّة تحت رحمتهم، مشاو للمنجي قالولو : زيدونا في الجرناطة متاعنا... قالهم كيفاش نزيدكم و العطريّة على قدّها معيّشة عايلة بالرّوح؟ كيفاش نزيدكم توّا؟ ماهو كلّ عام عطّارة الحومة يزيدو مع بعضهم للخدّامة الكلّ، استنّاو الزيادة متاع النّاس الكلّ كيفكم كي غيركم، و حتى كان انا وافقت، راهي أمور الفلوس موش عندي، عند خويا سيف... و كثر السبّ و العياط بين المنجي و الصنّاع... قالولو امورك، هانا في ديارنا، زدتونا رجعنا نخدمو، ما زدتوش، احنا هانا راقدين... و روحو في نهارهم لديارهم و سكرت العطريّة، و بقية الإخوة الي يجي يقضي يلقى الحانوت مسكّر...
في ليلتها الجوّ تكهرب في دار عايلة المرحوم الحاج شعبان، و الإخوة يغليو على سيف و المنجي، و اكثر إخوة متغشّين هوما هاك الأربعة الي ما شاركوش في اختيار شكون ياقف على العطريّة، و بدات كلامات على طريقة تسيير سيف و المنجي للعطريّة، و الي يقلهم "شكون قال ما تسرقوش فينا"، و الي يقلهم "هاوكا المرّة الي فاتت الصنّاع حكاولي شافوكم تسهرو في دار تاجر الجملة الفلاني"، و الي يقلهم "علاش اولادكم يلبسو خير من أولادنا"... الحاصل كلات بعضها... اغلبية الإخوة دخلاني يغليو على الصنّاع، لكن زادا الكلامات حول سوء التّسيير مقلقتهم، حتى كان ما عليهاش دليل، قعدت مقلقتهم، لكن المفيد اعطيهم العطريّة متاعهم ترجع تحلّ و يقضيو امورهم، لذا قاعدو الكلّ ساكتين و معملين على سيف اش باش يعمل...
سيف، يعرف انّو الأمور الماليّة للعطريّة بدات تتعب، و انّو النّاس بدات هاجّة منها بسبب سوء الخدمات، و رغم هذا، المشكلة متاع رفض الصنّاع للخدمة، بدات تكبر، و اخواتو يغليو كيفاش ما لقاوش قضيتهم... سيف عامل قرض باسم العطريّة من البانكا، تفتوفة كان ناوي يدفعها لمولى حانوت جار للعطريّة متاع العايلة، باش يشريها من عندو و يطيّح الفرضاوي الي بيناتهم، و يكبّر العطريّة... أي عاد كمبص شويّة، و قالك فكّ عليّا من المشاكل، توّا نزيد للصنّاع، باش تمشي الأمور كيما هي، و مبعد يعمل الله دليل في التّكبير...
من غدوا، المنجي مشا جاب الصنّاع و قالهم ارجعو اخدمو هاو سيف وافق على الزيادة في جرناطتكم، قالولو نرجعو، اما بشرط، الجورناطة الي ما خدمناهاش البارح نخلصو فيها راهو، عجبكم عجبكم، ما عجبكمش هانا راقدين... رجع المنجي لسيف و حكالو الشّرط الجديد، قالو فكّ بركة، قلهم باهي المفيد يرجعو يخدمو... المفيد تعدّات الحكاية، و رجعو الصنّاع يخدمو، و فلوس القرض، الي كان مفروض تكبر بيهم العطريّة، مشات في تغطية هاك الزيادات...
هيّا برّا يا زمان و ايجا يا زمان، العطريّة تخدم، بالخسارة، لكن تخدم، منتوجات و خدمات حموم، و مواصلة في الخدمة حتّى يحلها ربّي...
الصّانع الّي يخدم على السّلعة الي تتباع صبّة، عندو بيت خزين دخلانيّة، يدخل ينظّمها ساعة ساعة، و كلّ ما يحتاج، يجبد منها برامل الزّيت و شكاير السميد الي يبيعهم، و الخدمة في بيت الخزين ظلمة ما يشوف فيها حدّ و مملّة... لذا، كان المعمول بيه في عهد الحاج شعبان التّونسي الله يرحمو انّو سعيد و عبد السّتّار، كلّ ستة شهور يتبادلو بلايص الخدمة، الي كان على السّلعة الصبّة يحوّل للسّلعة المعلبة، و العكس... الصنّاع الزّوز ما عادش عاجبتهم الحكاية، مشاو للمنجي قالولو ما عادش يساعدنا حكاية التّنقيل هذي، شوفولنا شكون يدخل يخدم في بيت الخزين... المنجي كان يعقل، شنوّا معناها؟؟؟ يخي الخدمة في بيت الخزين خدمة هي باش نعمللها صانع؟؟؟ تي كان خلات ساعة في النهار، هاوكا الي يخدم على السّلعة الصبّة، يخدم في بيت الخزين ساعة ساعة كالعادة... قالولو يبطى شويّة، تجيب خدّام لبيت الخزين، و ردّ بالك، تخلصو كيفنا بالضبط... المنجي قال لا سبيل اليه، هذي حكاية تنسوها، و كثر السبّ و العياط بين المنجي و الصنّاع... الصنّاع قالولو مالا في لامان، هانا في ديارنا... و رجعنا لنفس المعبوكة... العطريّة سكرت و أولاد الحاج شعبان التّونسي ما لقاوش منين يقضيو، و في ليلتها كثرت المشاكل و العياط في دار المرحوم...
سيف كالعادة، حسبها، كثرتلو المشاكل في الدّار، العطريّة ما فيهاش فلوس تخدّم صانع ثالث، لكنو قعد خايف لا العايلة تتفتّت و تخل بعضها بالمشاكل، يقدّم و يوخّر و يجري للبانكا، يأخذ قرض آخر باش يخلّص بيه الخدّام الثّالث، و قال يعمل الله لقدّام... من غدوا، المنجي مشا جاب الصنّاع و قالهم ارجعو اخدمو هاو سيف وافق على تدخيل صانع ثالث يخدم في بيت الخزين، قالولو نرجعو، اما بشرط، الجورناطة الي ما خدمناهاش البارح نخلصو فيها راهو، عجبكم عجبكم، ما عجبكمش هانا راقدين... رجع المنجي لسيف و حكالو الشّرط الجديد، قالو فكّ بركة، قلهم باهي المفيد يرجعو يخدمو... المفيد تعدّات الحكاية، و رجعو الصنّاع يخدمو، و فلوس القرض الجديد مشات في تغطية هاك الزيادات...
بقية أولاد الحاج شعبان التّونسي، في بالهم مليح بالي صاير الكلّ، و يشوفو في حال خدمات عطريّتهم ماشية للحضيض، يشوفوا في الي صايرهلهم من الصنّاع كلّ ما يمشيو يقضيو من العطريّة الي خلّاهالهم بوهم، يسمعو انها على أبواب الإفلاس، لكن مادام الشي ما حبسش، الأولاد عاملين عين شافت و عين ما شافتش..
برّا يا زمان و ايجا يا زمان، تواصل الماء يجري تحت أولاد الحاج شعبان، و العطريّة امورها في النّازل، حتى نهار في حديث سهريّة، الاخوة اتّفقوا انهم لازم يصلحو حال عطريّة بوهم، و كلّفوا يوسف و المنجي انّو يشوفو ناس تفهم في التجارة، و يشاورهم على كيفاش لازم تتنظّم الخدمة في العطريّة باش في المستقبل تاقف على ساقيها و تنفع العايلة... و هذاكا الي صار، و تمّ استشارة ناس تفهم، و لزوز و الا 3 من الاخوة الي عندهم خبرة كي خدمو قبل مع الحاج بوهم، المفيد خرجو بأفكار بنيّة التّحسين... الصنّاع سمعو بالحكاية، قالك لا سبيل اليه، ما شاورتوناش، دونك هذا قلم تنساووه، و تعرفو كيفاه؟ المنجي هذا ما عادش يساعدنا، انسان يعمل معانا في العرك ديما، انسان فاسد، لذا قرّرنا انكم لازم اتطردوه من العطريّة... و الحكاية كبرت، و كبار الحومة جاو للصناع قالولهم عيب، المنجي اختاره اخوتو، و الرزق رزقهم، باش اتدبرو عليهم شكونو يحطوه يسيرو، كي طالبتو بالزيادات و زيادة خدام، ما جيناكمش و ما كلمناكمش، أما توا جيناكم خاطركم موش معقول اتدبرو على الناس كيفاش و شكون يسير رزقهم؟ شي النافع ربي، و صنّاع عطريّة المرحوم الحاج شعبان التّونسي، قرّروا انهم مستقبلا هوما الي يحدّدوا شكون يسيّر العطريّة و موش امّالي المول أولاد الحاج شعبان...
و بقدرة قادر ضاعت أي سلطة لأولاد المرحوم الحاج شعبان التّونسي على ملكهم، و صار يتحكّم فيه غيرهم، والصناع قالولهم، تنجمو تضيعو وقتكم باش تختارو شكون يسير رزقكم، أما زايد راهو، انسو، احنا نحكمو فيكم و في رزقكم
ملاحظة الادمين: هذه القصّة من وحي الخيال، كلّ تشابه في الأسماء او الوقائع هو من محظ الصّدفة... |
"على إثر اقتناء شركة الكرامة القابضة (هذي الشركة العمومية الي تتصرف في الشركات المصادرة) أسهم شركة "أنفستاك و " MPH"عينت رئيسا مديرا عاما وأعضاء مجلس إدارة لكل منهما. وقد طعن السيد مروان المبروك أمام القضاء في شرعية هاذين الهيكلين، غير أن القضاء حكم لفائدة شركة الكرامة القابضة في الطورين الإستئنافي والتعقيبي. وتقوم شركة الكرامة القابضة بما يستوجب للدّفاع عن حقوقها وبمتابعة مجموع القضايا المرفوعة من طرفها أو المرفوعة من طرف الضد.
كما تتابع شركة الكرامة القابضة الدعوات الصادرة بالرائد الرسمي للجمهورية التونسية مواعيد انعقاد الجلسات العامة لكل من شركة "أورنج تونس" وشركة "قات للتأمين" التي تمتلك فيهما على التوالي نسبة 51% و46% بصفة مباشرة في رأس مال كل منهما وترسل في كلّ مرة ممثل عنها صحبة عدل تنفيذ يتمّ منعه من طرف السيد محمد مروان المبروك من الحضور. ويتمّ إثر ذلك رفع قضايا في إلغاء مداولات هذه الجلسات العامّة. كما تولت شركة الكرامة القابضة رفع دعوى جزائية في الإستيلا ء على أملاك الغير ضدّ السيّد محمّد مروان المبروك وهي في طور التحقيق."
من الصفحة 103 من التقرير 30 لدائرة المحاسبات |
في كلمتين :
سعيد ومعتز بالاحتفال بعيد الاستقلال ، والرحمة على بناة تونس الحديثة و الرحمة لشهداء الوطن و لو كره المشككون. |
صباح النور
كل سنة و تونس بخير،
فلا عاش في تونس من خانها
و لا عاش من ليس من جندها
نموت و نحيا على عهدها
حياة الكرام و موت العظام
تحيا تونس |
شنية مصادرك؟ اعطينا مصدر المعلومة و نقص من الكذب...
في الستاتي السابق تحدثنا كيفاش انو في تونس، حصة الإنفاق العمومي على التربية في ميزانية الشعب التونسي، هي من اكبر الحصص في العالم مقارنة بباقي الدول من عام 1993 لعام 2010 (دائما في المراتب الخمسة الاولى) و ما هبطنا للمرتبة التاسعة الا عام 2012... و المقارنة هوني ما تكون الا بمقارنة حصة الإنفاق على التربية في مجموع الميزانية، ما تنجمش تكون بالمبلغ، خاطر حجم ميزانيات البلدان تختلف بحجم اقتصادات الدول و عدد سكانها...
المعلومة ما لوجتش عليها، نلقاها قدامي في إطار ابحاثي اليومية في إطار خدمتي، و المعلومة هذي تثبت حاجة برك و بوضوح، هي انو خرافة تونس تسعى لضرب التعليم العمومي هي كذبة و شعارات تافهة للحصول على مطالب لاعلاقة ليها بعمومية التعليم... انفاق بطريقة غالطة اكيد، خاطر مستوى تعليمنا ضحل مقارنة بباقي دول العالم... لكن الاكيد انو تونس عمرها ما قللت من حجم إنفاقها على التعليم العمومي كيما يحبو ينقعونا البعض...
طبعا الستاتي الي فات قلق العديد، فيهم الي اتهمني اني خذيت رشوة لضرب التعليم العمومي، و فيهم الي يسأل على مصدر المعلومات و هذا حقو...
شنية الاشكالية في المصدر:
الاشكالية انو الأرقام الي نهبطوها هوني، موش مجرد قراءة من جدول واحد، و إنما تحليل و مقارنة و ترتيب لجملة من المؤشرات المترابطة من مصادر مختلفة، و تحليل لعلاقتها بيعضها و ترتيبها و ترتيب تطورها في الزمن... و بعد هذا يجي ترتيب النص، و كيفاش يتكتب مع أخذ في الاعتبار انو القارئ ماعندوش نفس التكوين الاقتصادي و المالي للكاتب،
مثلا مصدر عمل معلومات الستاتي السابق:
Écrire "données banque mondiale" sur Google
Entrer dans le lien et dans indicateur choisir "éducation "
Ensuite choisir "dépense éducation en % des dépenses publiques"
Ensuite cliquez sur télécharger Excel
Dans le fichier Excel allez à la feuille "data" puis trier chaque année par ordre décroissant
JE N'AI PAS DONNÉ LE LIEN DIRECTE AU FICHIER EXCEL PARCEQU'IL N'EXISTE PAS, OU JE N'ARRIVE PAS À LE TROUVER AVEC MON TEL, IL FAUT LE TÉLÉCHARGER SUR VOTRE PC
Ensuite aller sur le portail du ministère des finances
Cliquez sur nos domaines
Cliquez sur budget
Cliquez sur documentation
Recherchez page par page sur 10 pages le budget détaillé du ministère de l'éducation de chaque année depuis 2012
Ensuite pour chaque annee :
allez à la page du résumé du budget pour trouver le budget global du ministère
Allez à la partie "نفقات التصرف" et trouver "نفقات التأجير "
Ensuite diviser نفقات التأجير sur le budget total du ministère
Faire la.moyenne de la part des salaires dans le budget
Et enfin écrire quelques lignes.. |
كذبة "ضرب التعليم العمومي"
السلام عليكم
في جولة داخل قاعدة بيانات البنك الدولي، استوقفني ترتيب دول العالم حول حجم حصة الإنفاق الحكومي على التربية من جملة الانفاق الحكومي السنوي (يعني حجم نفقات وزارة التربية على حجم الميزانية السنوية للشعوب، نلقاو نصيب التربية في الإنفاق العمومي السنوي)... تونس، من عام 93 إلى سنة 2010 كانت دااااائما في... ال5 مراتب الاولى عالميا؛ منهم عام 2009 و 2007 و 2005 كنا في المرتبة الأولى عالميا... يعني تونس من أكثر دول العالم انفاقا على تعليمها العمومي
عاد بعد ما قريتها ضحكت كي تذكرت زوز حوايج:
* اولا، شعار نسمعو فيه ديما في تونس يعاودو فيه جماعة الايديولوجيا، و هو " السياسات في تونس تهدف لضرب التعليم لعمومي"😁... من اكثر الدول انفاقا على التعليم العمومي في العالم، يعني شعوب العالم، تصرف اقل منا، اذا باش نزيدو معناها باقي شعوب العالم بهايم و احنا اذكى منهم جميعا... يعني اذا باش نزيدو أكثر من هكا انفاق على التعليم العمومي، نبطلو كل انواع المصاريف على اي مصلحة عمومية اخرى من عدل و صحة وطرقات و دعم و نقل و جيش و امن و فلاحة و نصرفو الميزانية الكل... لكن رغم هذا الكم الاول عالميا من الانفاق، تعليمنا في الحضيض... خاطر في الواقع... اقراو ثانيا
*ثانيا، تذكرت انو في تونس أكثر من 90% من ميزانية وزارة التربية تمشي في الأجور.. و الباقي نصرفوه عالماء و الضوء و الفونيتير من سبورات و طواول و غيرهم، و اذا بقات حاجة، اذا بقات، نعملو بيها استثمارات في تصليح المعاهد و المدارس و توفير التجهيزات العلمية و اذا بقات حاجة نبنيو بيها مؤسسات جديدة...
ليلتكم زينة يا توانسة |
السلام عليكم
اليوم نواصلو نشر ملخصات لتقرير دائرة المحاسبات، و نحكيو على المندوبيّة الجهويّة للتعليم بقفصة:
المندوبية هذي مسؤولة على تسيير 186 مدرسة ابتدائية و 64 بين اعداديات و معاهد، و تشغّل في 5566 مدؤس ايتدائي و ثانوي غير العملة... هذي اهم الملاحظات:
فمّا معلّم توفّى رحه الله نهار 4 مارس 2010، شهريتو قعدت تتصبلو الى حدود فيفري 2016، و النتيجة 70 الف و 500 دينار شهاري دفعت خطأ
فما 3 إطارات تدريس تمّت احالتهم على عدم المباشرة (يعني ما يقرّيوش) و قعدت شهاريهم تمشي : النتيجة 39 الف دينار شهاري دفعت بدون موجب
زوز إطارات تدريس خرجو شهرين و 3 شهور عطل بذون اجر، و رغم ذلك خلصو في اجورهم: النتيجة 7 آلاف و 200 دينار شهاري دفعت بدون موجب
زوز إطارات تدريس، كانوا ما يقرّيوش و رجعو لخدمهم نهار 21 أكتوبر 2011 و 14 سبتمبر 2013، المندوبية رجعتهم اداريّا و ما عينتهمش في حتى مقر عمل، النتيجة 67 الف دينار شهاري دفعت بدون ما يقابلها عمل
فما 13 عون (بين مدرسين و قيمين و عملة) تراوحت فترة غيابهم بين عام و نصف و خمسة سنين خلال الفترة من سبتمبر 2010 الى ماي 2016، و لا واحد فيهم تعرّض لعقوبة من أي نوع، منهم 3 حلاوهم يرجعو يخدمو بعد غيابات غير شرعيّة لفترات تراوحت بين 21 و 41 شهر، و منهم 9 قعدو يقبضو في شهاريهم في فترات غياب تراوحت بين 3 اشهر و 2 أعوام قبل ما تتوقّف شهاريهم، و النتيجة 91 الف دينار أجور دفعت دون وجه حق
13 معلم تمتّعوا بين 2010 و 2016 بأجورهم و منحهم و ترقياتهم دون القيام بأي عمل فعلي، المندوبيّة قالت هاذوكم في وضعيّة اسمها : "عمل تربوي"، و الدّائرة جاوبتها قالتلها "وضعيّة عمل تربوي" هذي راهي غير قانونية
80 الف دينار أجور و منح لعونين غابو لمدة 4 سنوات و 9 سنوات على التوالي، و قالوا انهم تعرضو لحوادث شغل، و الدائرة ما لقات حتى شيء يثبت انو الحوادث الي تعرضولها هي حوادث مهنية
المندوبية فيها 1400 معلم نائب، بين 2011 و 2016، 29 الف دينار، هي المبالغ الي تصرفت خطأ على شهاري عينة من 200 معلم نائب قامت الدّائرة بالتثبّت في احتساب شهاريهم
لمدّة 31 شهر، فمّا 17 عون تمتعوا بأجر كامل رغم انّو الغيابات السنوية لكل منهم تفوق 60 يوما ما يعني انهو قانونيّا ما يأخذو الا نصف الاجر،
فمّا عون تمتّعت بعطلة مرضيّة بعامين بين سبتمبر 2011 و سبتمبر 2013، ما تمّش عرض الملف متاعو على لجنة طبّية للتثبّت من حقيقة المرض، و فوق هذا، خذا شهاريه و المنح كاملة طيلة فترة الغياب
2% فقط من العطل طويلة المدى، يتم تقديم الشهائد الطبّية المتعلقة بها في الآجال، و فمّا الي توفى الفترة المسموحة بيها في الشهادة الطبية متاع عطلتو طويلة المدى، و يواصل غياب بدون تقديم شهادة جديدة، مثلا الدّائرة تلقى 9 أعوان عندهم 61 شهر غياب على أساس عطلة مرضية طويلة المدى، و ما عنهمش شهادة طبّية تبرر هذا الغياب...
برمجة بناء 3 مبيتات و مطبخ وقاعة أكل و بييت تبريد بالمعهد الثانوي حي السرور بكلفة 491 اف دينار، المندوبية عملت الدّراسات متاع البناءات هذي و صرفت 43 الف دينار على هذه الدّراسات، و مبعد... بطلت من هالحكاية أصلا...
عيد حالات العروض و فرز العروض الي فيها اخلالات إجرائية
مشروع بناء مدرسة اعداديّة في القطار بدا تنفيذه في 2010، و الى حدود 2016 وصلت نسبة الإنجاز... 2%. نتيجة ادّعاء بعض المواطنين ملكيّتهم لأرض المشروع، و المقاول تعرّض لصعوبات ماليّة و تخلّى على الصفقة، و الى ماي 2016 ما تمّش القيام بالإجراءات القانونيّة لفسخ الصّفقة و استرجاع 226 الف دينار خذاهم المقاول كتسبقة، و نزيدكم، المندوبيّة صارفة زادا 40 الف دينار لإنجاز الدّراسات المتعلقة بهذا المشروع
تمتيع ناس بمساكن وظيفيّة رغم انّو القانون ما يسمحلهمش بالتمتّع بهذه المساكن : عام 2012، 7 مساكن، عام 2013 6 مساكن، عام 2014 7 مساكن، عام 2015 5 مساكن..
تأخير في تحويل المنح متاع التسيير و المطاعم الابتدائيّة، و في 2014 ما تمّش تحويل المنحة الى 12 مدرسة ابتدائية
الفلوس الي ياخذوهم المدارس من عند التلامذة في شكل معاليم تسجيل و غيرو، المفروض يتمّ تنزيلهم في حساب المندوبيّة الجهويّة من طرف هذه المدارس، بين 2011 و 2015، حتى مدرسة ما صبّت الفلوس، يعني حوالي 193 الف دينار ما تصبّتش (ما هيّاش سرقة تهنّوا، الاغلب انّو المديرين يقاسيو في نقص امكانيّات المدارس و يقاوموا كيما ينجمو)، الاشكاليّة انّو هذا خطأ إداري، المندوبيّة ما قامت بحتى شي لإصلاحه او تفاديه مستقبلا
نجيو توّا لتوزيع المدرسين، و كان تتذكروا اهمّ عركة بين نقابات التعليم و وزارة التربية، كانت بسبب إصرار النقابات على الانتداب النهائي للمدرّسين النّوّاب مقابل رفض الوزارة لقلّة الامكانيّات و تأكيدها انو المدرسين موجودين و يكفي إعادة توزيعهم بطريقة صحيحة، هاو اش تقول دائرة المحاسبات، الدّائرة تقول حرفيّا انّو المدارس الإعدادية و المعاهد الثانوية داخل المناطق الحضرية في قفصة (المدن يعني) فيها 141 أستاذ زاااايد على الحاجة، في المقابل فمّا في المناطق الريفيّة نقص بـ 63 أستاذ... و النتيجة، لجوء المندوبية الى ما يقارب 346 نيابة ظرفيّة، يعني ناس من خارج وزارة التربية (موش مشكلة يا رااااجل، ميزانية الشعب التونسي تخلّص)... و الوضعيّة هذي وصلت انّو أساتذة نوّاب يقرّيو في الباك و في مواد أساسية في المعاهد الرّيفيّة، مبعد نتساءلو علاش نسب النجاح طايحة....
نفس الشي بالنسبة للقيمين و المرشدين التربويين، حاجة المندوبيّة 422، و هي فيها 488، لكن الاتعس انّو معاهد ثانوية فيها نفص قيمين و مرشدين
التجهيزات الإعلامية حدّث و لا حرج، فما 83 مدرسة محتاجة لتجديد الحواسيب الي فيها، في المقابل فمّا مؤسّسات تربوية التجهيزات فايضة عندها، و الزّائد في هذي المؤسسات يشمل 187 حاسوب قار و منقول، و 13 آلة طباعة، و 10 آ لات نسخ، و 38 فيديو بروجكتار و 11 آلة عاكسة (هاك الي قرينا بيها في السيونس و الفيزيك، يتحط فوقها بابيي ترانسباران و يظهر عالحيط)، و 65 سبّورة بيضاء... هاذم الكلّ زايدين على مؤسسات تربوية في قفصة و في نفس الوقت فما 83 مدرسة ما عندها شي...
اسداء ترخيص ل9 مؤسسات تربوية خاصة رغم انو ملفاتهم غير مكتملة
عدم حرص المندوبية على ردع المؤسسات التربوية الخاصّة الي ما قدمتلهاش تنظيمها البيداغوجي او الي ما تحترمش هذا التنظيم
يزّي
ملاحظة: فما إحالات قضائية في ما يتعلق بمندوبية قفصة
على خير
المصادر: من الصفحة 802 الى 828 من التقرير 30 لدائرة المحاسبات |
خارج موضوع الصفحة
السلام عليكم
بعد 7 سنوات من إنشاء الصفحة، اليوم اول مرة باش نحكي على حاجة تخصني، و نتمنى يتسع صدركم و تقبلو مني مرة واحدة هذه العملية مع وعد بعدم تكرارها...
الدكتور سالم لبيض، أصدر مؤخرا كتاب موسوعة حول قبيلة عكّارة التي يحصل لي الشرف بالانتماء اليها، الكتاب هو وثيقة اجتماعية و تاريخية جبّارة حول مدينة جرجيس و سكانها و عروشها و ظروفها الاقتصادية و الاجتماعية منذ سنة 1900 لليوم... كم مهول من الوثائق و الأسماء و التواريخ ما انجمش نتصور حجم المجهود الي صار لجمعها، و عمرو ما تم تجميع علمي لهذا الحجم الخرافي من التاريخ المفصل حول قبيلة في كتاب واحد، بالنهاية الكتاب يمثل ثروة توثيقية لا تقدر بثمن قدّمها ابن جرجيس لمدينته، و انا شخصيا، و رغم اختلافي الجذري حد التناقض مع أفكار و توجهات الكاتب السياسية و الايديولوجية، لكني ما نجمتش نتعدى على هذا الإنجاز دون تقديم شكري و امتناني للدكتور سالم لبيض على ما قدمه لأحبّ مكان لقلبي، جرجيس مدينة النور و الفن و الجمال😁 (تحية لحومة الشط و قصر الشلبة😁)...
بالنهاية نتوجه بنداء لمجموعتين من الناس:
* اولا ندائي لشباب جرجيس و ميسوري جرجيس: الكتاب هذا كنز لمدينتنا بكل ما تعني كلمة كنز من معنى، و الأولى بكم يا شباب القيام بكل ما يلزم لرقمنة هذا الكتاب (المقصود بالرقمنة هو موش مجرد pdf و إنما توزيع محتوى الكتاب على أبواب متجانسة تسهل عملية البحث على اي معلومة) و وضعه على موقع انترنات يتم إهداؤه لبلدية جرجيس، و ندائي لميسوري جرجيس انهم يساعدو الشباب الي ينخرط في هذه الفكرة على الاقل بتعويض الكاتب حول الخسائر الي باش تصيرلو لما الكتاب يصبح متاح للجميع عبر الانترنات، خاطر حجم الكتاب و أناقة طباعتو، تكلفت برشا فلوس اكيد، و الواجب مساعدة المؤلف في حال رقمنة الكتاب طبعا بموافقته...
* ثانيا، ندائي لكل باحث تاريخ و سوسيولوجيا اصيل اي قرية او مدينة او دشرة من تونس الخضراء، انسجوا على منوال الدكتور سالم لبيض و وثقوا التاريخ السوسيولوجي و الاقتصادي لكل حجر في تونس العزيزة، التاريخ ثروة، صدقوني التاريخ ثروة، و كتابته بأدق تفاصيله هو مادة ستؤدي مستقبلا لاستغلالها في خلق ثروة اقتصادية...
اخيرا، لقرّاء الصفحة اسف لاستغلال اهتمامكم للحديث عن حاجة تخصني، تقبلوا مروري و وعد بالحرص الشديد قد ما نقدر على عدم تكرار الأمر
شكرا |
سلام عليكم
لمحة في احتساب النمو الثلاثي، فما زوز نسب:
أولا نسبة النمو بالانزلاق السنوي، و هذي تعطي نسبة نمو في ثلاثي معيّن في عام معيّن مقارنة بنفس الثلاثي متاع العام الي قبلو... مثلا، في تونس، نسبة النمو بالانزلاق السنوي للثلاثي الأول 2017 هي 2.1%، و هذا معناه، انو في ال3 شهور الأولى من عام 2017، الشعب التونسي أنتج خيرات و سلع جديدة تساوي 102.1% من كمية الخيرات و السلع الجديدة الي أنتجها في الثلاثي الأول 2016...
المحللين الاقتصاديين يعتمدو على نسبة النمو بالانزلاق السنوي باش يعرفو اقتصاد بلاد تحسن و الا لا... قلنا يعتمدو على نسبة الانزلاق السنوي و يعتبروها أصح من نسبة الانزلاق الثلاثي (الي باش نحكيو عليها في ثانيا) لانو المقارنة ما تكون علمية إلا بين زوز فترات متشابهة... في الفلاحة مثلا، ما تنجم تقارن إنتاج جانفي و فيفري و مارس متاع عام معين إلا بإنتاج جانفي و فيفري و مارس متاع عام آخر، لسبب بسيط هو اختلاف المواسم، كيف كيف في السياحة ما انجمو نقارنو إلا زوز مواسم متشابهة، و في الصناعة زادا فما حاجة اسمها cycles de production و الي لازم نحترموهم اذا نحبو نقارنو إنتاج فترة و فترة...
الخلاصة النسبة الي نعتمدوها باش نعرفو نسبة النمو هي نسبة الانزلاق السنوي، و الي بالنسبة لتونس تبلغ 2.1% بالنسبة للثلاثي الأول 2017
ثانيا، فما نسبة النمو بحساب الانزلاق الثلاثي، و هذي نسبة تعطينا نمو المنتوج الداخلي الخام لثلاثي معين، مقارنة بالثلاثي الي قبلو بالضبط... مثلا في تونس، النسبة هذي تساوي 0.9% في الثلاثي الأول 2017، هذا معناه انو في ال3 شهور الأولى من عام 2017، الشعب التونسي أنتج خيرات و سلع جديدة تساوي 100.9% من كمية الخيرات و السلع الجديدة الي أنتجها في الثلاثي الأخير 2016...
نسبة النمو بالانزلاق الثلاثي، ما تعطيناش فكرة على تحسن الاقتصاد بين العام و العام، تعطينا فقط فكرة على تواصل المنحى الإيجابي أو السلبي للنمو بين ثلاثيتين متتاليين |
صباح النور بلادي
"أقعدو فيها و تمشي تشيّت تونس"، "ديناركم ان شاء الله يتخرب"، "البلاد هذي جحيم الي عاش فيها موش باش يتحاسب نهار آخر"، "ندبّر راسي و ما على باليش بيكم"، "علمكم ما يعنينيش، نحب نتصرّف في فلوسي و ما يهمنيش فيكم"... و غيرها من عبارات تبارك الله يقولو فيها بعض (و نأكّد على بعض) التوانسة الي نرجسيّتهم المرضيّة خلّاتهم يتوقعوا انّو تونس لازم تحنّيهم باش يرضاو عليها، و الّا فهي لا شيء بالنّسبة لهم...
أنت لاباس عليك؟ رجل اعمال؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون (مهما كان حالهم، موفرينلك أمن على رزقك و اع(هلك)، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... قريت؟ المدرسة و المعهد و الجامعة و المعلمين و الأساتذة و الأساتذة الجامعيّين، بكلهم صرف على بناءهم و على اجورهم الشعب هذا من ضرائب مواطنيه و شركاتو... سيّارتك و سيّارات و شاحنات شركاتك اتذور في البلاد على طرقات صرف على بناءهم الشعب هذا من ضرائب مواطنيه و شركاتو، شركاتك تستعمل في الماء و الضوء المدعّم من ميزانية الشّعب التّونسي...، الاكل الي في كرشك دفع جزء من كلفتو الشعب هذا...عندك كوادر و خبراء يخدمو مع شركاتك؟ كل واحد فيهم صرف على تكوينو الشعب هذا دم قلبو من ضرائب مواطنيه و شركاتو... جواز سفرك الأخضر الي مكنك باش تخرج اول مرة من البلاد هذي و تعمل افاريات و سياحة، هو جواز خذيتو خاطرك جزء من الشّعب هذا، البنوك الي تتعامل معاهم و تاخو منهم في القروضات و تخبي فيهم في فلوسك، لولا انّو الشعب هذا صرف من ضرائب مواطنيه و شركاتو باش يكوّن كوادرهم، راهم موش موجودين... سلعتك يشري فيها الشّعب هذا و موش شعب آخر اذا كانت سلعة لا تمكّنك من التّصدير، و اذا انت مصدّر، فراهو الشعب هذا بفضل ادارتو عملك إجراءات تشجّع على التّصدير و قبل يعطيك تشجيعات نقصت من ميزانيتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت صاحب مهنة حرّة؟ محامي مهندس، طبيب، خبير محاسب، محاسب، عدل؟ انت تاجر او حرفي؟ صاحب محلّ، صاحب مطعم، مقهى، محل تجاري، ورشة؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... تكوينك في الجامعة تكلّف مليارات دفعهم الشّعب هذا من دم قلبو ضرائب مواطنيه و شركاتو، سكنت في المبيت الي بناه الشعب التّونسي، ركبت في النقل العمومي بإشتراك رمزي و الشعب التونسي تكفّل بالكلفة الحقيقية متاع نقلك، شريت دواء مدعّم من عند الشّعب التونسي، استعملت ماء و ضوء و محروقات مدعّمين بالاف المليارات من ضرائب الشعب التونسي بمواطنيه و شركاتو... تخدم في القطاع الخاص خاطرك تكوّنت في المستشفيات العموميّة الي بناها الشّعب التّونسي بآلاف المليارات من ضرائب مواطنيه و شركاتو، تترافع في محاكم بناها الشّعب التّونسي بآلاف المليارات من ضرائب مواطنيه و شركاتو.... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت موظّف عمومي؟ عامل في القطاع العمومي؟
شهريتك يدفع فيها الشّعب التّونسي من من ضرائب مواطنيه و شركاتو، انت من المحظوظين في تونس الي نجمت تدخل لخدمة ما تتظلمش فيها، تغطيتك الاجتماعيّة و أوقات خدمتك و العطل متاعك مضمونة بالقانون و لا احد يعتدي عليها، انت من المحظوظين الي تتمتّع بإستقرار العمل و ما تخافش تطّرّد و هذا يسمحلك انّك تكون من أصحاب الاولويّة في القروض... كل هذا لأنك تخدم عند الشعب التونسي... انت تعيش من مواد مدعومة بفضل ميزانية الشعب التّونسي، انت تستهلك في ماء و كهرباء و محروقات مدعّمين بآلاف المليارات من ضرائب الشعب التونسي بمواطنيه و شركاتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت تعمل في القطاع الخاص؟ انت تعتبر نفسك اقلّ حظّ من غيرك اذا لم تكن من الكوادر الي يخلصو برشا؟
و رغم كلّ شيء، انت تتمتّع بكلّ ما وفّره الشّعب التّونسي من امن و عدالة و طرقات و مستشفيات و دعم مواد غذائيّة و ادوية و وسائل ترفيه... الطريق الي تمشي فيه، المدرسة و المعهد و الجامعة الي قريت فيهم، الضوء الي تستعمل فيه، الماء الي تشرب فيه، كلّهم من افضال هذا الشّعب عليك... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت شاب نقرا لا علاقة بكل هؤلاء؟
تونس ما عملتلك شي؟ تونس بلاد خايبة؟ في بالك انو المدرسة و المهد و الجامعة الي خلّاتك تخرج من الامية تتكلّف أموال مهولة دفعهم الشّعب هذا؟ في بالك الي الأستاذ الي يقرّي فيك يخلّص فيه الشّعب الي داير بيك في الطريق؟ في بالك انّو القهوة الي تقعد فيها و تهزّلها في صاحبتك لولا ما وفّره الشعب الي داير بيك من امكانيّات اساسيّة راهي موش موجودة؟ في بالك انّو حتّى طابع السكّر الي تحطّ فيه في قهوتك، الشّعب الي داير بيك مدعمو باش سيادتك تنجّم تشرب قهوة، في بالك انّو الستاد الي تشجع فيه جمعيتك متكلّف مئات المليارات دفعهم الشّعب الي داير بيك من دم قلبو من ضرائب مواطنيه و شركاتو؟ في بالك انّك تهمل في الشّارع و تروّح مطمان و متأكّد انّو بوك و امّك و خوك و اختك لاباس ما تعدّى عليهم حدّ خاطر فمّا امن و قضاء جهّزهم و دفع اجورهم الشّعب الي داير بيك؟ في بالك انّو لولا دعم المواد الأساسيّة الي دافعو الشّعب هذا من دم قلبو، راهي حتى الوجبة الي يوفّرهالك بوك طاح مستواها؟ في بالك انّو هاك الكرّاسة الي تكتب فيها مدعّمة كيف كيف من ضرائب دفعها مواطني و شركات الشّعب الي داير بيك؟ في بالك انو الطبيب الي يداوي فيك و في عايلتك و تسترجعو مصاريفو من منظومة ضمان صحّي يدفع فيها الشّعب الي داير بيك؟ في بالك انو الPc الي تكوناكتي منو لولا الشعب هذا خدم و صدر و دخل عملة صعبة و لولا الشعب هذا تسلمف عملة صعبة باش نجمنا نستوردوه راك ما تعرفش كيفاش يحل الPc اصلا ؟ في بالك انو انترنت الي تستعمل فيها، الشعب الي داير بيك في الشارع صرف مئات المليارات من ضرائب مواطنيه و شركاتو على تجهيزاتها باش وصلت لبيتك و تلبونك؟ في بالك؟ في بالك؟ في بالك؟؟؟ ... في بالك انّو الشعب هذي و البلاد هذي طامعين انّك انت توّا تعطيهم و تعمللهم و موش العكس؟
انت من الطبقة السياسية تحكم و تعارض ؟
الهواء الي تتنفس فيه راهو بفضل الشعب هذا، انت غادي خاطر الشعب هذا حطك بعد بعدما انت وعدتو بالجنة على الارض، لذا إياك تقول انك فشلت بسبب ظروف أو تعطيل، لما تقدمت للانتخابات عارف روحك موش باش تحكم سويسرا بل تونس بمشاكلها، أي عذر لفشلك هو فقط دليل انك فاشل، أي نقص ثقة من الناس في دولتهم سياساتك مسؤولة عنه مهما فعلت المعارضة، انت المسؤول الوحيد، و البلاد هذي و الشعب هذا أصحاب فضلك عليك في مكانك و تكوينك و اكلك و شريك، انت لا شيء بدون هذا الشعب، و كل تهاون منك في إرضاءه خيانة، كل جبن منك إزاء الفساد خيانة، كل تقاعس أو كسل خيانة، لو عملت ليلا نهارا فستظل أيضا و دائما مدينا لهذا الشعب بما انت فيه....
اخيرا، راني ما قلتش نعيشو في جنة، و ما قلتش الي يحب خير عيب عليه، و ما قلتش بلادنا مسيرة كأحسن ما يكون التسيير، قلت فقط، انو كل ما نملك الان كأشخاص، كل ما نعيش فيه الآن، مهما كان بسيطا أو ذو جودة ضعيفة، نحن نملكه و نعيش فيه بفضل تونس و شعبها، لذا تواضعوا و لا تسبو تونس مصدر كل ما انتم فيه
الى كلّ هؤلاء المتبرّمين من هذا الوطن، انتم لاشيء بدون كلّ ما قدّمه لكم هذا الشّعب و هذا الوطن، لاااا شيء تماااااما، فضل الشعب هذا و الوطن هذا عليكم عظيم و جبّار و لن تتمكّنوا من ردّعشره... خدمات و منتجات و ظروف موش كيما كندا و المانيا و اسكندنافيا و اليابان و كوريا؟؟؟ اكيد، لكنها خدمات و منتجات و ظروف افضل ممّا تقدّمه عشرات و عشرات الأوطان لمواطنيها، تحبّو خدمات و منتجات كيما كندا و المانيا و اسكندنافيا و اليابان و كوريا؟؟؟ كونوا كما هاته الشّعوب في الثقة و الاستشهاد في العمل و التحضّر و احترام حرّيات الغير، وقتها لن تتساءلوا لماذا لا نعيش مثلهم، خاطر سنعيش مثلهم بدون شك لو تصرّفنا مثلهم....
تحيا تونس |
مساء الخيرات بلادي
على هامش الفساد الي الناس الكل تحب تقاومو و الإحساس العام عند المواطن هو انو مازال ما صار شي، اعتقادي البسيط أن أسرع طريقة للقضاء على الفساد هو نشر كل شي...
في الدول المتقدمة، الي عدم خلاص الضرائب فيها هو أكثر جريمة تحتقرها الشعوب و الي يعملها يفقد شرفه و ثقة الناس فيه، و في أمريكا بالذات، دافعي الضرائب ينجم يطلع على أدق وثائق المصاريف العمومية (باستثناء الأمنية و العسكرية منها طبعا).. المشاركون في العروض العمومية، تفاصيل العروض التقنية و المالية، كل المعلومات عن هوية الفائز، تطور الإنجاز يوم بيوم... و هوني ما نحكيوش على المشاريع الكبرى برك، نحكيو على اي مشاريع مهما كان حجمها في اي دشرة امريكية...دافع الضرائب ما يعملش مطلب باش يشوف المعلومات هذي، كل المؤسسات العمومية و الجماعات المحلية مفروض عليها النشر الآلي و الفوري لهذه المعلومات على الإنترنت... دافع الضرائب يدخل يشوف وقت ما يحب...
لذا، بإعتبار قلة الموارد المالية لتقوية إمكانيات القضاء و نقص الوسائل القانونية كيما ذكر السيد يوسف الشاهد، الأفضل نبداو بالنشر، و يا حبذا في تونس نجبرو بأمر من رئيس الحكومة كل هيكل عمومي :
* أولا و في مرحلة اولى : نشر كل المعلومات الي حكينا عليهم لفوق بالنسبة للصفقات الي تهم المشاريع الكبرى و الشراءات الكبرى، بعد فتح العروض و اختيار الفائز، يتم نشر كل التفاصيل التقنية و المالية للمشاركين في طلب العروض، و نشر منهجية الترتيب التفاضلي الي اتبعتها لجنة الفرز، و نشر كل المعلومات المالية عن الفائز... و بعد الانطلاق في التنفيذ، نشر التطور الشهري للانجاز، و قيمة المصاريف الي تم دفعها...
* ثانيا، النشر الفوري لتقارير مراقبي حسابات المؤسسات العمومية، و هوني ما نحكيوش كان على القوائم المالية، نحكيو أيضا على تقرير الرقابة الداخلية الي يبين فيها مراقب الحسابات مواطن الخلل في إجراءات المؤسسة و الي تنجم تأدي للضرر بممتلكاتها و تخلق إمكانيات الفساد
* ثالثا، وضع سجل وطني للشرف، فيه الهويات المفصلة للمتحيلين الي صدر في شأنهم حكم نهائي بالسرقة أو التحيل أو الاستيلاء على المال العام أو إصدار صكوك بدون رصيد، كيف كيف، يتحط فيه هويات المتهربين من الضرائب الي صدر في شأنهم حكم دفع نهائي... و خرافة " تشهير " راهي غريبة ما موجودة كان في ثقافتنا، لن يتم فضح مواطنين شرفاء، هنا بالعكس سننبه المواطنين الشرفاء من التعامل مع من خان الأمانة، و من حق المجتمع انو يعرف الناس هذي و يشهر بيهم، باش يكون رادع إضافي يخلي الي يحب يتحيل يفكر الف مرة قبل ما يعمل عملتو... و الي يخرج إسمو في السجل، كا يتنحى إلا بعد 5 سنوات من انقضاء عقوبتو القانونية
* رابعا: في قانون الكسب الغير مشروع (من أين لك هذا) و هو قانون هام جدا جاي في الأيام القادمة، يفرض التصريح بالممتلكات قبل و بعد تولي المسؤولية العمومية، لابد من إضافة فصل هام جدا، الفصل هذا لازم يقول انو الي كي يخرج و ما يصرحش بأملاكو الكل (يعني يخبي حويجة ما يقولش عليها) فإنو تفطن مصالح الدولة بعد ذلك للأملاك الغير مصرح بها، يؤدي آليا إلى افتكاك هذه الأملاك لصالح الخزينة العامة للشعب التونسي، يعني لا محاكمة جديدة لا مصاريف زايدة لا والو، يكفي انو قاضي يثبت انو فما ملك لم يتم التصريح به، يعني مباشرة افتكاك هذا الملك من طرف خزينة الشعب التونسي
* خامسا، و الأهم، و كنا قلنا عليها قبل، يجب سن قانون جديد في ما يتعلق برشوة الأعوان العموميين، و القانون يلزمو يسمح للعون العمومي انو يحصل على نصف قيمة الرشوة المعروضة عليه، إذا من البداية يبلغ على الامر، و تحت اشراف القضاء منذ البداية يتم مسك الراشي في وضع تلبس... قانون كيما هذا، باش يخلق خاصة مناخ من الشك المرعب لدى الراشي، لأنو يعرف أن المرتشي، ممكن يربح نصف الرشوة المعروضة دون أن يخالف القانون و يكون هو المجرم الوحيد في الحكاية...
* سادسا : تفعيل قوانين مصادرة جميع املاك من يتورط في التهريب بما انو جريمة منظمة . في امريكا اي شخص يتعامل مع الكارتال كي يكون باعلهم كعبة حلوة يفكولو املاك الكل بما انو يدعم في الجريمة المنظمة
ليلتكم زينة يا توانسة |
مساء الخيرات بلادي
اعادة
رفيق عبد السلام و مليار الهبة الصينية
المأساة في تونس، انو المواقف تتبنى على الانتماء الحزبي، موش على مصلحة البلاد، و الحكايات الي تأخذ صيت و تعمل بوز ما يهمش صحيحة أو غالطة مادامها تأدي إلى مهاجمة توجه أو قيادي من حزب آخر... حكاية المليار الصيني و رفيق عبد السلام مثال من الأمثلة... قعدت تتعاود و تتكرر رغم انو الحقيقة لا علاقة لها بالواقع، و كل ما يرجع حديث على الفساد يتجبد الراجل و تقوم عليه حملة كالعادة... ما يهمنيش فيه و في افكارو، ما يهمنيش في توجهاتو، أما الصدق يا رسول الله، خلي الحقيقة برك توصل للناس... و على هامش الحرب على الفساد الي أعلنها الشاهد الجمعة هذي، و عودة الحديث على الفساد كبوز اللحظة، رجعت غناية المليار و رجع المليار... احنا كنا بينا هون من جانفي 2016 انو الحكاية بيدونة و لا فيها لا سرقة لا والو
دائرة الحسابات حققت في الحكاية، و في تقريرها عدد 28 في الصفحات 123 و 124 قالت بوضوح أولا انو بعد ما الصينيين طلبوا ترك الهبة سرية، وزارة الخارجية بعثتلهم رقم حساب الوزارة في الشركة التونسية للبنك، و الفلوس تصبو اذا، موش في حساب رفيق عبد السلام، و إنما في حساب وزارة الخارجية في الSTB، حساب اسمو "خارجية خاص"...
باهي، هوني دائرة الحسابات تقول انو الإجراء هذا مخالف لقانون الميزانية، و انو الفلوس كانت تنجم تتصب في حساب الخزينة العامة للبلاد التونسية، و تقعد سرية رغم ذلك....
دائرة الحسابات تقول زادا انو في 25 أكتوبر 2012، وزير المالية بعث مراسلة لوزير الخارجية يطالبو فيها بإصلاح المخالفة، و تحويل الفلوس من حساب وزارة الخارجية في الSTB إلى الخزينة العامة للبلاد التونسية، و بالطبيعة الفلوس باش يقعدو تحت تصرف وزارة الخارجية حتى و هوما في حساب الخزينة العامة للبلاد التونسية، خاطرهم فلوس مخصصين لتنظيم منتدى الصداقة الصيني العربي ...
دائرة الحسابات ثبتت في تطور الحكاية و لقات انو بالفعل، تم تحويل كل أموال الهبة الصينية من حساب وزارة الخارجية في الSTB إلى حساب الخزينة العامة للبلاد التونسية، و التحويل تم بتاريخ 31 ديسمبر 2012.
والي يحب يثبت علينا، يمشي لموقع دائرة الحسابات و يحل التقرير 28 و يمشي للصفحات 123 و 124
و كيما حكينا لفوق، الحكاية موش مربوطة برفيق عبد السلام، الرياضة الوطنية في بلادنا هي التشويه و التخوين: انت ارهابي، لا انت كافر، لا انت فاسد، لا انت مافيا، لا انت عميل..... من 2011 لليوم و فايسبوك ماكينة طاغيين عليها صفحات الكذب من الجهات الكل، و الشي هذا اما جاي من السياسين، اما يأثر على السياسيين... الله يحسن العاقبة
ليلتكم زينة يا توانسة |
اعادة
تقديرات بحوالي 43 مليار في مهب الريح
مساء الخير
في تونس، كلما مجموعة افراد أو قرية أو جيهة أو نقابة قطاع عام، يعملو مشكل كبير بسبب طلبات معينة (بجاه ربي افهموني راني هوني ما نحكيش على مشروعية المطالب أو لا، و الي ما يعرفش الصفحة، يهبط يلوج على مقال التفاوت الجهوي باش يفهم انو الأمر هذا فضحناه بالارقام)، المفيد تصير فترة مد و جزر تنتهي ب"مفاوضات" و اتفاق...
الاتفاقات هذي صحيح تهم هاك المجموعة متاع الأفراد أو هاك الجهة، لكن، لكنها اتفاقات يتم تحمل كلفتها على ميزانية الشعب التونسي بكلو أو على ثروات البلاد، يعني الاتفاقات تتدفع من فلوسنا الي يدفعوها المواطنين و الشركات للقباضات في شكل ضرائب، و إلا تهم ثروات البلاد الي من المفروض يتمتع بيها الشعب التونسي بكلو بالتساوي، خاطر كل الآليات و البنية التحتية بمئات المليارات الي تعملت لاستغلال هاك الثروة، تعملت بفلوس كامل الشعب التونسي....
الغريب، انو حتى اتفاق من النوع هذا، و الي صاروا كثير بعد الثورة، ما تم نشر فحواه للشعب التونسي الي باش يتحمل تكلفتو... يعني قطّوس في شكارة، و العملية هذي، منّعت وقتيا الحكومات المتعاقبة بعد الثورة، لكن بقاءها في السر، خلاها تتعدى رغم أنها في عديد الحالات اتفاقات فيها ذبح و تجني على 11 مليون تونسي لصالح جهة أو نقابة أو مجموعة افراد، و بالطبيعة الشعب التونسي، ما يفيق بحجم الخنار، إلا بعد مدة طويلة...
اقراو الإعادة التالية لمقال هبطناه سابقا باش تفهموني:
عمال الحضائر
التقرير السنوي لمجمل اعمال خبراء دائرة المحاسبات عام 2014، فيه نتائج مهمات الرقابة على مجموعة من الوزارات و مؤسسات الدّولة... و احنا الجمعة هذي، باش نحكيو على بعض النقاط الواردة في هذا التقرير، و اليوم باش نحكيو على نقطة تهمّ عمّال الحضائر...
دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013...
هاو آش لقات بعد التثبت:
4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم...
مازال
فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم...
مازال
فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم...
نزيدكم؟؟؟ الحالات برشا لكن نختموا بمجموعة أخرى تجي نكتة...
فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات، تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم...
الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 43 مليار، خرجت من جيوب التوانسة الي تخدم و تخلص في ضرائبها، و مشات لناس ما تستحقش، و حكوماتنا الموقرة، كل مرة تجبن أمام ضغط مجموعة، و تصحح معاهم اتفاقات كارثية... 43 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن لا، فمّا ناس قررت تسرقهم... و كيما الي ما يخلصش الضرائب الي عليه سارق، و الي يأخذ في صفقات عمومية بالرشوة سارق، كيما الناس هذي، سرّاق، لا فرق بينهم...
الحاصل، مادام فحوى هالاتفاقات ما يخرجش للرأي العام، مادام باش نشوفو خنار متواصل
ليلتكم زينة يا توانسة |
مساء الخيرات بلادي
سُئِل Kenneth Arrow صاحب جائزة نوبل للاقتصاد : "ما هي حسب رايك مصادر الثروة الاقتصادية في اي بلد؟"، الرجل فاجأ الجميع بالاجابة التالية :" مصادر الثروة هي الثقة، ثقة المتعاملين الاقتصاديين فيما بينهم، ثقة الشعب في جودة السلع و الخدمات التي يصنعها، ثقة الشعب في بعضه، ثقة الشعب في رجال السياسة، الثقة هي ما يصنع الثروة الاقتصادية الوطنية"....
باش تفهمو كلامو السيّد هذا، خوذو 6 دقائق من وقتكم و تفرجو في الفيديو هذي حول كوكب الدنمارك البلد صاحب المرتبة السادسة عالميا من حيث المنتوج الداخلي الخام للفرد الواحد:
https://youtu.be/QEjR2X0tB6M
ليلتكم زينة يا توانسة |
خارج موضوع الصفحة:
نواب مؤسسين معتصمين في سفارة الاتحاد الأوروبي خاطرهم طامعين في منحة اكل خلال الثلاث سنوات الي عداووها في المجلس التأسيسي.... مسكينة بلادي والله😔
المأساة انو فما ناس قامت من النوم نهار 23 أكتوبر 2011 و مشات شدت الصف، و دخلت للقاعة و هزت ورقة و دخلت للخلوة و انتخبت هؤلاء... و بالنهاية، هؤلاء دخلوا تاريخ تونس كنواب مؤسسين و تحسبو علينا من جملة من صوت على دستور الجمهورية الثانية....
الديمقراطية ليست نظاما كاملا و رغم ذلك تبقى تفضل نظام حكم بلغته البشرية لحد الان... لكن فما قولة تُنسب لونستون شرشل ممكن تعبر على مساوئ الديمقراطية: "افضل حجة ضد الديمقراطية هي نقاش لمدة 5 دقائق مع ناخب ذو ثقافة متوسطة"
على خير |
مساء الخيرات بلادي...
رحلة اخرى طويلة و الي عندو نفس يتبّع😁 بإذن الله ما يندمش
اليوم باش نحكيو على استعمال الكاش في تونس، و الأثر متاعو على حياة المواطن...
في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى...
أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟
أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب التهرّب من الضّرائب الي فاقو بيه عبر تتبّع حساباتو البنكيّة وقتها...
ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا...
ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم...
رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة...
بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة...
الخلاصة: اكثر ملفّ حارق في بلادنا، هو القضاء على التّعامل بالكاش، و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعوك وارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و بالطّريقة هذي نشضجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي ....
ليلتكم زينة يا توانسة... |
زميلتهم تعاركت مع مواطن.... سكرو البلديات...
على خير يا توانسة |
السلام عليكم
ستاتي متاع مشاكل😁 و عارفو باش يجيني منو برشا سب😐
في القطاع العام، الموظف ما يعيشش الستراس متاع القطاع الخاص و ضغط العرف و الانتاجية ، في القطاع العام قلة و ندر فين تلقى موظف تتحطلو اهداف إنتاج يتحاسب عليها، و حتى لو توجدت اهداف انتاحية و ما تحققتش، موش مشكل، قل و ندر فين الشي يأثّر في التطور الإداري للمسار المهني...
عل عكس القطاع الخاص فين الخسارة و الربح يتحملهم العرف صاحب الشركة، في القطاع العام، العرف هو الشعب التونسي و صاحب الشغل هو الشعب التونسي، هو الي يتحمل الخسائر و هو الي يخلص الموظفين من جيبو باش يخدموه...
في القطاع الخاص، زيادة شهاري العمال معناها زيادة في موارد الضرائب على الأجراء الي تدخل للميزانية، بينما في القطاع العام، لما تصير زيادة، فإنو الشعب التونسي لازمو يلقى موارد تغطي الnet الي يتصب للموظف و لازمو زادا يلقى موارد باش يحسبها كوم كوا ضرائب و يقصها و يعاود يصبها للميزانية...
في القطاع العام، الموظف يتمتع باستقرار غير طبيعي لموقع العمل، ياخذ حقوقو كاملة و اكثر، في القطاع العام، من النادر جدا تلقى الإدارة ظلمت الموظف او فكتلو حقوقو، الإدارة اتطبق حرفيا قانون الشغل و قانون الوظيفة العمومية، و حتى لو صار ظلم، موظف القطاع العام ما يمشيش يشكي لمحكمة العرف كيما القطاع الخاص، لا لا، يمشي المحكمة الإدارية و في 99% من الحالات يربح قضيتو، في القطاع العام لما موظف يربح قضيتو، الإدارة اتطبق آليا، بينما في القطاع الخاص، لازمو شكوى اخرى لتنفيذ الحكم، و برا عاد كان وصل لحاجة...
النقابات في القطاع الخاص هي أمر ضروري و مصيري بينما في القطاع العام هي بكل بساطة طريقة لابتزاز شعب كامل...
القطاع العام ينجم يبقى، و ينجم يولي قطاع منتج بشرط واحد: حل جميع النقابات و تجريم العمل النقابي في القطاع العام، الي يحب يخدم عند الشعب التونسي، راهو كيفو كيف الجيش و الامن الوطنيين، لذا ما عليه الا يقبل يخدم حسب قانون الشغل و قانون الوظيفة العمومية، و اذا ما عجبوش يتفضل يفك مكانو و يحط نفسو في سوق الشغل و خلي القطاع الخاص يحكم على كفاءتو و قيمتو الشغلية...
كل كلمة حول عدم صعوبة و اضناء القطاع العام لا تقصد التعميم، نعرف فما أقلية نادرة هازة العمل على ظهرها و رغم ذلك ما تاخو في شي زيادة على اغلبية الكركارة... احترامي للشرفاء منهم و الذين لن يزعجهم بتاتا اختفاء النقابات
#تجريم_النقابات_في_القطاع_العام
على خير يا توانسة |
مساء الخيرات بلادي...
البنك المركزي اعلن نهار 5 مارس الي فات، التّرفيع في سعر الفائدة الرّئيسي متاعو، او ما يسمّى بالفرنسية le taux directeur de la BCT، الي طلع من 5 الى 5,75%... هات نحاولو نفهمو الحكاية مع بعضنا مع شيء من التبسيط،...
هيّا برّا نقصدو ربّي، الثنيّة طويلة راهي، و الي عندو نفس بإذن الله ما يندمش على الرّحلة 😁
البنوك المركزيّة في العالم اجمع، مهمّتها الاولى، هي السياسة النّقديّة متاع البلاد، وتتمثّل أساسا في التحكّم في زوز حاجات هي: قدّاش حجم فلوس الي تدور في البلاد وقدّاش نسبة الانتيريس في البلاد...
حجم الفلوس الي تدور في البلاد، يتحكّم فيه أساسا عبر المبلغ الي يسلفو هو للبنوك... أي نعم... خاطر البنوك لمّا تستحق، تنجّم تتسلّف من البنك المركزي على نهار او على جمعة او اكثر..
و نسبة الانتيريس في البلاد يتحكّم فيها عبر نسبة الفائدة الرّئيسيّة متاعو او الtaux directeur الي نحكيو عليه... و اليوم باش نحاولو نفهمو مع بعضنا هالtaux directeur و شنوّا تأثيرو على حياة المواطن العادي...
شنوّا الtaux directeur بالضبط؟
الترجمة الأقرب بالعربيّة هي النّسبة التّوجيهيّة الي يحدّدها البنك المركزي لإقتصاد البلاد، و النسبة هذي ما تتغيّرش يوميّا او حتّى شهريّا حسب تطوّر السّوق، و انّما تتغيّر بقرار من مجلس إدارة البنك المركزي، مرّة كلّ بعض اشهر في اغلب الأحيان، و ساعات تقعد أعوام ما تتبدّلش (كيما بين 2003 و 2006، و بين 2006 و 2009)... و المقصود بالنّسبة التّوجيهيّة، هو النسبة الي توجّه باقي النّسب، يعني طلوع الtaux directeur و هبوطو، يليه مباشرة تغيير في باقي النسب النّقديّة في البلاد، و الي المواطن ما يعرف منها الّا الTMM...
شنوّا الـTMM؟
في العالم اجمع، البنوك العاديّة تتسلّف من بعضها على نهار، لاسباب تتعلّق بتوازناتها الماليّة كلّ يوم، و طبعا السلف يتمّ بالانتيريس...
لمّا البنوك تتسلّف من بعضها على نهار، فإنّو نسبة الانتيريس الي يطبقوها على بعضهم تتسمّى نسبة الفائدة في السّوق النّقديّة، و معدّل النّسبة هذي على 30 يوم، يتسمّى الـ TMM او معدّل نسبة الفائدة في السّوق النّقديّة على شهر (مثلا TMM فيفري 2018 هو 5,61%)... يعني الTMM هو نسبة الانتيريس الي تدفعها البانكا لمّا تتسلّف من بانكا أخرى على نهار... و الTMMهذا، هو الي يعرفوه المواطنين الي خذاو قروضات… خاطر البانكا لمّا تعطيهم قرض على 15 سنة او اقل، ما تقلهمش راهو الانتيريس كذا في الميا، و انّما تقلهم الانتيريس هو TMM + هامش ( نقطة او 2 او اكثر حسب البنك و نوع القرض) ...
آي و شنيّة علاقة الTMM بالtaux directeur؟
باهي، قلنا البنوك تتسلّف من بعضها يوميّا على نهار.... فرضا توّا، بنك ما يلقاش بنك آخر يسلفو على نهار؟ شنوّا يعمل؟.... وقتها يمشي للبنك المركزي يتسلّف من عندو، و كيف كيف بالطبيعة، البنك المركزي زادا ما يسلّف كان بالانتيريس... و هوني يدخل دور الtaux directeur متاع البنك المركزي... البنك المركزي يقول للبنوك: الي ما لقاش شكون يسلفو على نهار، مرحبا بيه، يجيني انا نسلفو، بشرط ناخذ عليه نسبة انتيريس تساوي الtaux directeur + 1%... يعني اليوم، اذا بانكا تمشي للبنك المركزي باش تتسلّف على نهار، تدفع 6.75%انتيريس: هي الـ 5,75% متاع الtaux directeur + الـ 1%...
نعاود و نحوصل، من جهة عندنا بنوك تسلّف لبعضها على نهار بنسبة انتيريس هي TMM الي تتغيّر كلّ يوم حسب العرض و الطّلب بين البنوك...، و من جهة ثانية، أي بنك ما تعجبوش نسبة الTMM المتداولة بين البنوك، عندو حل انّو يتسلّف مباشرة من البنك المركزي على نهار، و بنسبة انتيريس معروفة مسبقا تساوي الtaux directeur+1%...
باهييي، نتصوّرو توّا انا بانكا عندي فائض سيولة نحبّ نسلّفهم على نهار للبنوك الأخرى... ما انّجّمش نطلب عليهم نسبة انتيريس اكثر من الtaux directeur + 1%، خاطر بكلّ بساطة، وقتها يبعثوني نقضي، و يمشيو يتسلفو من البنك المركزي بنسبة تساوي الtaux directeur + 1%... الوضعيّة هذي، تخلّي الTMM ديما اقلّ من الtaux directeur + 1%... و هكّا، البنك المركزي، اذا يطلّع في الtaux directeur متاعو، فإنّو آليّا يفتح الباب باش الTMM يطلع، و اذا يهبّط في الtaux directeur متاعو، فإنّو آليّا يخلّي الTMM يهبط... و العملية هذي تنجمو تشوفوها في التصويرة الي هبطتناها نهار الاربعاء و فيها تطور الTMM و الTaux directeur من 2011 الى اليوم
الخلاصة من هذا الكلّ، عمليّة التّرفيع في الtaux directeur متاع البنك المركزي، باش تأدّي نظريّا لارتفاع نسبة الـ TMM، و الي بدورها باش تأدّي للتّرفيع في نسبة الفائدة الي يدفعوها المواطنين و الشّركات على القروضات الي ياخذوها من عند البنوك...
يقول القايل علاش؟ فاش قام هذا الكلّ؟ آآآآآآآآآآآش لز حمّة؟
من اوكد مهامّ أي بنك مركزي في العالم، التحكّم في ارتفاع الأسعار او ما يسمّى بالتضخّم، في تونس، حسب المعهد الوطني للإحصاء نسبة تضخّم الأسعار، بلغت 6.9% في جانفي 2018 مقارنة بجانفي 2017... و الشي تواصل في فيفري 2018، فين بلغت نسبة تضخّم الأسعار 7,1% مقارنة بفيفري 2017... يعني الشّي عمّال يزيد، و هذا اذا تواصل باش يقضي على المقدرة الشرائيّة للمواطن... واحد من أسباب ارتفاع الأسعار، هو كثرة الطّلب على السّلع و قلّة الانتاج الي يوفّر هذه السلع...
لمّا البنك المركزي يرفع في نسبة الانتيريس في البلاد، كيما صار نهار 5 مارس الي فات، فإنّو آليّا يصعّب عمليّة اللّجوء للاقتراض على المواطنين و الشركات، و بالطريقة هذي، ينقّص من قدرتهم على الحصول على موارد اضافيّة، و ينقّص بالتّالي من الطّلب على السّلع، و لمّا ينقص الطّلب على السّلع، أسعارها ترخص... كيف كيف، العمليّة هذي باش ترفع من مبلغ القصاصات متاع خلاص القروضات الي ديجا واخذينها المواطنين و الشركات و الي مازلت قاعدة تخلص حاليا، و هذا شي ينقّص من مواردهم، و يخلّيهم ينقصو مصروف، و ينقص الطلب على السلع، و سعرها يرخص...
هوني لازم نفهمو حاجة، هي انّو الأثر عالأسعار متاع عمليّة الترفيع في الـ taux directeur متاع البنك المركزي، ما يظهر الّا بعد عام و نصف - عامين، و هي المدّة اللّازمة باش يوصل اثر السياسة النّقديّة الى الاقتصاد الحقيقي و مستوى عيش النّاس...
لكن يقول القايل، صعوبة الحصول على القروض معناها اقل استهلاك و اقل استثمار، و اقل نموّ، آش عملنا و جاء مليح؟ هوني المسألة تصبح مسألة اولويّات، تسيير اقتصاد بلاد، يعتمد على عديد العوامل و المؤشّرات المتناقضة أحيانا، و القيادة الاقتصاديّة في الأيام العاديّة هي سياسة مراقبة و تعديل دائم للمؤشّرات، و في أوقات الازمات، يتمّ طبعا البداية بمعالجة المؤشّر الأكثر سوء...
ليلتكم زينة يا توانسة |
نداء بكل لطف إلى الكتابة العامة للحكومة، وحدة متابعة أنظمة الإنتاجية في المؤسسات العمومية:
الوضعية المالية للمؤسسات العمومية إلى موفى 2013 تم نشرها في ديسمبر 2015
الوضعية المالية للمؤسسات العمومية إلى موفى 2014 تم نشرها في اكتوبر 2016...
نظريا كنا نتوقعو في تقرير وضعية 2015 باش يخرج آخر 2017...
تو وصلنا لمارس 2018 و التقرير حول الوضعية المالية للمؤسسات العمومية إلى موفى 2015 مازال ما تنشرش...
الرجاء تحيين المعطيات مع الشكر |
مساء الخيرات بلادي...
كثر الحديث في الايامات الأخيرة في بلادنا على مخزون تونس من العملة الصّعبة، هات نفهمو الحكاية مع بعضنا...
مخزون العملة الصّعبة، هو مجموع العملة الاحنبية الي تحت تصرّف البنك المركزي في تاريخ معيّن. و قيمة المخزون هذا، أو قدّاش لازمها تكون بالنّسبة لكلّ بلاد، هو موضوع عدّة دراسات اقتصاديّة في العالم، و الآراء متعدّدة حول الموضوع هذايا... هات نفهمو السّاعة كيفاش يتكوّن مخزون العملة الصّعبة في بلادنا...
أحنا بلاد ما انّجمو نتعاملو مع الخارج، الّا اذا عندنا devise، خاطر بكلّ بساطة، الدّينار التّونسي ما عندو حتى قيمة خارج تونس، و تعاملاتنا مع الخارج، فيها مداخيل، و فيها مصاريف.
مواردنا من العملة الصّعبة تجينا أساسا من 5 مصادر:
أوّلا التصدير
ثانيا السياحة
ثالثا تحويلات عمّالنا بالخارج او الشركات التّونسيّة بالخارج
رابعا الdevise الي يدخل لتونس لمّا نتسلفو من الخارج
و أخيرا الdevise الي يدخل لتونس من الاستثمارات الاجنبيّة، يعني لمّا الأجانب يجيبو فلوسهم و يعملو شركات في بلادنا.
و مصاريفنا بالعملة الصّعبة تمشي أساسا في 3 حوايج:
أوّلا الاستيراد
ثانيا الdevise الي يخرج من تونس لمّا نخلصو ديوننا
و أخيرا الdevise الي يخرج من تونس لمّا الأشخاص و الشركات الأجانب الي في تونس، يبعثو فلوسهم لبلدانهم...
ولازم نعرفو ايضا، انّو تونس كيفها كيف اغلب بلدان العالم الثّالث الي ما عندهاش بترول، مصاريفنا بالdevise، اكثر ببارشا من مداخيلنا بالdevise... يعني على عام كامل مثلا، الdeviseالخارج، اكثر من الdevise الدّاخل... لكنّ الي يخلّينا عندنا مخزون عملة صعبة، هو décalage في الوقت بين دخول و خروج الdevise من بلادنا... يعني كيما العطّار، الي تدخلّو فلوس لمّا يبيع كلّ يوم، و متفاهم مع المزوّدين متاعو، واحد يخلص في نهارو، و الاخر بعد جمعة، و الاخر بعد شهر... المفيد لازم تكون عندو تفتوفة في الكاسة تمشّيلو امورو باش يخلّص بعض مزوّديه، و يكمّل يبيع و يلمّ باش يخلّص مزوّدين آخرين و هكذا دواليك ...
نجيو أخيرا للأرقام، حسب موقع البنك المركزي، مخزون تونس من العملة الصّعبة نهار 06 مارس الي فات، يكفّينا باش نستور لمدّة 78 يوم...
باهي و 80 يوم استيراد حاجة باهية و الا حاجة تخوّف؟ في الحقيقة، ما فمّاش إجابة قطعيّة في الموضوع، تونس سبقلها و عاشت بمخزون عملة صعبة يكفي اقلّ من 80 يوم استيراد، عام 2002 طحنا لـ75 يوم، و عام 2000 طحنا لـ65 يوم... الإشكاليّة هوني، انّو في أعوام 2002 و 2000، الحكاية كانت ساهلة، خاطر كان فمّا استقرار (بالحديد و النّار صحيح، لكنّو استقرار)، و الاستقرار هو اوّل و اهمّ شروط النّموّ الاقتصادي، يعني حتّى لو وقتها طحنا لـ 65 يوم، كانت آفاق العودة السّريعة مطمئنة... اليوم، طيوحنا تحت الـ 80 يوم حاجة تقلّق، خاطر ما فمّا حتى ضمان انّو بلادنا باش تستقرّ امنيّا و اجتماعيّا و سياسيّا، بالعكس تماما، الوضع السّياسي غامض، الاجتماعي متفجّر بالاضرابات و تعطيل الإنتاج، الأمني مازال صعيب و الخطر الإرهابي ما طاحش...
في بلاغو نهار 23 فيفري الي فات، البنك المركزي، طمأن التوانسة، و قال انّو المخزون باش يرجع يطلع قريبا بفضل عائدات تصدير الزيت و التمور و السياحة، و خاصّة بفضل القروض الخارجيّة الي باش تدخللنا قريبا... هذا من حيث وضع بلادنا، لكنّ فمّاش قاعدة علميّة تقول قدّاش لازم كلّ بلاد يكون عندها مخزون عملة صعبة؟...
في العالم، ، فمّا حدّ ادنى متاع امان تحكي عليه النّاس الكلّ، هو 90 يوم، الحدّ هذا، اقترحو عالم اقتصاد بلجيكي اسمو robert triffin في دراسة نشرها عام 1947 و اكّدها عام 60... يقلّك كلّ بلاد لازم تضمن انّها عندها باش تستورد ثلاثة شهور لقدّام، يعني مخزون الأمان... يعني بالقاعدة هذي، نلقاو ارواحنا طحنا على مخزون الامان
في العالم، فمّا زادا قاعدة أخرى، عملوها زوز خبراء اسمهم greenspan وGuidotti عام 1999، و القاعدة تقول انّو مخزون العملة الصّعبة لازمو يكفي لخلاص الدّيون الخارجيّة متاع البلاد مدّة عام كامل، بالقاعدة هذي، نلقاو ارواحنا لاباس، خاطر مخزون العملة الصّعبة متاعنا الى حدود 02 مارس، يغطّي مرتين و نصف الديون الخارجيّة الي لازم نخلصوها في 2018 (حسب مبلغ خدمة الدّين الموجود في قانون الماليّة 2018)...
فمّا قاعدة ثالثة عملها عالم اقتصاد اسمو Weir Messick Brown ، و القاعدة هذي تقول انّو مجموع مخزون العملة متاع بلاد، لازمو يغطّي على الأقل 40% من مجموع الدّين الخارجي متاع بلاد... ديوننا الخارجيّة الى حدود 31/12/2017 نلقاوها في حدود 47295 مليون دينار (حسب ماورد في وثيقة تقديم ميزانيّة الدّولة 2018)، و لمّا نقارنوها بمخزون العملة الصّعبة متاع بلادنا نهار 06 مارس الي فات (11238 مليون دينار) نلقاو انّو هالمخزون ما يغطّي كان 23,7% فقط من مجموع ديوننا الخارجيّة... يعني بالقاعدة هذي احنا اقلّ من الواجب يكون عندنا...
فمّا قواعد أخرى مانيش باش نوجعلكم روسكم بيها، لكن هذا الكلّو تنظير... المشكلة انّو الأرقام الاقتصاديّة ما تتشافش كلّ حاجة وحدها، ديما مجموع المؤشّرات الاقتصاديّة و الاجتماعيّة هو الي يعطي فكرة على حال بلاد من البلدان... و الأرقام تبقى ظرفيّة في حياة الأمم... الاهمّ هو: يا ترى قادرين نحسنو و الا لا... بظروفنا الحاليّة، الاستقرار صعيب، و بدون استقرار ما فمّاش تحسّن للإقتصاد...
كان لاحظتو حاجة، قلّ و ندر فين الصّفحة هذي نقدت الي يحكمو، سواء حاليّا او سابقا... لسبب بسيط، هو انّو حسب رايي حكم البلاد هذي و الشّعب هذا هو امر مستحيل، ياسر مصالح متضاربة، ياسر عرك، ياسر تخوين من الجهات الكلّ، و كلّ حد يضرب على درابوه، و الله اعلم مصلحة تونس آش تمثّل بالنّسبة لكلّ حد (نفترض حسن النّية في الكلّ طبعا)... كلامي غالبا يتوجّه للمواطنين كيفي كيفهم، شنوّا كلّ واحد من موقعو ينجّم يعمل باش يحافظ على بلادو لصغيراتو... لذا بالنّسبة لينا، المفيد حسب رايي، هو العمل من موقعنا على رفع مستوى العملة الصّعبة في بلادنا: نخلّيو الشركات تخدم باش تصدّر، انّقصو في استهلاك الكماليّات المستوردة، نشجعو المستثمر الأجنبي باش يجي لتونس، نشجعو التوانسة بالخارج باش يبعثو فلوسهم لاهلهم في تونس، و اخيرا نفرحو بالسّائح... هوني نحكي على دور كلّ مواطن من موقعو، كلّ حد يساهم بتصرّفاتو اليوميّة، وبلادنا تقعد واقفة على ساقيها بإذن الله...
ليلتكم زينة يا توانسة... |
السلام عليكم
شركاتنا العمومية، أو الصندوق الاسود (مزيّن بخط احمر) لاملاك الشعب التونسي...
في الشركات الكبيرة، لازم الحسابات السنوية يصادق عليهم خبير محاسب مستقل... و في الشركات الكبيرة الي عندها ديون تفوق 25 مليون دينار أو الي total bilan متاعها يفوت 100 مليون دينار، الحسابات السنوية لازم يصادقوا عليهم زوز خبراء محاسبين... و المصادقة هذي، نلقاووها في تقرير القوائم المالية السنوية( تقرير فيه رأي الخبراء المحاسبين، ثم أرقام الشركة في العام هذاكا)... لكن الي اهم من تقارير القوائم المالية، فما تقرير يعملوه سنويا نفس الزوز خبراء المحاسبين، و اسمو "تقرير الرقابة الداخلية"، أو "مراسلة الى ادارة الشركة"... التقرير هذا نلقاو فيه مراكز الضعف و مشاكل عدم الامتثال للقوانين و التصرف السليم في كل مستويات نشاط الشركات، من إدارة موارد بشرية، للتصرف في المخزون،للتصرف في الاموال، للتصرف في الصفقات، و غيرهم....
و الخبير المحاسب، يخدم على طول العام في ما يتعلق بتقرير الرقابة، و بعد ما تحضر الشركة حساباتها في ما يتعلق بالأرقام المالية... يعني اذا الشركة ما حضرتش حساباتها، الخبير ما عندو ما يعمل، و اذا الشركة ما نشرت شي للعموم، كيف كيف الخبير ما عندو ما يعمل
و طبعا الشركات المنظمة هي الشركات الي :
* اولا تخرج في تقاريرها المالية في وقتها (يعني 6 أشهر على أقصى تقدير من نهاية السنة المعنية)
* و ثانيا ما عندهاش مشاكل رقابة كبيرة في تقرير مراقب الحسابات حول الرقابة الداخلية...
شركاتنا العمومية، و باستثناء المدرجة بالبورصة، (الخطوط الجوية الي ديجا توخر باااارشة في نشر ارقامها، و البنوك)، اخر أرقام منشورة على وضعيتها المالية (و موش مفصلة) هي أرقام.... 2014... عمرنا ما شفنا تقاريرها المالية المفصلة منشورة رغم انها شركات ملك الشعب التونسي و اضعف الايمان يعرف وضعية املاكو.... و الاتعس، انو شركاتنا العمومية، عمرنا ما شفنا اي معلومة على تقارير الرقابة الداخلية متاعها...
بعد هذا التعتيم، يُصبح الحديث عن مصير هذه الشركات و شنوا لازمنا نعملولهم، مجرد عبث و ضياع وقت، و اي حد ينجم يكذب كيما يحب دفاعا على وجهة نظروا، و تصبح كل المنابر الي تناقش الموضوع مجرد كلام دون معنى...
اليوم الحاجة الوحيدة الي نعرفوها على شركاتنا العمومية، هي انو في 2014 صبينالهم 6070 مليون دينار من ميزانية الشعب التونسي لتغطية جانب صغير من خسائرهم.... ال6070 مليار هذي، تمثل أكثر من 20% من مصاريف ميزانية الشعب التونسي عامتها، و لو نعتبرو انو الشركات هذي لازم تاخذ دعم باش تنجم تبيع بأسعار رخيصة لأسباب اجتماعية، فإنو الدعم الموجه لتغطية خسائر البيع بأسعار رخيصة كان في حدود 4300 مليون دينار سنة 2014، و حتى لو اعتبرنا انو التصرف في الدعم يتم بطريقة متميزة من طرف شركاتنا العمومية و انو ال4300 مليون دينار ماشية في بقعتها،فإنّو يبقاو 1770 مليون دينار تصبّو للشركات هذي لتغطية خسائرها الي ما عندها حتى علاقة بدعم المواد الغذائية و النقل و المحروقات و الكهرباء...
والا تعرفو، كيفاه، موش صندوق اسود، صندوق اسود و عليه خط أحمر
ليلتكم زينة |
ملاحظة للملتحقين حديثا بالصفحة و يسألوا شنية حكاية بعض المقالات على تنزانيا:
في الصفحة هذي تنزانيا تلعب في نفس دور غابة ابن المقفع |
تفسير مبسّط بالدارجة لكل مكوّنات الميزانية في 2018، عمل متميز من وزارة المالية...
تذكرو، النفقات كيفها كيف الموارد، هي توقعات، و الأرقام هذي هي أرقام نتوقعو أنها تحصل على عام كامل... و نتمناو انو توزيع الدخول التدربجي للموارد بميزانية الدولة على طول العام، ما يكونش متخالف برشا في الوقت مع النفقات التدريجية على طول العام...
http://www.finances.gov.tn/index.php?option=com_jdownloads&Itemid=581&view=finish&cid=1401&catid=8&lang=fr |
تكملة المقال السابق : الي يحب يثبت علينا الأرقام:
المصادر
بالنسبة للمساهمة في الpib:
ادخل لموقع المعهد الوطني الاحصاء و قم بما يلي :
Statistiques
Requête de données
Données de production
Valeurs ajoutées
Région Tunisie
Indicateur : Structure en % par secteur d'activité au prix courant
Date : dates disponibles
بالنسبة للعملة الصعبة و التصدير :
ادخل لموقع المعهد الوطني الاحصاء و قم بما يلي :
Statistiques
Requête de données
Données socioéconomiques
Commerce extérieur
Valeur :
Importation
Importation par produit
Produits miniers
Date : date disponible
Indicateur : importation au prix courant
و مبعد ادخل لموقع البنك المركزي :
Statistiques
Position extérieurs
Balance des paiements
Recettes
Opérations courantes
Exportation
Marchandises
Services
Revenus du travail
Puis choisi les dates que tu veux et clique sur l'icône Excel
بالنسبة للمساهمة في ميزانية الدولة
ادخل لموقع وزارة المالية
Nos domaines
Budget
Chiffres
Synthèse des résultats du budget
Exporter Excel
كي تحل الfichier
امشي ل recettes non fiscales
Ligne : revenu des participations
المبلغ الي تلقاه غادي، اقسمو ي كل عام على المجموع متاع كل عام الي تلقاه في كل من :
Recettes fiscales
Recettes non fiscales
Ressources d'emprunt |
مساء الخيرات بلادي...
بحكم الاحتجاجات الي صايرة على الفسفاط في الحوض المنجمي، و هي الحقيقة احتجاجات ما وقفتش من 2011 لليوم، و كل عام، شركتي المجمع الكميائي و فسفاط قفصة يعملو تنازلات و ينتدبو فوق طاقتهم، السنة الي بعدها تتعاود نفس المشكلة، و تجي ناس أخرى تحب تاخو بايها... لذا اليوم باش نحكيو على مساهمة الفسفاط في الاقتصاد التّونسي، و نفسرو هالمساهمة بالتفصيل...
الفسفاط في تونس يتمّ استخراجو خام من طرف شركة فسفاط قفصة، و المجمع الكيميائي في قابس و صفاقس، يقومو بتحويلو الى منتجات كيميائية أخرى نصدرو اغلبها... و مساهمة الفسفاط و مشتقّاتو في اقتصاد بلادنا، انّجمو نقيموها من ثلاثة زوايا:
أوّلا:
قدّاش يساهم الإنتاج في المنتوج الدّاخلي الخام السنوي لبلادنا؟، نذكّر هوني، انّو المنتوج الدّاخلي الخام لبلادنا هو مجموع السلع و الخدمات الجديدة الي تنتجها بلادنا في عام معيّن...
الإحصائيّات المتوفرة في موقع المعهد الوطني للإحصاء، ترجع الى حدود سنة 1997، ومن وقتها حتى لعام 2016، لو نجمعو مساهمة قطاع المناجم بكلّو، الي من ضمنو شركة فسفاط قفصة، و نزيدوه قطاع الصّناعات الكيميائيّة الي من ضمنو المجمع الكيميائي، نلقاوهم مع بعضهم في الفترة هذيكا يساهمو بمعدّل 2,6% سنويّا في مجموع المنتوج الدّاخلي لبلادنا... و اكثر عام ساهمو فيه هالزّوز قطاعات، كان عام 2008، و النسبة ما فاتتش 3,7% عامتها... لو نعملو مقارنة، نلقاو انّو معدّل مساهمة الصّناعات المعمليّة كان في حدود 16%سنويّا في نفس الفترة، و معدّل مساهمة قطاع النّزل و المطاعم كان في حدود 5,5%...
نتعدّاو للنّوع الثّاني من مساهمات قطاع الفسفاط في الاقتصاد الوطني،
وهي مساهمتو في التّصدير، يعني قدّاش مساهمتو في تدخيل العملة الصّعبة لبلادنا، و هوني الإحصائيّات موجودة من عام 94، و كيف كيف هوني، لمّا نحكيو على الفسفاط، نحكيو على تصدير الفسفاط الخام و مشتقّاتو، من DAP و Acide Phosphorique وSuper Triple Phosphate.. معدّل مساهمة المنتوجات هذي الكلّ في مجموع صادرات بلادنا بين 1994 و 2016 هو 5,1% سنويّا، و اكثر نسبة صارت عام 2008 بـ 9,8%... لو نعملو مقارنة، نلقاو انّو معدّل مساهمة السياحة الي تعتبر تصدير في الاقتصاد خاطرها اتدّخّل عملة صعبة زادا، نلقاو انّو السياحة تساهم في صادراتنا اكثر من مرّتين قد مساهمة الفسفاط، و عمرو الفسفاط ما جابلنا عملة صعبة اكثر من السياحة حتى في أعوام العمليّات الإرهابيّة بعد الثّورة، و في عام 2015، تصدير زيت الزيتونة وحدو جابلنا عملة صعبة قد الفسفاط بمرتين و نصف...
أخيرا،
شنوّا حجم الأموال الي تتحوّل من أرباح فسفاط قفصة و المجمع الكيميائي الى ميزانيّة الدّولة لتمويلها مباشرة؟... للأسف في ميزانيّة الدّولة، ما نلقاوش تفاصيل الأموال الي جايّة مباشرة من أرباح كلّ مؤسسة عموميّة وحدها... لكن نلقاو مجموع الأموال الي جايّة من أرباح كلّ المؤسّسات العموميّة مع بعضها، يعني أرباح شركات الفسفاط و المجمع الكيميائي و الاتصالات و البترول و البنوك و النقل و كل الشركات العموميّة مهما كان نوعها و نشاطها... و لمّا نغزرو لمعدّل مساهمة أرباح هذه الشركات في ميزانيّة الدّولة، نلقاوه بين 1986 و 2017 ما يفوتش 3,4%، و نعاود نذكّر هوني، انّو ما نحكيوش على مساهمة شركات الفسفاط برك، و انّما نحكيو على مساهمة كلّ الشركات العمومية بما فيها الفسفاط...
باهي، اذا مساهمة الفسفاط في المنتوج الدّاخلي الخام ما تفوتش 2,6%، و مساهمتو في إدخال العملة الصّعبة عبر التّصدير ما تفوتش 5,1%، و مساهمتو في ميزانيّة الدّولة اقلّ برشا من 3%، علاه يبقى رغم ذلك هامّ جدّا لبلادنا، فمّا 3 أسباب رئيسيّة حسب رايي:
اوّلا، اذا مساهمة القطاعات الأخرى يجيبوها مئات اذا موش آلاف الشركات، فإنّو مساهمات الفسفاط يجيبوها زوز شركات كبار برك، و هذا المفروض يجبرنا نحافظو عليهم و نحلّولهم مشاكلهم بسهولة...
ثانيا، احنا بلاد عندنا ديما عجز في العملة الصّعبة، يعني احنا ديجا ما عندناش عملة تغطّي استيراد ما يكفي احتياجاتنا من الخارج من قمح و دواء و نفط و تجهيزات و غيرهم... و أي مصدر عملة صعبة ينقص علينا، يأثّر فينا برشا
أخيرا، قطاع الفسفاط يشغّل في حوالي 30 الف، يعني معيّش قريب 120 الف عائلة من أهلنا في الحوض المنجمي، و الخاسر الأعظم حسب رايي المتواضع، في ازمة الفسفاط حاليّا هوما هذه العائلات...
حسب رايي في الحوض المنجمي فما زوز مشاكل كبار:
بعد اكثر من 50 سنة استغلال و الى حدود الثّورة، بإستثناء مدينة قفصة، الجهة قعدت قاحلة، عانات من المشاكل البيئية و الصّحيّة و العقاريّة متاع استخراج الفسفاط، و في المقابل، ما فمّا حتّى مجهود يُذكر صار في اطار المسؤوليّة المجتمعيّة لشركة فسفاط قفصة، لتحسين مستوى عيش السّكّان في مناطق الإنتاج... و هذا خلق حالة ضيم و قهر دخلت في الADNمتاع النّاس
المشكلة الثّانية، تعطّل الإستثمار الخاص، اوّلا، خاطر البقعة بقات ناقصة بنية تحتيّة، و ثانيا لسبب غريب و فريد من نوعه، مستوى الأجور في فسفاط قفصة، لا علاقة بالواقع الاقتصادي للجهة، و هذاكا علاه، النّاس الكل تحب تخدم فيها، المستثمر الخاص، موش قادر يجلب يد عاملة ليه، خاطرو اذا يخلّص كيما فسفاط قفصة، يطلع خاسر و يسكّر و يروّح، والنّاس تقلك فاش قام عليّا، مادام الشهريّة في الفسفاط خير، حتى انا نحب نخدم في الفسفاط... تسمع حكايات على ناس بخدمتها في الوظيفة العموميّة، تقدّم في مناظرات فسفاط قفصة و تستقيل اذا تقبلت...
هذا طبعا ما غير ما نحكيو على مشكل التنافس بين العروشات في شكون يخدم، ما غير ما نحكيو انّو الي يوصل عشرين سنة يعمل كيف الي قبلو، يسكّر الكيّاس و يعتصم حتّى يدخل للفسفاط،...
الثنيّة هذي ما تعدّيش، و نهايتها افلاس شركة فسفاط قفصة، خاطر الناس ناسيين حاجة مهمّة، ارتفاع كتلة الأجور، نتيجتو زوز حوايج:
امّا ترفيع سعر البيع، و بالتالي يصبح فسفاطنا غالي و ما عاد يتلفتلنا حد، تليها خسائر و افلاس... او المحافظة على نفس السّعر و البيع بالخسارة، و الشركة تفلس أيضا...
و افلاس شركة فسفاط قفصة، معناه زوز حوايج، امّا بطالة للآلاف الي يخدمو فيها، او مواصلة الشركة مع الخسارة، و الاعتماد على ميزانيّة الدّولة (يعني اوّلا الضّرائب الي يدفعها كلّ شعب التّونسي مواطنين و شركات) لخلاص الاف العمّال في الشّركة... و بكلنا نعرفو حال ميزانيّة الدّولة...
لاحظوا انّي ما حكيتش على افلاس المجمع الكيميائي، خاطرو بحكم خبرة سنوات تحويل للفسفاط، ينجّم يواصل يخدم عبر استيراد الفسفاط من بقية العالم، و يقوم بتحويلو لـ DAP وAcide Phosphorique و Super Triple Phosphate و يعاود يصدرو، و يقعد رابح..
ليلتكم زينة يا توانسة..
المصادر
بالنسبة للمساهمة في الpib:
ادخل لموقع المعهد الوطني الاحصاء و قم بما يلي :
Statistiques
Requête de données
Données de production
Valeurs ajoutées
Région Tunisie
Indicateur : Structure en % par secteur d'activité au prix courant
Date : dates disponibles
بالنسبة للعملة الصعبة و التصدير :
ادخل لموقع المعهد الوطني الاحصاء و قم بما يلي :
Statistiques
Requête de données
Données socioéconomiques
Commerce extérieur
Valeur :
Importation
Importation par produit
Produits miniers
Date : date disponible
Indicateur : importation au prix courant
و مبعد ادخل لموقع البنك المركزي :
Statistiques
Position extérieurs
Balance des paiements
Recettes
Opérations courantes
Exportation
Marchandises
Services
Revenus du travail
Puis choisi les dates que tu veux et clique sur l'icône Excel
بالنسبة للمساهمة في ميزانية الدولة
ادخل لموقع وزارة المالية
Nos domaines
Budget
Chiffres
Synthèse des résultats du budget
Exporter Excel
كي تحل الfichier
امشي ل recettes non fiscales
Ligne : revenu des participations |
تم التحيبن، شكرا |
اليوم 1 مارس و باقي شيء
رجاءا نشر المعلومة |
قصة قصيرة جدا من تنزانيا الشقيقة
في اجتماع مجلس ادارة شركة تنزانية شبه عمومية (رأس مال ذو اغلبية عمومية)، كان من نقاط جدول أعمال المجلس، أخذ قرار بنشر استشارة في جريدة، و ذلك لاختيار مكتب دراسات، سيقوم بإنجاز مخطط أعمال جزء بسيط من مشروع كبير... و تبين بعد التثبت في الإجراءات القانونية و لوائح الإدارة التنزانية العريقة، أن على الشركة... القيام أولا باستشارة اخرى، قصد اختيار الجريدة، التي ستقوم بنشر استشارة اختيار مكتب الدراسات...
سكرلي البرنامج سي علاء، نقصد في سي علاء متاع برنامج عندي ما نقلك على قناة الحوار التنزاني... |
يبدو والله أعلم انو نفس الخرافة تعاودت البارح في التلفزة الوطنية.... لذا ميسالش نذكرو... |
نداء بكل لطف إلى الإدارة العامة الاحصاء بالبنك المركزي و القائمين على شؤون الموقع الرسمي للبنك المركزي، اليوم راهو 28 فيفري 2018 و هو التاريخ متاع نشر أرقام ميزان الدفوعات لكامل سنة 2017... مازال ما هبط شي لتوا... الرجاء تحيين الموقع و نشر الأرقام |
التضخّم النّقدي...
البارح كي حكينا على الاشكال بين الحكومة و البنك المركزي، قلتلكم في شكل كاريكاتيري انو الحكومة طالبة من البنك المركزي يطبع فلوس، و قلتلكم خاصة انو في الحقيقة ماهياش عملية طباعة، و انما عملية اخرى، اليوم باش نعاودو نفسرو بالضبط شنية و علاش و كيفاش تصير هالعملية...
مقال طويل، لكن الي يوسّع بالو معانا ما يندمش بإذن الله......
اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire
ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني:
نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟...
للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار...
الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار....
لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2018، ما زاد الّا بـمعدل 1,5% سنويّا، في 2019 عملنا 1% برك، و في 2020 اتعس، باش نوفاوه بتراجع ب9%... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بحوالي 10%... و الdécalage هذا، سبب من أسباب ارتفاع الأسعار في بلادنا...
هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب:
أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم
ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)...
باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك...
حاولوا تركزو معايا مليح توّا من فضلكم :
من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة (و هوني ملاحظة: فما مقال اخر في الصفحة اسمو "استقلالية البنك المركزي"، فسرنا فيه علاش الدولة تتسلف من البنوك و موش من البنك المركزي، و وضحنا خاصة بالارقام و المصادر، انو خرافة انو اغلب ارباح البنوك جاية من تسليف الدولة هي مجرد هبال شعبوي، لكنو هبال شعبوي محبوب للاسف)...
كيفاش تصير العمليّة؟...: بإعتبار البنوك في تونس ناقصة سيولة، و ماعندهاش قدرة على تمويل الاقتصاد (شركات و مواطنين) و الدولة في نفس الوقت، فإنها تمشي للبنك المركزي تتسلف من عندو باش تنجم تسلف الدولة... و هذاكا علاه الحكومة الفترة هذي، طالبة من البنك المركزي انو يمول البنوك ب10 مليار دينار باش البنوك ينجمو يسلفوها...
كيفاش بالضبط؟
لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)...
طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،...
الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة...
و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)...
المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع البنكي طلع بـ 268% بين 2010 و2019 ( من 2937 الى 10100 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 160% (من7680 الى 20000 مليون دينار)...
و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر...
لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم...
طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها...
الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع...
ليلتكم زينة يا توانسة... |
مساء الخيرات بلادي...
المعهد الوطني للإحصاء، هبّط ارقام التضخّم لشهر جانفي 2018... و اليوم، باش نعملو طلّة على هالأرقام، و نشوفو حالنا في جانفي 2018 مقارنة بجانفي 2017... نبداو بالسّاس كالعادة... التضخّم هو بالفلّاقي، ارتفاع الأسعار بين فترة و فترة، و لمّا نقولو انّو التضخّم بلغ نسبة معيّنة في شهر من الاشهرة، معناها في المعدّل، الأسعار ارتفعت بهاك النّسبة بين الشهر هذاكا، و الشهر الي كيفو عام لتالي...
باهي السؤال الثّاني هو منين يجي ارتفاع الأسعار: ارتفاع الأسعار مصدرو
ارتفاعات متتالية في الأجور ما يقابلهاش ارتفاع في الإنتاج، يعني الفلوس الي تدور عند المواطنين أكثر من السلع الموجودة في البلاد، و هكّا سوم السلعة يغلى...
ارتفاع الطّلب على منتوج معيّن ما غير ما يكون عند المنتجين الرّغبة او القدرة على عرض هالمنتوج بكمية كافية، و هذا يصير عندنا في الأعياد و المناسبات في بعض المنتجات الي نعرفوهم
ارتفاع سعر منتوج يدخل في كلفة باقي المنتجات، و هذا ينطبق على سعر الإيصانص في تونس مثلا، لمّا الدّولة ترفع سعر البنزين فإنّو آليّا أغلب باقي السّلع باش ترتفع لأنّو كلفة نقل البضائع باش ترتفع، و المنتجين طبعا باش يغلّيو في الأسعار لتغطية هالكلفة الجديدة
التضخّم المستورد، تونس تستورد في آلاف السّلع و البضائع، بالطبيعة إدا الأسعار العالميّة لهذه البضائع باش ترتفع، فإنّو سعر بيعها في تونس باش يرتفع
طبعا فمّا سبب تضخّم عانينا منو برشا في تونس بعد الثّورة هو انفلات الرّقابة على مسالك التّوزيع و القشارة... و في الحالة هذي الي تهم خاصّة الخضر و الغلال و اللحوم الي تونس مجبر باش يشريها، إذا ما فمّاش رادع للمتدخلين في التّسويق، فإنهم باش يسعاو لرفع ارباحهم و يأدي الامر لإرتفاع الأسعار
أغلب النّاس، كي تسمع نسب التضخّم الي يعلن عليها المعهد الوطني للإحصاء، تُظهرلها موش صحيحة، او بالأحرى، تُظهرلها بعيدة على الشّي الي تحس فيه هي كلّ يوم... الحالة هذي، ما هيّاش مرتبطة بتونس، هي حالة علميّة مدروسة، و تتسمّى نسبة التضخّم المحسوس، و الي عامّة تكون اكبر من نسبة التضخّم الفعليّة، لسبب بسيط، هو انّو نسبة التضخّم الي يعلنها المعهد الوطني للإحصاء، هي معدّل محسوب على 1030 منتوج مختلف، في 3672 نقطة بيع على كامل تراب الجمهوريّة... و كي نقولو معدّل، معناها في وسط هاك الـ 1030 منتوج مختلف، فمّا الي طلع اكثر برشا، و فمّا الي طلع اقل ببارشا من هاك المعدّل... و كلّ مواطن، يحس التضخّم في المنتجات الي يستهلكها فقط، و لمّا يكون معدّل ارتفاع أسعار المنتوجات الي يستهلكها المواطن، اكبر من معدّل ارتفاع أسعار ال1030 منتوج، فطبيعي المواطن يحس النّسبة ما تعبّرش على واقعو... باش نعطيكم مثال تفهموني بيه، في جانفي 2018، مقارنة بجانفي 2017، كانت نسبة ارتفاع أسعار الغلال و الفواكه الجافّة 16,1%، و نسبة ارتفاع أسعار اللّحوم 9,3%، و نسبة ارتفاع أسعار الدّخّان 13,1%، و نسبة ارتفاع أسعار اللّوازم المنزليّة 10,9%، بينما معدّل نسبة ارتفاع كلّ المنتوجات الي تتباع في تونس، يعني نسبة التضخّم الي اعلن عليها المعهد الوطني للإحصاء بين جانفي 2017 و جانفي 2018، هي 6,9% فقط...
نتعدّاو توّا لآثار التضخّم على الاقتصاد، الأثر الأوّل هو طبعا الحفاظ على القدرة الشّرائيّة للمستهلك، لمّا الأسعار تطلع بشكل كبير، المواطن ما عاش يخلط يعيش، و يطالب بالزيادة، و نفس الشي ينطبق على الشّركات، الي تستهلك مواد اوّلية باش تنتج، لمّا الأسعار تطلع، و تتزاد الشهاري، فإنّو الشّركات، ما عادش تسيطر على كلفة انتاجها، و تزيد في الأسعار، و ندخلو في حلقة مفرغة... لذا، من اوكد اولويّات أي حكومة، هي السّيطرة على التضخّم في حدود معقولة، و الأهمّ انّو التضخّم يكون متوقع و معروف مسبقا، باش النّاس تبدا عارفة علاش قادمة، و تنجّم تستهلك، و الشّركات كيف كيف تبدا عارفة علاش قادمة، و تنجّم تبرمج استثماراتها و انتاجها بدون خوف من المجهول.... هذاكا علاه، من اوكد اولويّات البنوك المركزيّة في العالم، السيطرة على تضخّم الأسعار...
ليلتكم زينة يا توانسة... |
السلام عليكم
كيف كيف معلومة مهمة لكل المترشحين للانتخابات البلدية و لكل الناخبين : هذي ميزانية البلديات في كامل تراب الجمهورية في ال3 سنين الي فات، موارد و نفقات، اختارو العام، ثم الولاية، ثم البلدية؛ و مبعد كيلكيو على الموارد و الا على النفقات...
http://www.finances.gov.tn/index.php?option=com_wrapper&view=wrapper&Itemid=716&lang=fr
ليلتكم زينة يا توانسة |
المنتوج الداخلي الخام
مساء الخيرات بلادي،
نهار الخميس الي الفات، المعهد الوطني للإحصاء، هبّط بلاغ حول نسبة نموّ المنتوج الدّاخلي الخام خلال سنة 2017، اليوم باش نحاولو نفهمو معنى المنتوج الدّاخلي الخام، او الـ Produit Intérieur Brut (PIB) بالفرنسيّة، مصطلح يكثر الحديث عليه في الإعلام، نحاولو نفهموه، و نفهمو خاصّة علاه النموّ متاعو، يفرّح الناس الكلّ و ينفع المواطن، و علاه تراجعو حاجة خايبة لتونس و التوانسة...
المنتوج الدّاخلي الخام، لو نحبّو نبسطوه، هو مجموع السلع و الخدمات الجديدة الي انتجتها المؤسسات و الإدارة العموميّة في عام كامل... و يمكن تبسيط طريقة احتسابو كما يلي: ناخذو مؤسسة معينة، نشوفو قيمة انتاجها في عام معيّن، و نطرحو منّو قيمة استهلاكها من مواد اوّليّة و ماء و ضوء و غيرهم، باش صنعت هاك الإنتاج... و بالطريقة هذي، نلقاو قيمة الإنتاج الجديد الي عملاتو المؤسسة هذيكا في عام معيّن، او ما يسمّى بالقيمة المظافة الي عملتها الشركة هذيكا في عام معيّن... و لمّا نجمعو القيمة المظافة متاع المؤسسات الي في تونس الكلّ، و نزيدوهم القيمة المظافة متاع الإدارة العمومية، نلقاو المنتوج الدّاخلي الخام متاع بلادنا في عام معيّن...
و لمّا المعهد الوطني للإحصاء يقول انّو نسبة نموّ المنتوج الدّاخلي الخام لتونس في 2017 هي 1,9%، هذا معناه بكلّ بساطة، انّو انتاج السلع و الخدمات الجديدة من طرف المؤسسات التونسية و الإدارة العمومية في 2017، اكثر من انتاجهم في عام 2016 بـ 1,9%... باااهي فهمنا المنتوج الدّاخلي الخام شنوّا و كيفاش يتحسب، يقول القايل، الحكومة و الإعلام و كلّ تونس، يفرحو لمّا يصير نمو و يتقلقو لمّا يصير تراجع علاش؟ انا كمواطن اش دخّلني؟ فين تمسني الحكاية هذي؟
هوني، نمشيو لميزانية الدّولة، الي هي مجموع الفلوس الي تتصرف على المصالح العمومية للشّعب التّونسي، تعليم وصحّة و دعم و نقل عمومي، و امن و جيش، و طرقات و غيرهم... الفلوس هذي، مصدرها الأساسي هي الضّرائب الي يدفعها الشعب التّونسي مواطنين و شركات، و الضّرائب، تتدفع أساسا كنسبة من قيمة الإنتاج الجديد في كلّ عام، الي هو المنتوج الدّاخلي الخام الي نحكيو عليه... يعني بكلّ بساطة، لمّا المنتوج الدّاخلي الخام يطلع، معناها ضرائب اكثر تدخل لميزانية الدّولة، معناها صحة افضل و تعليم افضل و نقل عمومي افضل و طرقات احسن، و معناها زادا، انّو الحكومة تلتجئ بدرجة اقل للتّداين باش تغطّي مصاريفنا هذي الكلّ، و معناها أيضا، انّو الحكومة ما تضطرّش تزيد في نسب الضّرائب، خاطر قيمة الضرائب تطلع بطبيعتها بطلوع حجم الانتاج... و العكس صحيح طبعا، يعني تراجع المنتوج الدّاخلي الخام، او نموّ ضعيف، يأدّي لخدمات عمومية سيئة بحكم نقص موارد الدّولة، و يأدّي لتداين اكثر لتونس، و يأدّي لترفيع نسب الضّرائب...
نجيو توّا للارقام الي خرّجها المعهد الوطني للإحصاء، و الي تقول انّو نسبة نموّ المنتوج الدّاخلي الخام في تونس هي 1.9% في 2017. النموّ هذا جاي أساسا من نموّ قطاعات الخدمات، كيما السياحة و النقل و الاتصالات و التجارة، الي انتاجها طلع بـ 4% بين 2016 و 2017. تجي بعدهم الفلاحة والصيد البحري الي انتاجهم طلع بـ 2.5% بين 2016 و 2017. بحكم تواصل قطع الطرق و الإضرابات في القطاعين العام و الخاص، و فوضى المطلبيّة عموما، فإنّو قطاع الصناعات ما طلع الّا بـ 0,8% و انتاج الإدارة العموميّة، ما طلع الّا بـ 0,4%... لكنّ المأساة الحقيقيّة بالنّسبة لبلادنا، هي تواصل تراجع قطاع صناعات الاستخراج من عام عام منذ سنة 2011... و في 2017، انتاج النفط و الغاز و الفسفاط و غيرهم من الصناعات الاستخراجية Industries Extractives، تراجع بـ 3,2%... و سبب التراجع هذا، راجع أساسا لتعطيل الإنتاج الي شفناه عمناول لعدّة اشهر، في حقول النفط و الغاز في اغلب مناطق الجمهورية... و الإضرابات و تعطيل الإنتاج عموما، هو الي خلّى نموّ المنتوج الدّاخلي الخام ما يفوتش 1.9%عام 2017...
الخلاصة و الي لازم يقعد في اذهاننا يا توانسة، هو انّو الإضرابات في القطاع العام و الخاص، و تسكير الكيّاسات و تعطيل الإنتاج، عندو ثمن، و الثّمن هذا باش تدفعو انت يا مواطن مهما كان موقعك و خدمتك و ثروتك، الثمن هذا باش تدفعو انت، حتى لو ما عندك حتى علاقة بالناس الي تعطّل في الإنتاج و تسكّر في الكيّاسات و تضرب عن العمل، خاطر نتيجة الاعمال هذي، هي نموّ ضعيف او سلبي للمنتوج الدّاخلي الخام، و بالتّالي كيما فسّرنا، نقص في موارد الدّولة، و بالتّالي مستوى خدمات عمومية سيّء، في الصحّة و التعليم و النّقل و الطرقات و الدّعم وغيرهم، و بالتّالي تداين اكثر للدّولة، و بالتّالي ترفيع في نسب الضّرائب لمجابهة النّقص في موارد الدّولة... كلّ شيء عندو ثمن يا توانسة، و الثّمن ندفعوه بكلّنا مهما كان موقعنا...
ليلتكم زينة يا توانسة... |
للناس المهتمة بالانتخابات البلدية: المترشحين باش يعرفو علاش قادمين، و الناخبين باش يعرفو شنوا يسألو... هذا تقرير دائرة الحسابات حول الرقابة على التصرف في ميزانيات 100 بلدية (يعني موش البلديات الكل) في 2016... التقرير ساهل و ما يستحقش تبسيط اكثر، كل حد يشوف بلديتو...
http://www.courdescomptes.nat.tn/Ar/الأخبار_7_22_D89
ليلتكم زينة
غدوة مع الستة و نصف متاع لعشية نهبطو تبسيط لمصطلح المنتوج الداخلي الخام و اخر أرقام النمو الصادرة عن المعهد الوطني للاحصاء... الستاتي يتعدى في راديو اكسبراس اف ام مع الستة و أربعة متاع لعشية و بعدها مباشرة يهبط هوني... |
خارج الموضوع تماما :
بجاه ربي اقبلوها من الصفحة فقط للتفذليك😁😁😁... ابداع من وراء العقل بصراحة 😁، حبيت نشاركها معاكم😀... طبعا يفهموها فقط الناس الي تفرجت في la casa de papel
Merci Willis Fromtunis pour cette créativité |
وضع تونس في القائمة السوداء للدول الي فيها مخاطر تمويل الإرهاب |
مساء الخيرات بلادي
بحكم الحدث متاع وضع تونس ضمن القائمة السوداء للاتحاد الأوروبي الي صار نهار الإربعاء، فإنّو الحدث يفرض نفسو...
نبداو بالحدث السّاعة: اوّل توضيح لازم نأكّدو عليه، هو انّو تونس ما تصنفتش كدولة ممولة للارهاب و مبيّضة للأموال… الي وقع، هو انّو تونس تحطّت في قائمة دول، عندها نقائص في منظومتها الماليّة و القانونيّة لمجابهة تبييض الأموال و تمويل الإرهاب، و في نفس الوقت تعهدت بإصلاح هذه النقائص،... و عمليّة إضافة تونس لهالقائمة، راهي ما صارتش نهار الإربعاء، لاااا... تونس تحطّت في القائمة هذي، بقرار عدد 2017/8320من اللّجنة الأوروبّية للشؤون الاقتصاديّة و النّقديّة بتاريخ 13 ديسمبر 2017، يعني أكثر من شهر و نصف لتالي... و نهار الأربعاء، فمّا مجموعة من النّوّاب الأوروبيّين (يسار و خضر) تقدموا بعريضة لرفض هذا القرار، لكن للأسف، ما تحصّلو الّا على 357 صوت و فشلوا في الحصول على اغلبيّة 376 صوت لتمرير عريضة رفض القرار... و هكّا، قرار اللجنة الاوروبيّة بإضافة تونس لقائمة الدّول الي عندها نقص في منظومة مواجهة تمويل الإرهاب و تبييض الأموال، قعد ساري المفعول و ما طاحش ...
باهي شنوّا تعريف تبييض الأموال و تمويل الإرهاب حسب الإتّحاد الأوروبي:
التعريف هذا نلقاووه في الفصل 1 من التوجيه عدد 2015/849، و على فكرة التّوجيه هذا، هو الي امر اللّجنة الاوروبيّة للشؤون الإقتصاديّة و النّقديّة انّها تعمل قائمة في الدّول الي عندها نقائص في منظومة مقاومة تبييض الأموال و تمويل الإرهاب، شنوّا يقول الفصل 1 من هذا التّوجيه؟ يقول الفصل انّو يعتبر تبييض الأموال، كلّ عملية تحويل او إخفاء او تغيير صبغة او بيع او شراء أموال او عقارات او أي سلعة، متأتّيين من نشاط اجرامي، بهدف التفصّي من العواقب القانونية للجريمة.
و نفس الفصل يقول انّو يعتبر تمويل إرهاب كل توفير للاموال باي طريقة كانت و بصفة مباشرة او غير مباشرة لناس عملت او ناوية تعمل عملية ارهابية.
تجيو توّا لقائمة الدّول الي عندها نقص في منظومة مراقبة و مقاومة تبييض الأموال و تمويل الإرهاب، القائمة هذي تعملت اوّل مرّة بقرار من اللّجنة الاوروبيّة للاقتصاد و النقديات، بتاريخ 14 جويلية 2016... و القائمة كان فيها وقتها 9 دول هي : أفغانستان، و البوسنة و guyana، و العراق و لاووس و سوريا و اوغندا و اليمن و فانواتو... القائمة هذي، تزادتلها تونس و سيريلانكا و ترينيداد و توباغو نهار 13 ديسمبر الي فات كيما حكينا... على شنوّا تعمدت اللجنة الاوروبيّة باش زادت تونس لهذه القائمة؟
اللجنة الاوروبّية اعتمدت في تصنيفها لتونس على عمل منظمة مجموعة العمل المالي الدّولي GAFI، و هذي منظمة فيها ممثلي حكومات 37 دولة اغلبها دول اوبية و دول أخرى متقدمة، و فيها أيضا تركيا و مجلس التعاون الخليجي، و المنظمة هذي مهمّتها وضع المعايير القانونيّة لمراقبة الجرائم الماليّة... المنظمة هذي، قالت في 3 نوفمبر 2017 انّو تونس عندها نقائص في منظومة مقاومة تبييض الأموال و تمويل الإرهاب و قالت انّو تونس تعهّدت بإصلاحها... و النقائص وقتها متعلقة أساسا بتوفير الامكانيّات للقطب القضائي المالي، و حث وكلاء الجمهوريّة على إعطاء الاولويّة لقضايا تبييض الأموال و تمويل الإرهاب، و تعميم الحضر و تجميد أموال الأشخاص المعنيّين بقرارات مجلس الامن الدولي عدد 1267 و 1373، و تكثيف الرقابة على تمويل الجمعيّات، و توفير اكثر امكانيّات و كفاءات لحكّام التحقيق في المجال المالي، و الشرطة الاقتصادية، و للجنة التحاليل الماليّة (و هي لجنة تراقب العمليّات المالية المشبوهة الي يبعثوهالها البنوك)
لكن اللّجنة الاوروبّية رفضت اخذ بعين الاعتبار نتائج آخر تقرير عملاتو منظمةGAFI على تونس بتاريخ 6 ديسمبر 2017، و هذا موش كلامي، هذا كلام نواب الاتحاد الأوروبي الي عملو عريضة ابطال القرار، شنوا فيه هالتقرير متاع 6 ديسمبر 2016، يقول انّو على 51 اجراء لتقييم نجاعة مقاومة تبييض الأموال و تمويل الارهاب، تونس تطبّق كلّيا او بصفة ممتازة في 31 اجراء (كانوا 18 برك في 2016) المجر مثلا اتطبق بشكل كلي في 25 اجراء فقط...، و تونس تطبق جزئيّا في 13 اجراء (كانوا 15 في 2016) المجر تطبق بشكل جزئي في 22 اجراء، و أخيرا، تونس ما اتطبّقش في 7 اجراءات من مجموع الـ51 المطلوبين (كانوا 18 في 2016)...
عريضة رفض قرار اللجنة الاوروبيّة للشؤون الاقتصادية و النقدية، تقول أيضا انّو اللجنة ما خذاتش في الاعتبار نتائج الاجتماع الي صار في سانبيترزبورغ نهار 11 جانفي 2018 بين خبراء الحكومة التونسية وخبراء مجموعة GAFI، والي قدمت فيه تونس تحسينات أخرى إضافة لتحسينات تقرير 6 ديسمبر الي حكينا عليه...
حاجة أخرى نتصوّر ضرّتنا و ما خلاتش عريضة إيقاف القرار تتعدّى نهار الأربعاء، هي انّو حطّو معانا سريلانكا و ترينيداد و توباغو، و هذاكا علاه اغلب النّوّاب الي خذاو الكلمة دفاعا عن تونس، كانوا يلوموا في اللجنة كيفاش ما تاخوش قرارات مختلفة لكلّ دولة على حدى...
أخيرا، و هوني رايي شخصي بحت، صحيح التصنيف ينطق بصراحة خاطر فما اتعس منا بالف مرة ما تحطوش في القائمة، فما دول مجموعة العمل المالي الدولي ما راقبتهمش من 2013، احنا جاوونا 4 مرات اخر واحدة في ديسمبر... صحيح الدول الاوروبية طالبين منا باش نوليو كيفهم و هذا يتكلف برشا مجهود و فلوس، و هذا طلب ما طلبوهش من غيرنا، لكن احنا باقي مازال عندنا نقائص في منظومة مقاومة تبييض الأموال و تمويل الإرهاب، و قاعدين نقدموا حسب ما تسمح بيه امكانيّات بلاد في انتقال ديمقراطي و تكركر في ميراث 55 سنة دكتاتورية، و يا ليت اقتراح رفع السر البنكي تعدى لما عملاتو وزارة المالية في قانون مالية 2017، يا ليت برشا مقترحات قوانين تعدات، يا ليت مقترح من اين لك هذا تعدى، يا ليت مقترح الكتلة الديمقراطية حول أملاك المسؤولين تعدى من 2014 وقت حطوه، يا ليت مقترح الجبهة الشعبية حول ضرورة الاستظهار بدليل خلاص العقارات قبل التسجيل تعدى، ... احنا خلينا ارواحنا في الوضع هذا للاسف.. و مهما تكون تأويلاتنا السياسية للقرار، العيب فينا، مادام خلينا ثنية لشكون يضربنا، احنا نستاهلو و يا ليت نفيقو...
باهي، حكينا على قرار اللجنة، وحكينا على شنوّا اعتمدت باش خذات القرار، نجيو توّا لعواقب هذا القرار على تونس، مبدئيّا الأثر الأوّل لهذه العمليّة، باش يكون على صورة تونس قدّام المستثمرين والدّيّانة والسيّاح الي ما يفهموش حقيقة هذا الإجراء، خاطر في الواقع، الاجراء هذا ما يمثّلش عقوبة، و ما وراه حتى اجراء حضر او خطايا للي يتعاملو مع تونس، الاجراء هذا، نتيجتو حسب الفصل 18 من توجيه البرلمان الأوروبي عدد 2015/849، هو انّو الي يتعاملو معانا من أوروبا، لازمهم يدقّقوا اكثر في أي معاملة جايّة من تونس، و تظهرلهم مشبوهة من حيث أصحابها او مبلغها او نوعيّة السلع المعنيّة بيها.... لكن هذا ما يمنعش انو القرار وسخنا برشا و ضر صورتنا برشا، خصوصا انو ماشيين للاسواق العالمية باش نتسلفو، و ضربة لسمعتنا كيما هذي هي ضربة موجعة جدا... و المشكل، انو اللجنة الأوروبية تعتمد على تقارير مجموعة العمل المالي الدولية، و المجموعة هذي باش تحيّن الملف متاع تونس كان في.... نوفمبر 2018...
ليلتكم زينة يا توانسة...
المصادر: (يكفي تعملو copier coller على google تلقاو الوثيقة):
DIRECTIVE (UE) 2015/849 DU PARLEMENT EUROPÉEN ET DU CONSEIL du 20 mai 2015
RÈGLEMENT DÉLÉGUÉ (UE) 2016/1675 DE LA COMMISSION du 14 juillet 2016
2nd Enhanced Follow-Up Report for Tunisia Re- Ratings Request : Anti-Money Laundering and Combating the Financing of Terrorism 6 December 2017
RÈGLEMENT DÉLÉGUÉ (UE) …/... DE LA COMMISSION du 13.12.2017 portant modification du règlement délégué (UE) 2016/1675
PROPOSITION DE RÉSOLUTION déposée conformément à l’article 105, paragraphe 3, du règlement intérieur sur le règlement délégué de la Commission du 13 décembre 2017 portant modification du règlement délégué (UE) 2016/1675. |
حيثيات قرار الاتحاد الاوروبي
عواقب القرار
أسباب القرار
تهبط في الصفحة نهار الجمعة الستة و نصف متاع لعشية، مباشرة بعد انتهاء فقرة الاقتصاد بالفلاقي على راديو كسبراس اف ام مع الستة و 20 دقيقة |
Subsets and Splits
No community queries yet
The top public SQL queries from the community will appear here once available.